text:
ཟླ་11ཚེས་19ཉིན་གློག་འཕྲིན་འབྱོར་གསལ། ཚེས་19ཉིན་གྲོང་ཁྱེར་ལི་མར་རྒྱལ་ཁབ་ཀྱི་ཀྲུའུ་ཞི་ཞིས་ཅིན་ཕིང་གིས་ཨུ་རུ་སུའི་ཙུང་ཐུང་ཕུའུ་ཅིང་དང་། ཨ་རིའི་ཙུང་ཐུང་ཨོ་པ་མ། ཝེ་ཐེ་ནམ་རྒྱལ་ཁབ་ཀྱི་ཀྲུའུ་ཞི་ཁྲེང་ཏ་ཀོང་། ཧྥི་ལི་ཕིན་གྱི་ཙུང་ཐུང་ཏུའུ་ཐེའར་ཐེ་བཅས་དང་ཁག་སོ་སོར་མཇལ་འཛོམས་གནང་བ་རེད།
ཞིས་ཅིན་ཕིང་གིས་འདི་ལོ་ནས་བཟུང་། ཀྲུང་གོ་དང་ཨུ་རུ་སུ་ཕྱོགས་གཉིས་པོས《ཀྲུང་གོ་དང་ཨུ་རུ་སུ་ཁྱིམ་མཚེས་རྒྱལ་ཁབ་ཀྱི་མཛའ་མཐུན་མཉམ་ལས་སྲོལ་ཡིག》ལ་མིང་རྟགས་བཀོད་ནས་ལོ་15འཁོར་བ་དང་འཐབ་ཇུས་མཉམ་ལས་རོགས་ཟླའི་འབྲེལ་བ་བཙུགས་ནས་ལོ་20འཁོར་བར་རྟེན་འབྲེལ་ཞུ་རྒྱུར་དམིགས་ཏེ་ཕྱོགས་ཡོངས་ཀྱི་འཐབ་ཇུས་མཉམ་ལས་ལ་ཤུགས་སྣོན་བརྒྱབ་པས་རྒྱལ་ཁབ་གཉིས་པོའི་ཐུན་མོང་འཕེལ་རྒྱས་དང་དར་རྒྱས་ལ་སྐུལ་མ་ཐེབས་པ་མ་ཟད། འཛམ་གླིང་ཞི་བདེ་དང་དྲང་བདེན་གྱི་སྟོབས་ཤུགས་ཆེ་རུ་སོང་ཡོད། ཀྲུང་གོ་ཕྱོགས་ཀྱིས་ཨུ་རུ་སུ་དང་མཉམ་དུ་འབད་བརྩོན་བྱས་ཏེ་ལོ་གསར་པའི་ནང་མཐོ་རིམ་མི་སྣའི་འགྲོ་འོང་ཟབ་ཏུ་གཏོང་རྒྱུ་མཐའ་འཁྱོངས་དང་ཕན་ཚུན་རྒྱབ་སྐྱོར་བྱ་ཤུགས་ཆེ་རུ་བཏང་སྟེ་ཆབ་སྲིད་དང་འཐབ་ཇུས་ཐད་ཕན་ཚུན་ཡིད་ཆེས་བྱ་ཤུགས་ཆེ་རུ་བཏང་ནས་རྒྱལ་ཁབ་གཉིས་པོའི་འཕེལ་རྒྱས་འཐབ་ཇུས་འབྲེལ་མཐུད་དང“རྒྱུད་གཅིག་ལམ་གཅིག”བསྐྲུན་རྒྱུ་དེ་ཡོ་རོབ་དང་ཨེ་ཤེ་ཡའི་དཔལ་འབྱོར་མནའ་འབྲེལ་བསྐྲུན་རྒྱུ་དང་འབྲེལ་མཐུད་མཉམ་ལས་བྱེད་པ་དང་། སྨྱན་སྦྱོར་སྤེལ་རེས་ལོ་སོགས་སྤྱི་ཚོགས་ཀྱི་རིག་གནས་སྣང་ཚུལ་སྣ་ཚོགས་སྤེལ་རེས་ཀྱི་བྱེད་སྒོ་ཡག་པོ་གཉེར་བ། རྒྱལ་སྤྱིའི་ལས་དོན་ཁྲོད་ཀྱི་མཐུན་སྦྱོར་གཞོགས་འདེགས་བྱ་རྒྱུར་ཤུགས་སྣོན་རྒྱག་པ་བཅས་བྱས་ཏེ་འཛམ་གླིང་ཞི་བདེ་བརྟན་ལྷིང་ལ་སྐུལ་མ་གཏོང་འདོད་ཡོད་ཅེས་ནན་བཤད་གནང་བ་རེད།
ཞིས་ཅིན་ཕིང་གིས་ཨུ་རུ་སུ་ནི་ཨེ་ཤེ་ཡ་དང་ཞི་བདེ་རྒྱ་མཚོ་ཆེ་མོའི་ཁུལ་གྱི་དཔལ་འབྱོར་མཉམ་ལས་རྩ་འཛུགས་ཀྱི་ཁོངས་མི་གལ་ཆེན་ཞིག་ཡིན། ཕྱོགས་གཉིས་པོས་ཨེ་ཤེ་ཡ་དང་ཞི་བདེ་རྒྱ་མཚོ་ཆེ་མོའི་ཁུལ་གྱི་དཔལ་འབྱོར་མཉམ་ལས་རྩ་འཛུགས་ཀྱི་སྒྲོམ་གཞིའི་ནང་མཉམ་ལས་ཟབ་ཏུ་བཏང་སྟེ་པེ་ཅིང་གི་ཚོགས་འདུ་ཚུད་པའི་ཉེ་བའི་ལོ་ཤས་རིང་གི་ཚོགས་འདུའི་ཐོག་བྱུང་བའི་གལ་ཆེའི་ཐུན་མོང་གི་ངོས་འཛིན་དོན་འཁྱོལ་ཡག་པོ་བྱེད་པ་དང་། ཨེ་ཤེ་ཡ་དང་ཞི་བདེ་རྒྱ་མཚོ་ཆེ་མོའི་ཁུལ་གྱི་རང་མོས་ཉོ་ཚོང་ཁུལ་གྱི་འཕེལ་རིམ་ལ་སྐུལ་མ་གཏིང་ཟབ་གཏོང་བ། གྲོང་ཁྱེར་ལི་མའི་ཚོགས་འདུ་ལེགས་འགྲུབ་ཡོང་བར་སྐུལ་མ་གཏོང་བ། ཨེ་ཤེ་ཡ་དང་ཞི་བདེ་རྒྱ་མཚོ་ཆེ་མོའི་ཁུལ་གྱི་དཔལ་འབྱོར་མཉམ་ལས་རྩ་འཛུགས་ཀྱིས་ཨེ་ཤེ་ཡ་དང་ཞི་བདེ་རྒྱ་མཚོ་ཆེ་མོའི་ཁུལ་དང་གོ་ལ་ཧྲིལ་པོའི་དཔལ་འབྱོར་འཕར་རྒྱུར་ལེགས་སྐྱེས་དེ་བས་ཆེ་བ་འབུལ་རྒྱུར་སྐུལ་མ་གཏོང་བ་བཅས་བྱེད་དགོས་ཞེས་གསུངས་པ་རེད།
ཨ་རིའི་ཙུང་ཐུང་ཨོ་པ་མ་དང་མཇལ་འཛོམས་གནང་སྐབས་ཞིས་ཅིན་ཕིང་གིས་ཨོ་པ་མས་ཀྲུང་གོ་དང་ཨ་རིའི་འབྲེལ་བ་འཕེལ་རྒྱས་གཏོང་རྒྱུར་འབད་བརྩོན་གནང་བར་དགེ་མཚན་ལྡན་པའི་གདེང་འཇོག་གནང་ཞིང་། ཁོང་གིས་ད་རེས་ནི་ལོ་འདིའི་ནང་ང་ཚོ་མཇལ་འཛོམས་བྱེད་ཐེངས་གསུམ་པ་དེ་ཡིན་ལ། ལོ་གསུམ་ལྷག་ཙམ་རིང་གི་མཇལ་འཛོམས་བྱེད་ཐེངས་དགུ་པ་དེའང་ཡིན། ང་ཚོས་ཀྲུང་གོ་དང་ཨ་རིའི་འབྲེལ་བ་འཕེལ་རྒྱས་གཏོང་རྒྱུའི་འཐབ་ཇུས་རང་བཞིན་དང་སྤྱི་ཡོངས་ཀྱི་རང་བཞིན་དང་འབྲེལ་བ་ཡོད་པའི་གནད་དོན་ལ་བསམ་འཆར་བརྗེ་རེས་གཏིང་ཟབ་ཐེངས་མང་བྱས་ཏེ་ཐུན་མོང་གི་ངོས་འཛིན་གྲུབ་པ་དང་ལྷག་པར་དུ་ཐུན་མོང་ཐོག་འབད་བརྩོན་བྱས་ཏེ་ཀྲུང་གོ་དང་ཨ་རི་རྒྱལ་ཁབ་ཆེན་པོ་གཉིས་ཀྱི་འབྲེལ་བ་གསར་པ་འཛུགས་རྒྱུའི་ཐག་བཅད་པ་དང་ཀྲུང་གོ་དང་ཨ་རིའི་འབྲེལ་བར་ཁྲིད་སྟོན་བྱ་རྒྱུར་དགེ་མཚན་ལྡན་པའི་འཕེལ་རྒྱས་བྱུང་ཡོད། ལོ་གསུམ་ལྷག་ཙམ་རིང་། ཀྲུང་གོ་དང་ཨ་རིའི་འབྲེལ་བ་འཕེལ་རྒྱས་ཀྱི་ཉམས་མྱོང་མདོར་བསྡུས་ན་གཤམ་གསལ་ཏེ། གཅིག་ནི་ཀྲུང་གོ་དང་ཨ་རིའི་འབྲེལ་བའི་འཕེལ་རྒྱས་ཀྱི་ཁ་ཕྱོགས་ཆེན་པོར་སྟངས་འཛིན་ཡག་པོ་བྱེད་པར་མཉམ་ལས་ནི་ཕྱོགས་གཉིས་པོའི་ཡང་དག་པའི་གདམ་ག་འབའ་ཞིག་ཡིན་པ་དང་། གཉིས་ནི་དངོས་སྒྲུབ་མཉམ་ལས་ཧུར་ཐག་བྱས་ཏེ་གཉིས་ཁེ་དང་མང་ཁེ་ཡོང་བར་གཞོལ་ནས་རྒྱལ་ཁབ་གཉིས་པོར་ཕན་པ་བསྐྲུན་དགོས་ལ། འཛམ་གླིང་ལའང་ཕན་པ་བསྐྲུན་དགོས་པ། གསུམ་ནི་དགེ་མཚན་ལྡན་པའི་ངང་ཚོར་སྐྱེན་གནད་དོན་ལ་དོ་དམ་ཚོད་འཛིན་བྱ་རྒྱུ་མཐའ་འཁྱོངས་ཀྱིས་ཕན་ཚུན་བརྩི་འཇོག་བྱེད་པ་དང་། གོ་འཛོལ་མི་ཤོར་བ་བྱེད་པ། ཕན་ཚུན་བསམ་ཤེས་མང་ཙམ་བྱེད་པ་བཅས་བྱས་ཏེ་འགལ་ཟླ་ཛ་དྲག་ཏུ་མི་འགྲོ་བ་བྱེད་དགོས་པ་བཅས་རེད་ཅེས་གསུངས་པ་རེད།
ཞིས་ཅིན་ཕིང་གིས་ཀྲུང་གོ་དང་ཝེ་ཐེ་ནམ་ནི་ས་འབྲེལ་གྱི་མཛའ་མཐུན་ཁྱིམ་མཚེས་རྒྱལ་ཁབ་ཅིག་ཡིན་པས་ཐུན་མོང་གི་ཁེ་ཕན་མང་པོ་ཡོད། ཀྲུང་གོ་དང་ཝེ་ཐེ་ནམ་ཕྱོགས་གཉིས་པོས་ཀྲུང་གོ་དང་ཝེ་ཐེ་ནམ་གྱི་འབྲེལ་བ་འཕེལ་རྒྱས་ཀྱི་ཡང་དག་ཁ་ཕྱོགས་སྟངས་འཛིན་ཡག་པོ་བྱས་ཏེ་མཐོ་རིམ་མི་སྣའི་ཐུན་མོང་ངོས་འཛིན་དོན་འཁྱོལ་ཡག་པོ་བྱེད་པ་དང་། གྲོས་བསྡུར་བྱས་ཟིན་པའི་རྣམ་གྲངས་ལག་བསྟར་ཡག་པོ་བྱེད་པ། ཀྲུང་གོ་དང་ཝེ་ཐེ་ནམ་གྱི་འབྲེལ་བ་རྒྱུན་མཐུད་དང་། སྐྱོན་བྲལ། བརྟན་ལྷིང་བཅས་ཀྱི་སྒོ་ནས་འཕེལ་རྒྱས་ཡོང་བར་སྐུལ་མ་བཏང་སྟེ་རྒྱལ་ཁབ་གཉིས་པོའི་མི་དམངས་ལ་བདེ་སྐྱིད་བསྐྲུན་དགོས། དུས་བབ་གསར་པའི་འོག་ཕྱོགས་གཉིས་པོས་མཐོ་རིམ་འགྲོ་འོང་རྒྱུན་འཁྱོངས་བྱས་ཏེ་ཕྱོགས་གཉིས་པོའི་འབྲེལ་བ་དང་ཐུན་མོང་ཐོག་དོ་ཁུར་བྱེད་པའི་གནད་དོན་ཐད་དུས་ཐོག་ཏུ་བསམ་ཚུལ་བརྗེ་རེས་བྱེད་དགོས། ད་ཡོད་ཀྱི་མཉམ་ལས་ལམ་སྲོལ་ཡག་པོ་སྤྱད་དེ་དངོས་སྒྲུབ་མཉམ་ལས་ཀྱི་སྤུས་ཚད་དང་ཆུ་ཚད་མུ་མཐུད་མཐོ་རུ་གཏོང་བ་དང་། མངའ་ཁོངས་སྒྲོལ་བའི་དཔལ་འབྱོར་མཉམ་ལས་ཁུལ་འཛུགས་སྐྲུན་དང་རྨང་གཞིའི་སྒྲིག་བཀོད་ཀྱི་མཉམ་ལས་རྣམ་གྲངས་ལ་སྐུལ་མ་མགྱོགས་མྱུར་གཏོང་བ། ཐོན་ནུས་མཉམ་ལས་ལ་ཕན་འབྲས་སྔ་ཙམ་ཐོན་རྒྱུར་སྐུལ་མ་གཏོང་བ་བཅས་བྱེད་དགོས། ཕྱོགས་གཉིས་པོས་གྲོས་བསྡུར་དང་སྐད་ཆ་ཤོད་རེས་ལ་བརྟེན་ནས་རྩོད་གཞི་སེལ་དགོས་པ་དང་། རྩོད་གཞི་མཚམས་འཇོག་དང་ཐུན་མོང་གསར་སྤེལ་གྱི་མཉམ་ལས་ལམ་བུའི་ཐོག་བསྐྱོད་རྒྱུ་མཐའ་འཁྱོངས་ཀྱིས་གནད་དོན་ཐག་གཅོད་ཡག་པོ་བྱས་ཏེ་ལྷོ་རྒྱ་མཚོའི་ཞི་བདེ་བརྟན་ལྷིང་སྲུང་སྐྱོང་བྱེད་དགོས་ཞེས་གསུངས་པ་རེད།
ཞིས་ཅིན་ཕིང་གིས་ཧྥི་ལི་ཕིན་གྱི་ཙུང་ཐུང་དང་མཇལ་འཛོམས་གནང་སྐབས། ཙུང་ཐུང་ཏུའུ་ཐེའར་ཐེས་ཟླ་གོང་མར་ཀྲུང་གོར་རྒྱལ་དོན་འཚམས་འདྲི་གནང་བས་ཀྲུང་གོ་དང་ཧྥི་ལི་ཕིན་གྱི་འབྲེལ་བ་ཕྱོགས་ཡོངས་ནས་ལེགས་སུ་སོང་སྟེ་རྒྱལ་ཁབ་གཉིས་པོའི་འབྲེལ་བའི་ལེའུ་གསར་པ་ཞིག་བརྩམས་པ་དང་དེས་ས་ཁུལ་གྱི་ཞི་བདེ་བརྟན་ལྷིང་ལ་དྲང་ནུས་ཤིག་བཏོན་ཡོད། ཕྱོགས་གཉིས་པོས་ཀྲུང་གོ་དང་ཧྥི་ལི་ཕིན་གྱི་འབྲེལ་བ་ཡང་དག་པའི་ཁ་ཕྱོགས་ཐོག་གོམ་སྟབས་བརྟན་པོས་མདུན་ལ་བསྐྱོད་རྒྱུའི་འགན་ལེན་བྱས་ཏེ་མཛའ་གྲོགས་མཉམ་ལས་བྱ་རྒྱུ་མཐའ་འཁྱོངས་དང་། མི་མཐུན་པའི་ཆ་ཐག་གཅོད་འོས་འཚམས་བྱ་རྒྱུ་མཐའ་འཁྱོངས། ཐུན་མོང་འཕེལ་རྒྱས་གཏོང་རྒྱུ་མཐའ་འཁྱོངས་བཅས་བྱས་ཏེ་ཀྲུང་གོ་དང་ཧྥི་ལི་ཕིན་གྱི་ཁྱིམ་མཚེས་རྒྱལ་ཁབ་དབར་གྱི་མཛའ་མཐུན་མཉམ་ལས་འབྲེལ་བ་བརྟན་པོའི་ངང་ཡུན་རིང་འཕེལ་རྒྱས་བཏང་སྟེ་མཉམ་ལས་གྲུབ་འབྲས་དེ་བས་མང་བས་རྒྱལ་ཁབ་གཉིས་པོའི་མི་དམངས་ལ་ཕན་པ་བསྐྲུན་དགོས་ཞེས་ནན་བཤད་གནང་བ་རེད།


c: text/html

text:
བོད་སྐད་བོད་ཡིག་གི་ཆག་འཇིག་ལ་བློ་འཚབ་ཡོད་མཁན་སྐོར་ཞིག་གིས་བགྲོ་གླེང་གནང་སྟེ། ད་ལྟའི་བོད་སྐད་ཡིག་ཉམས་ཆག་གི་རྒྱུ་རྐྱེན་གཙོ་བོ་དག་ནི་བོད་ནང་ནས་རྒྱ་ནག་གི་སྲིད་བྱུས་དང་བཙན་བྱོལ་ནང་ནས་བོད་སྐད་ཡིག་ལ་ཡིད་ཆེས་མེད་པ། བོད་ཕྱི་ནང་གཉིས་སུ་སྦྲག་སྐད་མང་བ་བཅས་ལ་ངོས་འཛིན་གནང་སོང་།
གཟའ་པ་སངས་ཉིན་གྱི་སྔ་དྲོར། དྷ་ས་ནོར་བུ་གསོལ་མགྲོན་ཁང་གི་ཚོགས་ཁང་དུ། བོད་ཀྱི་འགྲོ་བ་མིའི་ཐོབ་ཐང་དང་པེན་བོད་ཀྱི་རྩོམ་པ་པོའི་མཐུན་ཚོགས་གཉིས་ཀྱི་གོ་སྒྲིག་འོག བོད་ཀྱི་སྐད་ཡིག་དང་རིག་གནས། ངོ་བོ་བཅས་ཀྱི་བརྗོད་གཞིའི་ཐོག་འགྲོ་གླེང་ཞིག་ཚོགས་སོང་། འགྲོ་གླེང་གཏམ་བཤད་པར་ཨ་མྱེ་རྨ་ཆེན་བོད་ཀྱི་རིག་གཞུང་ཞིབ་འཇུག་ཁང་གི་འགན་འཛིན་བཀྲ་ཤིས་ཚེ་རིང་ལགས་དང་འབུམ་རམས་པ་མདའ་ཚན་བླ་མ་སྐྱབས་ལགས། ཝར་ན་མཐོ་སློབ་ཀྱི་བརྡ་སྤྲོད་དགེ་རྒན་ལྷག་པ་ཚེ་རིང་ལགས་དང་ས་ར་མཐོ་སློབ་ཀྱི་ལོ་རྒྱུས་དགེ་རྒན་བསོད་ནམས་རྒྱལ་མཚན་ལགས། སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གི་འཇུ་བསྟན་སྐྱོང་ལགས། རྩོམ་པ་པོའི་མཐུན་ཚོགས་ཀྱི་དྲུང་ཆེ་ཉི་མ་མཚོ་དང་བོད་ཀྱི་དུས་བབ་རྩོམ་སྒྲིག་ལས་རོགས་པདྨ་མཚོ། རྩོམ་པ་པོའི་མཐུན་ཚོགས་ཀྱི་ཚོགས་གཙོ་སྦྲེལ་ནག་པ་བློ་གྲོས་དཔལ་བཟང་དང་འགྲོ་བ་མིའི་ཐོབ་ཐང་གི་འགན་འཛིན་ཚེ་རིང་མཚོ་མོ་ལགས་བཅས་ཕེབས་འདུག
སྦྲེལ་ནག་པ་བློ་གྲོས་དཔལ་བཟང་ལགས་ཀྱིས་ཐེངས་འདིའི་འགྲོ་གླེང་སྐོར་ངོ་སྤྲོད་གནང་སྐབས། སྐད་ཡིག་ནི་འགྲོ་བ་མིའི་རིགས་ཀྱི་ནང་བསམ་བློའི་ཕྱི་ཤུན་དང་རིག་གཞུང་ནི་ནང་བསམ་བློའི་ཡང་སྙིང་རེད། འདི་དག་ལ་བརྟེན་ནས་མི་རིགས་གང་ཞིག་ཡིན་རུང་རང་གི་ཐུན་མོང་མ་ཡིན་པའི་ངོ་བོ་སྲུང་སྐྱོབ་བྱེད་བཞིན་ཡོད་པ་ལྟར། ང་ཚོ་བོད་མི་རིགས་འདི་ལ་མཚོན་ན་ཡང་། ང་ཚོར་འཛམ་གླིང་སྒང་འདིར་ཡོད་པའི་སྐད་ཡིག་ཚད་ལྡན་ཀུན་ལ་ངོ་གནོང་མི་དགོས་པའི་སྐད་ཡིག་ཕུན་སུམ་ཚོགས་པ་ཞིག་ཡོད་པ་མ་ཟད། སྐད་ཡིག་དེ་ནི་ཟ་སྐད་འཐུང་སྐད་དང་། འགྲོ་འདུག་ཉལ་ཆག དགྲ་འདུལ་གཉེན་སྐྱོང་གི་ཆེད་དུ་བེད་སྤྱོད་བཏང་བ་ཙམ་མ་ཡིན་པར། བོད་རང་གི་སྲོལ་རྒྱུན་རིག་གནས་རྒྱུན་འཛིན་དང་གསར་བྱུང་གི་རིག་གཞུང་ནང་འདྲེན་ལ་བརྟེན་ནས། བོད་བཙན་པོའི་གདུང་རྒྱུད་འདི་རང་དབང་རང་བཙན་གྱི་རྒྱལ་ཁབ་ཅིག་དང་རང་སྐྱ་འཕེར་མའི་མི་རིགས་ཤིག་གི་ངོ་བོར་བསྐྱེད་ཡོད་པ་ནི་བསྙོན་དུ་མེད་ཀྱང་། མི་ལོ་ལྔ་བཅུ་ཙམ་གྱི་སྔོན་ནས། རྒྱ་ནག་གཞུང་གིས་ང་ཚོའི་རྒྱལ་ཁབ་ཀྱི་བདག་དབང་བཙན་འཕྲོག་དང་མི་རིགས་ཁ་འཐོར་དུ་བཏང་སྟེ། མི་རིགས་འདིའི་གསོན་ཤུགས་ཀྱི་སྲོག་ཤིང་ཉག་གཅིག་ཏུ་གྱུར་བའི་སྐད་ཡིག་དང་རིག་གཞུང་རྣམས་རིམ་གྱིས་ཉམས་རྒུད་བཏང་བར་བརྟེན། མི་རིགས་ཀྱི་ངོ་བོ་དང་རྩ་དོན་སོགས་བརླག་ཉེན་ཆེ་བའི་དུས་སྐབས་འདིར། བོད་སྐད་ཡིག་རྒྱུན་འཛིན་དང་རིག་གཞུང་དར་སྤེལ། ངོ་བོ་བརྒྱུད་སྤྲོད་བཅས་ཀྱི་སྐོར་ནས་ཁ་ཚ་དགོས་གཏུག་གི་མནོ་བསམ་བཏང་སྟེ། དེ་རིང་རིག་གཞུང་འགྲོ་གླེང་འདི་གོ་སྒྲིག་བྱས་པ་ཡིན། ཞེས་བརྗོད་སོང་།
ཚེ་རིང་མཚོ་མོ་ལགས་ཀྱིས་བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་གིས་དབྱིན་ཡིག་ནང་འགྲེམས་སྤེལ་བྱས་པའི་སྐད་གཉིས་སློབ་གསོའི་སྐོར་གྱི་སྙན་ཐོ་ཞིག་ངོ་སྤྲོད་གནང་སོང་། བཀྲ་ཤིས་ཚེ་རིང་ལགས་ཀྱིས་བོད་སྐད་ཡིག་གི་བྱུང་རིམ་ལོ་རྒྱུས་དང་འབྲེལ་བའི་ཡིག་ཚགས་དང་། སྔོན་བྱོན་མཁས་དབང་ཁག་ཅིག་གི་མཛད་རྗེས་དང་འབྲེལ་བའི་ལེགས་བཤད་སོགས་ངོ་སྤྲོད་གནང་སོང་ལ། མཇུག་ཏུ་ཁོང་གིས་བོད་སྐད་ཡིག་ཉམས་ཆག་གཏོང་མཁན་ནི་རྒྱ་ནག་གཞུང་གཅིག་པུ་མིན་པར་ང་ཚོ་བོད་པ་རང་ཉིད་ཀྱང་ཡིན་པ་དང་། དེ་ཡང་དེང་སྐབས་རང་མོས་སྙན་ངག་འབྲི་སྟངས་ལ་ཚག་ཤེད་གང་ཡང་མི་འཇོག་པ་ལྟ་བུས་མཚོན་གྱི་ཡོད་སྐོར་བརྗོད་སོང་། མདའ་ཚན་བླ་མ་སྐྱབས་ལགས་ཀྱིས་དེང་སྐབས་བོད་ཕྱི་ནང་གཉིས་སུ་བེད་སྤྱོད་གཏོང་བཞིན་པའི་ས་མིང་དང་། ཞིང་ཆེན་རིམ་པའི་མིང་དང་དངོས་མིང་། མི་མང་སོགས་ཀྱི་མཚོན་པའི་ཐ་སྙད་མང་པོ་ཞིག་གཅིག་གྱུར་གྱི་རྣམ་པ་དང་དེ་དག་བཀོལ་སྤྱོད་གཏོང་ཕྱོགས་ལ་དོ་སྣང་དང་གཟབ་ནན་བྱེད་དགོས། བོད་སྐད་ཡིག་བཀོལ་སྤྱོད་བྱེད་སའི་སྤྱི་ཚོགས་ཤིག་མེད་པ་ཆགས་སྟབས། སྤྱི་ཚོགས་དེའི་སྐད་ཡིག་ཀྱང་རང་བཞིན་གྱིས་མེད་པ་ཆགས་འགྲོ་གི་ཡོད་པ་དང་། སྐད་ཡིག་ནི་སྤྱི་ཚོགས་ཀྱི་གྲུབ་ཆ་མེད་དུ་མི་རུང་བ་ཞིག་ཆགས་ཡོད་སྟབས། མང་པོ་ཞིག་གིས་བོད་སྐད་ཡིག་ནི་བོད་མིའི་བླ་སྲོག་ཡིན་ཞེས་བཤད་ཀྱི་ཡོད་སྐོར་དང་། ཆིག་སྟོང་དགུ་བརྒྱ་ལྔ་བཅུ་ལྔ་གྲངས་ལ་ང་ཚོ་བོད་ཀྱི་ལོ་རྒྱུས་ཐོག་གོད་ཆག་ཆེན་པོ་ཞིག་བྱུང་ཡོད་ལ། སྐབས་དེའི་དམག་འཁྲུག་དེ་བོད་བསྟན་པ་ཆབ་སྲིད་དང་རང་ས་རང་ཡུལ་ལ་དམག་བརྒྱབ་པ་ཞིག་ཡིན་པ་མ་གཏོགས་བོད་སྐད་ཡིག་ཅེས་དམག་བརྒྱབ་མེད་པ་དང་། སྐབས་དེར་ང་ཚོའི་སྐད་ཡིག་ལ་ཉེན་ཁ་དེ་འདྲ་བྱུང་མེད་སྐོར་སོགས་བརྗོད་སོང་།
ལྷག་པ་ཚེ་རིང་ལགས་ཀྱིས་བོད་སྐད་ཡིག་དེ་བོད་མི་རིགས་ཀྱི་ངོ་བོ་དང་དེའི་གནད་འགག དཀའ་ངལ་འཕྲད་སྟངས་བཅས་ལ་འབྲེལ་བ་དམ་ཟབ་ཡོད་པ་དང་། ལྷག་པར་དུ་མི་ཕན་ཚུན་བར་སྐད་ཆ་བཤད་སྟངས་དང་ཐ་སྙད་སྤྱོད་སྟངས་སོགས་ལ་དོ་སྣང་བྱེད་དགོས་པ་དང་། དེང་སྐབས་བཙན་བྱོལ་སྤྱི་ཚོགས་ནང་སྦྲག་སྐད་མང་པོ་བཤད་ཀྱི་ཡོད་པ་དང་། མང་པོ་ཞིག་གིས་སྦྲག་སྐད་དེ་ལ་ར་མ་ལུག་གི་སྐད་ཟེར་གྱི་ཡོད་ནའང་། ང་ཚོའི་སྤྱི་ཚོགས་ནང་གཞོན་སྐྱེས་མང་པོ་ཞིག་གིས་བོད་སྐད་ཧིན་སྐད་དབྱིན་སྐད་སྲེ་བཞིན་པ་དེ་སྦྲག་སྐད་ཡིན་ཞིང་། དེ་ནི་བོད་སྐད་ཡིག་ཉམས་ཆག་འགྲོ་བའི་ཉེན་ཁ་ཆེན་པོ་ཞིག་ཡིན་པ་དང་། ཉེན་ཁ་དེ་ཟློག་ཐབས་སུ། ཕ་མ་དང་དགེ་རྒན། མི་སྒེར་རེ་རེ་རང་ངོས་ནས་བོད་སྐད་ཡིག་ལ་དོ་སྣང་དང་ལག་ལེན་འཁེལ་དགོས། བཙན་བྱོལ་ནང་གི་གཞོན་སྐྱེས་ཚོར་བོད་སྐད་བོད་ཡིག་གཙོ་བོར་འཛིན་པའི་ཁོར་ཡུག་མེད་པའི་གནས་སྟངས་འོག ཕ་མ་ཚོས་རང་གི་བུ་ཕྲུག་ཚོ་གཞན་སྐད་གཙོར་འཛིན་གྱི་སློབ་གྲྭ་ཁག་ཏུ་མི་གཏོང་བར། བོད་སློབ་ཁག་ཏུ་གཏོང་དགོས། བོད་སྐད་བོད་ཡིག་གི་སློབ་གསོ་གཙོ་བོར་འཛིན་རྒྱུ་ནི་ཁ་ཚ་དགོས་གཏུག་ཆགས་ཡོད། དཀའ་ངལ་ཆེ་ཤོས་ཤིག་ནི་བོད་མི་མང་པོ་ཞིག་གིས་སོ་སོའི་སྐད་ཡིག་རིག་གཞུང་གི་རིན་ཐང་མ་རྟོགས་པ་དང་། དེ་ལ་ཡིད་ཆེས་མེད་པ། འགན་འཁུར་མེད་པ་བཅས་ཡིན་སྐོར་བརྗོད་སོང་།
བསོད་ནམས་རྒྱལ་མཚན་ལགས་ཀྱིས་རྒྱ་ནག་གཞུང་གིས་བཏོན་པའི་ཡིག་ཆ་དེ་ཚོར་བལྟས་ན། རྒྱ་གཞུང་གིས་སྐད་གཉིས་སློབ་གསོ་མེད་པ་བཟོ་རྒྱུ་དང་། གྲངས་ཉུང་མི་རིགས་ཀྱི་སྐད་ཡིག་སློབ་གསོ་ཚང་མ་རྒྱ་ཡིག་ནང་བསྒྱུར་རྒྱུ། གྲངས་ཉུང་མི་རིགས་ཚང་མའི་སྐད་ཡིག་རྒྱ་ཡིག་ནང་གཅིག་གྱུར་བཟོ་རྒྱུ་དེ་རེད། རྒྱ་ནག་གིས་ད་དུང་ནུབ་ཕྱོགས་རྒྱལ་ཁབ་དབྱིན་ཇི་དང་ཨ་རི་སོགས་ལ་དཔེ་བླངས་ཏེ་མིང་བརྡ་ཚང་མ་རྒྱ་ཡིག་ནང་བཟོས་ཡོད་པ་དཔེར་ན། (Chinese) ཟེར་བ་དེ་གྲངས་ཉུང་མི་རིགས་ལྔ་བཅུ་ང་དྲུག་ཐུན་མོང་གི་མིང་ཡིན་ཚུལ་རྒྱ་ནག་གི་ཚིག་མཛོད་ཁག་ནང་གཏན་འབེབས་བྱས་འདུག (Chinese) ཟེར་བའི་བརྡ་ཆད་དང་དེའི་ཁར་(རྒྱ་ནག་མི་དམངས་)ཞེས་པའི་བརྡ་ཆད་དེ་གཉིས་ངོ་བོ་གཅིག་ཏུ་བཟོས་པ་སོགས་རྒྱ་ནག་གཞུང་གིས་བརྡ་ཆད་མང་པོར་འགྱུར་བ་བཏང་སྟེ། གྲངས་ཉུང་མི་རིགས་ཁག་གི་སྐད་ཡིག་མེད་པ་བཟོ་བཞིན་ཡོད། དཔེར་ན་མན་ཇི་མི་རིགས་ལྟ་བུ་རེད།
ཉེ་ཆར་ནས་རྒྱ་ནག་གིས་ཕྱི་སྐྱོད་ལག་འཁྱེར་ཐོག་ (Chinese) དང་(རྒྱ་ནག་གི་མི་སེར)ཞེས་བཀོད་ཡོད། དེ་བཞིན། ལོ་རྒྱུས་ཀྱི་སྒང་ནས་བལྟས་ན་ཡང་། རྒྱ་ནག་གིས་ (ཀྲུང་གོ་) ཞེས་པའི་བརྡ་ཆད་བཏགས་ཡོད། ཀྲུའུ་ནུབ་མའི་དུས་མཇུག་དང་ཀྲུའུ་ཤར་མའི་དུས་མགོ་ནས་བཟུང་ཐ་སྙད་དེ་ལབ་ཀྱི་ཡོད་འདུག རིམ་པས་གྲངས་ཉུང་མི་རིགས་ཀྱི་སྐད་ཡིག་དེ་རྒྱ་སྐད་རྒྱ་ཡིག་ལ་སྒྱུར་བཞིན་འདུག དེ་ལྟར་བརྡ་ཆད་གཅིག་གྱུར་བཟོས་ཡོང་བའི་སྐབས་ལ། (Chinese) ཟེར་བ་དེ་རྒྱ་རིགས་དང་རྒྱ་སྐད་ལ་གོ་ཡི་ཡོད་སྟབས། གྲངས་ཉུང་མི་རིགས་ཁག་ཚང་མ་རྒྱ་ནག་ཐུན་མོང་གི་སྐད་ཡིག་དང་མི་རིགས་ཀྱི་ངོ་བོར་བསྒྱུར་བ་རེད། དེར་བརྟེན། ང་ཚོས་རྒྱ་ནག་གིས་བརྡ་ཆད་མང་པོ་གཅིག་གྱུར་བཟོ་བཞིན་པ་དེའི་རྒྱབ་ལྗོངས་དང་དེའི་སྒྲུབ་བྱེད་ལ་ལྟ་རྒྱུ་ཧ་ཅང་གལ་ཆེན་པོ་ཡིན། རྒྱ་ནག་གིས་བོད་སྐད་ཡིག་སློབ་གསོར་འགྱུར་བ་བཏང་བ་དེ་ཡང་ཉེ་ཆར་གྱི་གནས་ཚུལ་ཙམ་མ་ཡིན་པར། ཉེ་རབས་ལོ་རྒྱུས་ནང་བལྟས་ན། དེ་ཡོན་རྒྱལ་རབས་སྐབས་ནས་ལག་བསྟར་བྱས་ཡོང་བ་ཞིག་རེད། རྒྱ་ནག་གི་ཐ་སྙད་དབང་སྒྱུར་འོག་མན་ཇི་མི་རིགས་འདུལ་སྦྱོང་བྱས་ཟིན་པ་དང་། ད་ཆར་བོད་དང་གུ་ཡུར་གི་མི་རིགས་ཐ་སྙད་གཅིག་གྱུར་ལ་བརྟེན་ནས་འདུལ་སྦྱོང་བྱེད་ཀྱིན་ཡོད་སྐོར་སོཊ་བརྗོད་སོང་།
ཉི་མ་མཚོ་ལགས་ཀྱིས་བོད་སྐད་ཡིག་ནི་ང་ཚོས་བྱིས་པ་ཚོར་བརྒྱུད་སྤྲོད་བྱེད་དགོས་པའི་སྙིང་ནོར་ཡིན། བྱིས་པ་ཚོ་ནི་མ་འོངས་བོད་རྒྱལ་ཁབ་དང་བོད་སྐད་ཡིག་གི་བདག་པོ་འཁྲུལ་མེད་ཡིན་སྟབས། ང་ཚོས་བྱིས་པའི་སྐད་ཡིག་སློབ་གསོ་དེ་ཁ་ཡོད་ལག་ཡོད་ཀྱིས་གཙུག་འཛིན་བྱེད་དགོས། བྱིས་པ་སློབ་སྐྱོང་བྱེད་པ་ནི་བོད་སྐད་ཡིག་རྒྱུན་གནས་ཀྱི་སྲོག་རྩ་ལྟ་བུ་ཡིན་སྟབས། ང་ཚོས་རང་མི་རིགས་ལ་བདག་པོ་རྒྱག་འདོད་ཚེ། ང་ཚོས་བྱིས་པའི་སྐད་ཡིག་སློབ་གསོར་བདག་པོ་རྒྱག་དགོས། ང་ཚོ་དང་བྱིས་པ་ནི་མི་རིགས་འདིའི་སྔ་ཕྱིའི་མཐུད་མཚམས་ལྟ་བུ་ཆགས་ཡོད། བྱིས་པ་ཁོ་ན་མི་རིགས་འདིའི་སྲོག་གི་རྒྱུ་བ་ལྟ་བུ་ཆགས་ཡོད། ཞིབ་འཇུག་རྒྱུས་ལོན་ལྟར་ན། ད་ཆར་བཙོན་བྱོལ་ནང་བྱིས་པ་ ༢༡༠༠༨ ཡས་མས་ཤིག་དང་བོད་སློབ་གྲྭ་ཁག་ ༧༡ ཙམ། བྱིས་པའི་ཀློག་དེབ་ ༡༩༥ ཙམ་ཡོད་ནའང་བོད་སྐད་གཙང་མ་བཤད་ཤེས་མཁན་དང་བོད་སྐད་ཡིག་གིས་རང་མགོ་འཐོན་ཧ་ཅང་ཉུང་ཉུང་ཡིན་པ་དང་། ཐ་ན་བརྙན་འཕྲིན་དང་དཔེ་ཁུག རླངས་འཁོར་དང་གཏམ་བརྗོད། ཤིང་ཏོག་ཁུ་བ་དང་འགེངས་ཤོག བདེ་མོ་བྱས་སོགས་ཉིན་རེའི་འཚོ་བའི་ཁྲོད་ཀྱི་རྒྱུན་སྤྱོད་ཐ་སྙད་དེ་དག་མི་ཤེས་མཁན་དང་མི་སྤྱོད་མཁན་བྱིས་པ་ ༡༠༠ ནས་ ༩༠ བར་ཟིན་གྱི་ཡོད་སྐོར་སོགས་བརྗོད་སོང་།
འཇུ་བསྟན་སྐྱོང་ལགས་ཀྱིས་བོད་སྐད་ཡིག་བཤད་ཡོང་དུས། དེའི་སྲོག་རྩ་དེ་རིག་གཞུང་ལ་ཐུག་ཡོད། རིག་གཞུང་དེ་རྩ་ཆེན་པོ་ཆགས་ཀྱི་ཡོད་པ་དང་། ང་ཚོས་བཤད་ཀྱིན་པའི་བོད་སྐད་ཡིག་དང་ངོ་བོའི་ལྟེ་བ་དེ་རིག་གཞུང་ལ་ཐུག་ཡོད། རིག་གཞུང་སྲུང་སྐྱོང་བྱེད་ཐབས་སུ་ང་ཚོས་བོད་སྐད་ཡིག་དང་ངོ་བོ་མ་བརླག་པར་སྲུང་སྐྱོབ་བྱེད་དགོས། དེ་ཡང་ང་ཚོས་ཐོག་མར་རིག་གཞུང་གི་རིན་ཐང་ཤེས་དགོས་པ་གལ་ཆེན་པོ་ཡིན། ང་ཚོས་རིག་གཞུང་གི་རིན་ཐང་ཤེས་ན། ང་ཚོས་བོད་མི་རིགས་ཀྱི་ངོ་བོ་དང་བོད་སྐད་ཡིག་གི་རིན་ཐང་ཤེས་ཐུབ། ང་ཚོར་རིག་གཞུང་ཞིག་ཡོད་པ་ཙམ་གྱིས་མི་ཆོག་པར། ང་ཚོས་བོད་རང་གི་རིག་གཞུང་དེ་ཤེས་དགོས་པ་དང་། དེ་ཤེས་ཐབས་སུ་ང་ཚོས་བོད་རང་གི་རིག་གཞུང་ལོ་རྒྱུས་ལ་ལྟ་དགོས། རིག་གཞུང་ལོ་རྒྱུས་ལ་བལྟས་ཡོང་ན། ང་ཚོས་རྩོམ་རིག་ལོ་རྒྱུས་དང་བརྡ་སྤྲོད་ལོ་རྒྱུས། གསོ་རིག་ལོ་རྒྱུས་དང་ཚན་ཉིད་རིག་པའི་ལོ་རྒྱུས། ནང་དོན་རིག་པའི་ལོ་རྒྱུས་སོགས་ཀྱི་རིན་ཐང་སྔོག་དགོས་པ་དང་། དེ་དག་ལ་ང་ཚོས་དོ་སྣང་བྱེད་དགོས་པ་རེད། ལོ་རྒྱུས་ཟེར་བ་དེ་ཆབ་སྲིད་དང་འབྲེལ་བའི་འཐབ་རྩོད་གཅིག་པུ་མིན་པར། རིག་གཞུང་གི་སྒང་ནས་ལྟ་དགོས། ལོ་རྒྱུས་མ་ཤེས་ན་ང་ཚོས་རིག་གཞུང་གི་ཁུངས་སྐྱེལ་རྒྱུ་ཁག་པོ་ཡིན་སྟབས། ང་ཚོས་རང་མི་རིགས་ཀྱི་སྐད་ཡིག་རིག་གཞུང་གི་ངོ་བོ་ཤེས་དགོས་པ་གལ་ཆེན་པོ་ཡིན། ཁོར་ཡུག་གི་རྐྱེན་གྱིས་དེང་སྐབས་སྦྲག་སྐད་མང་པོ་བེད་སྤྱོད་གཏོང་གི་ཡོད་པ་དང་། དེ་ཡང་ང་ཚོའི་ཆབ་སྲིད་དང་འབྲེལ་བའི་ཐ་སྙད་དང་། ལོ་རྒྱུས་དང་འབྲེལ་བའི་ཐ་སྙད་སོགས་ལ་འགྱུར་བ་བཏང་ཡོང་དུས། ང་ཚོས་རང་ཉིད་ཀྱི་བླ་ན་མེད་པའི་རིག་གཞུང་དེ་སྲུང་སྐྱོབ་དང་དེའི་རིན་ཐང་རྟོགས་དགོས་པ་རེད། དེ་བཞིན། ང་ཚོས་ད་དུང་དམངས་ཁྲོད་ཀྱི་ངག་རྩལ་དང་རིག་རྩལ་སྒྱུ་རྩོལ་སོགས་རིག་གནས་ཆུང་ཚགས་རིགས་ལ་དོ་སྣང་བྱེད་རྒྱུ་གལ་ཆེན་པོ་ཡིན། ང་ཚོས་རང་སྐད་ཡིག་ལ་བདག་པོ་རྒྱག་སྟངས་ཐད་ནས། ཕ་མ་ནས་བྱིས་གཉོར་ཁང་དང་སློབ་གྲྭང་ཆུང་འབྲིང་བར་བྱིས་པའི་སྐད་ཡིག་སློབ་གསོར་བདག་པོ་རྒྱག་དགོས་པ་བཅས་རིམ་པ་མང་པོ་ཡོད། གཙོ་བོ་ཆེ་བ་དེ་མི་རིགས་ཤིག་གི་སྐད་ཡིག་དེ་ཡག་པོ་ཡིན་མིན་དང་ཚད་ལྡན་ཡིན་མིན་དེ་བྱ་ཚིག་དང་རྒྱན་ཚིག་གི་ནུས་ཚད་ལ་ཐུག་ཡོད། མིང་ཚིག་གི་མང་ཉུང་དེ་རིག་གཞུང་གི་ཕྱུག་ཚད་ལ་ལྟ་བྱེད་ཅིག་ཡིན་པ་དང་། སྐད་ཡིག་གི་ཁྱད་ཆོས་གཙོ་བོ་དེ་བྱ་ཚིག་དང་རྒྱན་ཚིག་གི་སྟེང་ན་ཡོད་པ་དང་། ལྷག་པར་དུ་བྱ་ཚིག་གལ་ཆེན་པོ་ཡིན། ད་ཆར་ང་ཚོས་བྱ་ཚིག་མང་པོ་ཞིག་བརླག་པའམ་བེད་སྤྱོད་གཏོང་ཐུབ་ཀྱི་མེད། ཡིག་སྒྱུར་བྱེད་མཁན་ཚོས་དབྱིན་ཡིག་གི་བྱ་ཚིག་དེ་བོད་ཡིག་གི་བྱ་ཚིག་ལ་མ་བསྒྱུར་བར་འགྲེལ་བཤད་རྐྱང་རྐྱང་ལ་བསྒྱུར་འདུག དབྱིན་ཡིག་གི་བྱ་ཚིག་དེ་བོད་ཡིག་གི་བྱ་ཚིག་ལ་མ་བསྒྱུར་བ་ཡིན་ན། དེའི་ཉམས་འགྱུར་འཐོན་ཐུབ་ཀྱི་མེད། གནད་དོན་དེ་ད་ལྟ་ཙམ་མ་ཡིན་པར་སྔོན་མ་ནས་བྱུང་བའི་སྐྱོན་ཆ་ཞིག་ཡིན་སྟབས། ང་ཚོས་བྱ་ཚིག་སྐོར་ལ་དོ་སྣང་བྱེད་རྒྱུ་གལ་ཆེན་པོ་ཡིན། ལྷག་པར་དུ་རྩོམ་རིག་ཁྲོད་བྱ་ཚིག་དང་རྒྱན་ཚིག་བེད་སྤྱོད་གཏོང་མ་ཐུབ་ཚེ། རྩོམ་དེར་རྩོམ་རིག་གི་མཛེས་དཔྱོད་དང་ཉམས་འགྱུར་ཡོང་གི་ཡོད་མེད། ཚིག་གི་ཉམས་དང་འགྱུར་བ་དེ་གཙོ་བོ་བྱ་ཚིག་གི་སྟོན་གྱི་ཡོད་སྟབས། བྱ་ཚིག་དེ་ཧ་ཅང་གལ་ཆེན་པོ་ཆགས་ཡོད། ཅེས་སོགས་བརྗོད་སོང་།
པདྨ་མཚོ་ལགས་ཀྱིས་ང་ཚོ་བཙན་བྱོལ་སྤྱི་ཚོགས་ཀྱི་གནས་བབ་དང་རིག་གནས་ཀྱི་ཁ་ཕྱོགས། བོད་སྐད་ཡིག་གི་གནས་ཚད་གང་ལ་བལྟས་ཀྱང་། བོད་སྐད་བོད་ཡིག་གི་གསར་འགྱུར་བརྒྱུད་ལམ་དེ་བོད་སྐད་བོད་ཡིག་གསར་དུ་སྦྱོང་བ་དང་། སྔར་སྦྱངས་པ་དེ་ཡར་རྒྱས་གོང་འཕེལ་གཏོང་བའི་ལམ་ཁ་ཡག་ཤོས་ཤིག་ཡིན། ཁ་སང་དེ་རིང་འཛམ་གླིང་གི་གྲུ་ཟུར་གང་སར་ཁྱབ་ཆེ་བའི་དབྱིན་ཡིག་དབྱིན་སྐད་ལྟ་བུར་མཚོན་ན། དབྱིན་ཡིག་དབྱིན་སྐད་ཀྱི་གསར་འགྱུར་རྣམས་སྐད་ཡིག་དེ་སྦྱོང་མཁན་སོ་སོ་སྒེར་ལ་དབང་བའི་འཛིན་ཁང་རེ་རེ་ལྟ་བུ་ཆགས་ཡོད། གསར་ཁང་དེ་དག་གི་གསར་འགྱུར་རྣམས་དབྱིན་སྐད་ཚད་མཐོན་པོ་ཡོད་མཁན་ཚོས་ལྟ་ཀློག་བྱེད་ས་དང་ཤེས་ཚད་དམའ་བས་ལྟ་ཀློག་བྱེད་ས་བཅས་རིམ་པ་མང་པོ་ཡོད་པ་དང་། གསར་ཁང་རང་གི་ངོས་ནས་ཆེད་དུ་གཉེར་ཏེ་དབྱིན་ཇིའི་སྐད་ཡིག་སློབ་འཁྲིད་བྱེད་ཀྱི་ཡོད་པ་རེད། ང་ཚོར་བོད་སྐད་ཡིག་གི་གནས་ཚད་མི་འདྲ་བ་ལ་གསར་འགྱུར་གྱི་སྡིངས་ཆ་མི་འདྲ་བ་དེ་འདྲ་མེད་ནའང་། སྤྱི་གསར་འགྱུར་རྩོམ་ཡིག་དང་རླུང་འཕྲིན་བརྙན་འཕྲིན་གང་ཡིན་ཡང་། བོད་ཡིག་བོད་སྐད་གསར་དུ་སྦྱོང་བ་དང་། དེ་ཡར་རྒྱས་གོང་འཕེལ་གཏོང་ཐུབ་པའི་ཁྱད་ཆོས་གཞན་དང་མ་འདྲ་བ་ཞིག་དགོས་ཀྱི་ཡོད། དེ་ཡང་ཉིན་རེའི་འཚོ་བའི་ཁྲོད་ཀྱི་རྒྱུན་སྤྱོད་ཐ་སྙད་དང་། ཀློག་བདེ་བ་དང་གོ་བདེ་པོ། ཡིད་ལ་འཇུག་བདེ་བོ། གལ་གནད་འབུར་དུ་འཐོན་ཐུབ་པ་ཞིག་དགོས། ད་ཆར་བོད་པའི་སྤྱི་ཚོགས་སྤྱི་ཡོངས་ནས་ཁ་འཐོར་དགུ་འཐོར་དུ་ཕྱིན་པའི་སྐབས་འདིར། ང་ཚོའི་མ་འོངས་པའི་སོན་རྩ་ཟེར་བའི་ཕྲུ་གུ་ཚོ་མི་རིགས་གཞན་གྱི་སྤྱི་ཚོགས་འདྲ་མིན་དང་། སོ་སོའི་སྐད་ཡིག་གི་དྲི་མ་ཙམ་ཡང་ཚོར་རྒྱུ་མེད་པའི་གཞན་གྱི་རིག་གནས་ཁོར་ཡུག་ནས་འཚར་ལོངས་འབྱུང་གི་ཡོད་པ་དང་། བོད་སྐད་ཡིག་གི་གནས་བབ་དེ་ཧ་ཅང་ཉེན་ཁའི་གནས་སུ་ལྷུང་ཡོད་སྟབས། ཁ་བཤད་ཙམ་མ་ཡིན་པར། ང་ཚོ་ཕ་མ་དང་དགེ་རྒན། སློབ་གྲྭ། གསར་འགྱུར་བརྒྱུད་ལམ་ཁག་བཅས་སྤྱི་ཚོགས་ལས་རིགས་སོ་སོ་ནས་བོད་སྐད་ཡིག་སློབ་གསོར་འགན་འཁུར་དགོས་པ་དང་། དེ་ཁ་ལག་གཉིས་མཉམ་དུ་འགྲོ་ཐུབ་པ་ཞིག་དགོས་ཀྱི་ཡོད་སྐོར་སོགས་བརྗོད་སོང་།
གསར་འགོད་པ། པདྨ་རྒྱལ།

robotstxt: allowed

filter: keep


text:
Saturday, February 7, 2009
ྋགོང་ས་མཆོག་ཨི་ཊ་ལི་དང་འཇར་མན་ཁུལ་ཆིབས་བསྒྱུར་བཀའ་དྲིན་བསྐྱངས་བ།
༄༅། ཕྱི་ལོ་ ༢༠༠༩ ཟླ་ ༢ ཚེས་ ༧ ཉིན་བོད་ཀྱི་ཆོས་སྲིད་གཉིས་ཀྱི་བླ་ན་མེད་པའི་དབུ་ཁྲིད་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་བཞུགས་སྒར་རྡ་རམ་ལས་ནས་སྔ་དྲོའི་ཕྱག་ཚོད་བཅུ་གཅིག་ཐོག་གྷ་གྷལ་གནམ་ཐང་བརྒྱུད་ལྡི་ལིར་ཆིབས་བསྒྱུར་གནང་ཡོད་པ་དང༌། ཕྱི་ཚེས་ ༨ ཉིན་ཨི་ཊ་ལི་ཁུལ་ཆིབས་བསྒྱུར་བཀའ་དྲིན་བསྐྱངས་རྒྱུ་ཡིན་ཅིང༌། དེ་མཇུག་འཇར་མན་ཡུལ་གྲུར་ཆིབས་བསྒྱུར་གྲུབ་རྗེས་རྒྱ་གར་ཕྱིར་ཞབས་སོར་འཁོད་རྒྱུ་མ་ཟད། ཐད་ཀར་རྒྱ་གར་ལྷོ་ཕྱོགས་མངའ་ཁུལ་ཀོ་ལི་སྒལ་དང༌། སེ་ར་དགོན་སོགས་སུ་ཆིབས་བསྒྱུར་བཀའ་དྲིན་བསྐྱངས་གཏན་འཁེལ་ཡོད་པ་རེད།།
Subscribe to: Post Comments (Atom)


text:
ཁོང་ཉིད་བགྲང་བྱ་སུམ་ཅུ་ལྷག་གིས་རིང་སློབ་ཆུང་ནས། སློབ་འབྲིང་། འབྲིང་རིམ་དགེ་འོས་སློབ་གྲྭ། མཐོ་རིམ་དགེ་འོས་ཆེད་སྦྱོང་སློབ་གྲྭ་བཅས་སུ་དགེ་རྒན་གྱི་ཁུར་བཞེས་ནས་རང་ནུས་ཡོད་རྒུས་མི་རིགས་སློབ་གསོའི་བྱ་བཞག་གོང་དུ་སྤེལ་བར་མཛད་རྗེས་ཆེན་པོ་བཞག་དང་འཇོག་མུས་སུ་མཆིས། ཉིད་ཀྱི་རིག་པའི་རྣོ་ཕྱོགས་རེ་རེའི་རྩེ་ནས་རྣམ་དཔྱོད་འོད་ཟེར་སྟོང་གིས་བསྐྲུན་པའི་ལེགས་བཤད་ཀྱིས་སྣང་བས་བློ་གསལ་གཞོན་ནུའི་ཡིད་དབང་ཅིག་ཆར་དུ་འགུག་པའི་སློབ་གྲྭ་ཆེ་འབྲིང་དུ་སློབ་གསོ་དང་སློབ་ཁྲིད་ཀྱི་བཀའ་དྲིན་བསྩལ་བས་སློབ་མའི་ཤེས་རྒྱུད་གྲོལ་བ། ཐབས་ཤེས་ཡ་མ་བྲལ་བའི་སྒོ་ནས་སློབ་ཁྲིད་ཀྱི་སྤུས་ཚད་མཐོ་རུ་འདེགས་ཅིང་ཐུན་མིན་གྱི་སློབ་གསོའི་ཁྱད་ཆོས་མངོན་གསལ་ལྡན་པའི་གྲུབ་འབྲས་ཀྱང་མི་དམན་པར་ཐོབ་ཡོད། དགེ་སློབ་ཀུན་དང་འབྲེལ་ཡོད་སྡེ་ཁག་བཅས་ཀྱིས་ཁོང་གི་བསམ་པའི་ཀུན་སློང་དང་འཇོན་ཐང་ལ་གདེང་འཇོག་ཆེན་པོ་ཐོབ་སྟེ་སྔོན་རྗེས་སུ་སློབ་གྲྭའི་འཇོན་ནུས་ལྡན་པའི་སློབ་ཚན་སྣེ་ཁྲིད་པར་བདམས་པ་དང་། དཀར་མཛེས་ཁུལ་རིམ་པའི་ཆེད་ལས་ལག་རྩལ་རྩེ་དྲའི་ཤེས་ལྡན་མི་སྣ་བཅུའི་གྲས་གཅིག་ཏུ་བདམས།1995ལོ་ནས་བཟུང་བསྟུད་མར་ལོ་ལྔའི་རིང་ཆེད་ལས་ལག་རྩལ་ཕུལ་བྱུང་ཅན་དུ་བདམས་པས། ཁོང་ཉིད་ཀྱི་མཛད་རྗེས་ཀྱང་ཀྲུང་གོའི་ཆེད་ལས་མཁས་ཅན་གྱི་ཚིག་མཛོད་ཅེས་པར་བཀོད་ཡོད།
བོད་རིག་པ་བ་ཆེན་མོ་ཀརྨ་རྒྱལ་མཚན་ལགས་ནི་སྤྱི་ལོ་1953ལོར་དཀར་མཛེས་ཁུལ་སྡེ་དགེ་དཔལ་སྤུངས་ཕྱོགས་ཀྱི་འབྲོག་སྡེ་དཀྱུས་མ་ཞིག་གི་ཁྱིམ་དུ་འཁྲུངས་པ་ཡིན་ལ། ཆུང་དུས་ནས་ཡ་རབས་ཀྱི་མཛད་སྤྱོད་ལྷན་སྐྱེས་སུ་མངའ་བས་ཀུན་གྱིས་བསྟོད་བསྔགས་བྱ་བའི་གནས་སུ་གྱུར།1993ལོར་དར་མདོ་མི་རིགས་སློབ་གྲྭ་ཆེན་མོའི་བོད་ཡིག་དགེ་རྒན་མཛད་པ་ནས་སྔོན་རྗེས་སུ་དངོས་གཞི་སློབ་མ་དང་། མཐོ་རིམ་ཆེད་སྦྱོང་སློབ་མར་སུམ་རྟགས་དག་གསུམ་དང་། བོད་ཀྱི་གནའ་དེང་རྩོམ་རིག བོད་ཀྱི་ལོ་རྒྱུས། རྒྱ་བོད་ཡིག་སྒྱུར་གྱི་གཞུང་ལུགས་དང་ལག་ལེན་སོགས་སློབ་ཁྲིད་གནང་། 2001ལོ་ནས་བཟུང་ལོ་ལྔའི་རིང་བོད་ཡིག་ཚན་ཁག་གི་གཙོ་འགན་བཞེས་སྐབས་ཁོང་ཉིད་ནས་དང་ཐོག་རང་གིས། མཁས་པ་འཆལ་པར་མ་ཤོར་བ།། བཙུན་པ་རྨོངས་པར་མ་ཤོར་བ། ། བཤད་པ་ཁ་བཤད་དུ་མ་ཤོར་བ། ། སྒྲུབ་པ་རང་དོན་དུ་མ་ཤོར་བ།། ཞེས་པ་ལྟར་རང་ལ་ནན་སྐུལ་བྱས་ཏེ་མཐོ་རིམ་སློབ་གསོའི་བྱ་གཞག་ལ་འབད་འབུངས་མཛད་པ་ནི། རྒྱུན་ལྡན་གྱི་སློབ་གསོ་ལ་དོ་ནན་མཛད་པའི་ཁར་ཐོག་མར་བོད་ཡིག་ཚན་ཁག་ལ་སྔོན་མེད་པའི་བོད་དབྱིན་རྒྱ་གསུམ་གྱི་སྐད་གསུམ་སྣེ་ཤན་པའི་ཆེད་སྦྱོང་གསར་དུ་བཙུགས་ནས་བོད་ཁུལ་གྱི་དཔལ་འབྱོར་དང་སྤྱི་ཚོགས་འཕེལ་རྒྱས་ལ་མཁོ་གལ་ཆེ་བའི་ཤེས་ལྡན་མི་སྣ་ཁག་གཅིག་གསོ་སྐྱོང་བྱས་པ་རྣམས་དེང་ལས་གནས་སུ་ཞུགས་བཞིན་པ་ལ་སྤྱི་ཚོགས་ཡོངས་ཀྱིས་གདེང་འཇོག་ཚད་མེད་བྱེད་བཞིན་ཡོད། གཉིས་ནི་དཀར་མཛེས་ཁུལ་དུ་བོད་ཀྱི་སྐད་ཡིག་གི་ཕྱག་ལས་མཛད་མཁན་རྣམས་ལ་དངོས་གཞི་སློབ་གྲྭ་ནས་ཐོན་པའི་སློབ་ཐོན་རྟགས་ཡིག་ལོན་དཀའ་བའི་གནས་ཚུལ་དངོས་ལ་གཞིགས་ནས་ཀྲུང་དབྱང་མི་རིགས་སློབ་གྲྭ་དང་མཉམ་དུ་ལོ་དར་མའི་དངོས་གཞིའི་འཛིན་གྲྭ་ཐེངས་གསུམ་བཙུགས་ནས་ཁུལ་རིམ་པའི་འབྲེལ་ཡོད་ལས་ཁུངས་དང་། དཀར་མཛེས་ཁུལ་གྱི་སློབ་འབྲིང་ཁག་བཅས་ཀྱི་རྐང་འཛིན་མི་སྣ་ཁག་གཅིག་ལ་དངོས་གཞིའི་སློབ་ཐོན་རྟགས་ཡིག་ལོན་པ་དང་སོ་སོའི་འཇོན་ཐང་ཤེས་ཡོན་མཐོ་རུ་བཏང་ཡོད། གསུམ་ནི་རང་ཁུལ་གྱི་གཞི་རིམ་སློབ་གྲྭ་ཆུང་འབྲིང་གི་དགེ་རྒན་དང་གཞོན་ནུ་ལས་སྒུག་པ་དག་ལ་མུ་མཐུད་དུ་སློབ་སྦྱོང་བྱེད་པའི་གོ་སྐབས་ཞན་པའི་གནས་ཚུལ་ངོ་མ་དང་བསྟུན་ཏེ་ཁོང་ཉིད་ཀྱིས་ལུགས་མཐུན་གྱི་འབྲེལ་ཡོད་རོགས་སྐྱོར་ཚོགས་པ་དང་མཉམ་དུ་རྒྱ་ཡིག་དང་། དབྱིན་ཇི་སྐད་ཡིག གློག་ཀླད། ཁྲིམས་ལུགས་ཤེས་བྱ་སོགས་ཀྱི་ཟབ་སྦྱོང་འཛིན་གྲྭ་ཐེངས་མང་པོ་བཙུགས་ཏེ་སོ་སོའི་ཤེས་བྱར་མཐོར་འདེགས་དང་། ཞིང་འབྲོག་མི་སེར་གྱི་གཞོན་ནུ་མང་པོ་ལ་ཐད་ཀར་ཁེ་ཕན་བྱུང་བའི་ཆ་རྐྱེན་བསྒྲིགས་ཡོད། དེ་དང་ཕྱོགས་མཚུངས་སྔོན་རྗེས་སུ་ཐབས་ལམ་སྣ་ཚོགས་བཙལ་ཏེ་དབུལ་ཕོངས་ཁྱིམ་ཚང་གི་སློབ་མ་བཅུ་གཉིས་སློབ་ཞུགས་ལོ་ལྔའམ་གསུམ་གྱི་སློབ་ཡོན་སོགས་རོགས་སྐྱོར་བྱས་པའི་ཁར་ཟླ་བ་རེ་བཞིན་འཚོ་བའི་རོགས་དངུལ་ཡང་བྱིན་པ་དང་། དབུལ་ཕོངས་ཁྱིམ་ཚང་གི་སློབ་མ་བཅུ་ལ་སློབ་ཡོན་རོགས་སྐྱོར་བཅས་བྱས་པ་ནི་གཟུགས་ཅན་བཞིན་དུ་གསལ་བ་ལྟར་རོ། ། དེ་ལྟར་ཁོང་ཉིད་ནས་བོད་ཡིག་ཚན་ཁག་གིས་གཙོ་འགན་བཞེས་ཚེ་ལོ་ལྔའི་རིང་སློབ་གྲྭའི་ཕྱོགས་བསྡུས་སྤུས་ཚད་དང་། སྐབས་དེའི་དར་མདོ་མཐོ་རིམ་དགེ་འོས་ཆེད་སྦྱོང་སློབ་གྲྭ། དེང་སི་ཁྲོན་མི་རིགས་སློབ་གྲྭ་ཆེན་མོ་ལ་གནས་སྤོར་གྱི་ལས་ཀ་ལ་ཁོ་བོས་ཧུར་བརྩོན་ཆེར་བསྐྱེད་ཀྱི་བྱ་བ་བསྒྲུབས་པ་ལ་ལྗོངས་ཕྱི་ནང་གི་གདེང་འཇོག་ཆེན་པོ་ཐོབ་ཡོད་པ་རེད། དེའང་ཁོང་ཉིད་ནས་སློབ་ཁྲིད་དང་སློབ་གསོའི་བྱ་བར་ནན་ཏན་བྱས་ཏེ་གྲུབ་འབྲས་འབུར་དུ་ཐོན་པ་བླངས་ཡོད་པར་མ་ཟད། བོད་རིག་པ་ཞིབ་འཇུག་ཐད་དུའང་བརྩོན་ཞིབ་གནང་སྟེ། སྔོན་རྗེས་སུ་རྒྱལ་ཁབ་རིམ་པ་དང་། ཞིང་ཆེན་རིམ་པ་བཅས་ཀྱི་རྒྱ་བོད་ཡིག་གི་དུས་དེབ་ཐོག་ཏུ་དཔྱད་རྩོམ་དང་། རྩོམ་ཡིག་ཁག་བཞི་བཅུ་ཞེ་གྲངས་བཀོད་པ་ལས། 《མུ་ལི་བོད་རིགས་རང་སྐྱོང་ཁུལ་གྱི་ཡུལ་སྲོལ་གོམས་གཤིས་ལ་དཔྱད་པ།》ཞེས་་པ་(རྒྱ་ཡིག)དང་། 《བོད་ཀྱི་གནས་རི་བསྐོར་བའི་རིག་གནས་ཁྲོད་དུ་སྐྱེ་ཁམས་སྲུང་སྐྱོབ་ཀྱི་ལྟ་བ་ཟབ་མོ་ཡོད་པ་མདོར་ཙམ་གླེང་བ།》ཞེས་པ་དང་། 《གྲངས་ཉུང་མི་རིགས་ཀྱི་གནའ་དཔེའི་ཁྲོད་ནས་བོད་ཡིག་དཔེ་རྙིང་སྲུང་སྐྱོབ་དང་བེད་སྤྱོད་གཏོང་རྒྱུའི་སྐོར་རགས་ཙམ་གླེང་བ།》ཞེས་པ་བཅས་ནི་བོད་རིག་པ་ཞིབ་འཇུག་ཐོག་གི་སྟོང་ས་ཁ་སྐོང་ལྟ་བུར་གྱུར་ནས་རྒྱལ་སྤྱི་དང་རྒྱལ་ནང་གི་བོད་རིག་པའི་ཚོགས་འདུ་ཐོག་རིག་གཞུང་བགྲོ་གླེང་བྱས། རྒྱལ་ཁབ་རིམ་པ་དང་། ཞིང་ཆེན་རིམ་པའི་བྱ་དགའ་ཐོབ་མྱོང་། སྔོན་རྗེས་སུ་བརྩམས་བསྒྲིགས་གནང་བའི་དེབ་བཅུ་གཅིག་ལས། 《བོད་ཀྱི་ལོ་ཁྲིའི་བསྟན་རྩིས་ཀུན་བཏུས།》(རྒྱ་ཡིག)དང་།《སྡེ་དགེ་པར་ཁང་གི་པར་ཤིང་དཀར་ཆག་རྒྱ་བོད་ཤན་སྦྱར།》ཞེས་པ་གཉིས་བསྐྱར་དཔར་ཐེངས་བཞི་རེ་བྱས་ཀྱང་། ད་དུང་དགོས་མཁོ་སྐོང་མི་ཐུབ་པ་ལྟར་གྱུར། ཉེར་ལམ་ཁོ་བོས་གཙོ་བསྒྲིགས་གནང་བའི་《བོད་སྐད་གཙང་མ་ལ་འཇུག་པའི་བརྡ་དག་གསལ་བའི་སྒོ་འབྱེད།》ཅེས་པ་དང་། 《མདོ་རྒྱུད་རི་མོའི་ཐིག་རྩ་མཁས་པའི་ཞལ་རྒྱུན།》ཞེས་པ་གཉིས་འབྲེལ་ཡོད་སློབ་གྲྭ་དག་གིས་མེད་ཐབས་མེད་པའི་བསླབ་གཞིར་བྱེད་བཞིན་ཡོད། དེ་མིན་ཁོང་ཉིད་ཀྱིས་ཐོག་མའི་འཆར་འགོད། བར་དུ་གློག་རྡུལ་ཕབ་ལེན་དང་ཞུ་དག ཐར་མ་སྤར་སྐྲུན་གྱི་ལས་དོན་སོགས་ལོ་ལྔ་རིང་འབད་འབུངས་ཧུར་ཐག་ཆེ་ཙམ་བགྱིས་ཏེ། སི་ཏུ་པཎ་ཆེན་གྱི་《བཀའ་འབུམ།》ཁྱོན་དེབ་ཆེན་བཅུ་བཞི་དང་། ཁོང་ཉིད་ཀྱིས་གསར་བསྒྲིགས་གནང་བའི་《འཚོལ་བདེ་བའི་དཀར་ཆག་ཀུན་གསར་མེ་ལོང་།》བཅས་ནི་ད་ལམ་དངོས་སུ་དཔར་དུ་བསྐྲུན་ཐུབ་པའི་ལས་ལ་ཞུགས་པ་ནི་བསྟན་པ་གོང་དུ་གཏོད་པའི་ཡ་རབས་དམ་པའི་སྤྱོད་ཚུལ་དང་གསུང་རབ་ལུང་གི་བསྟན་པའི་ཞབས་འདེགས་རླབས་སུ་ཆེའོ་ཞེས་ཡོངས་སུ་བསྟོད་དོ། ། ད་ལམ་ཁོང་ཉིད་ཀྱི་ཞིབ་འཇུག་གི་ལས་གཞི་གཙོ་བོ་ནི་བོད་ཀྱི་གནའ་དཔེ་མྱུར་སྐྱོབ་དང་། དེ་དག་གློག་རྡུལ་རྩིས་འཁོར་དུ་འདྲ་བཤུས་ཅི་ཐུབ་ཐུབ་བྱ་སྟེ་གོ་ལ་ཧྲིལ་པོའི་དོན་གཉེར་ཅན་རྣམས་ལ་གནའ་དཔེའི་ཐོན་ཁུངས་མཉམ་སྤྱོད་བྱ་རྒྱུའི་མཁོ་སྤྲོད་གནང་བརྩིས་བཅས་ལས། དེ་སྐོར་གྱི་གྲུབ་འབྲས་ཀྱང་མང་པོ་ཐོབ་དང་འཐོབ་བཞིན་པའོ། །དེ་མིན་ཁོང་ཉིད་སྤྱི་ལོ་2010ལོར་ཟླ་བ་གཉིས་ཙམ་གྱིས་རིང་ལ་ལེ་བར་ཆིག་ཁྲི་ལྔ་སྟོང་ལྷག་བརྒལ་ཏེ།སྟོད་མངའ་རིས་སྐོར་གསུམ་གཙོས་པའི་བོད་ཡུལ་དང་་ཕྱི་ལོར་ཟླ་བ་གཅིག་ཙམ་གྱིས་རིང་ཡུན་ནན་ཁོང་གཏོགས་བོད་དང་འབྲེལ་བའི་ས་ཁུལ་ཡོངས་རྫོགས།སྔ་ཕྱི་ཞིན་ཅང་། ནང་སོག རི་བོ་རྩེ་ལྔ། པེ་ཅིན་སོགས་བོད་དང་འབྲེལ་བའི་ས་ཁུལ་ཡོངས་རྫོགས་བཅས་ལ་བརྒྱུད་དེ། གནའ་དེང་གི་བོད་ཀྱི་རིག་དངོས་དང་། སྐྱེ་ཁམས་སྲུང་སྐྱོང་བྱས་དང་བྱེད་ཚུལ། མི་རིགས་གཞན་ལ་བོད་ཀྱི་རིགས་གནས་ཤུགས་རྐྱེན་ཐེབས་ཚུལ་སོགས་ཀྱི་སྐོར་ལ་ཞིབ་འཇུག་བྱས་ཏེ། འབྲེལ་ཡོད་ལས་ཁུངས་དང་གསར་འགྱུར་སྡེ་ཁག་ལ་ཞིབ་འབྲས་འབུལ་བས་སྐྱེ་ཁམས་དང་རིག་དངོས་སྲུང་སྐྱོང་ལ་ཕན་ནུས་གང་འཚམས་བྱུང་ཡོད། སྔོན་རྗེས་སུ་ཨ་རིའི་ཁོ་ལན་པུ་ཡ་སློབ་གྲྭ་ཆེན་མོ་དང་། ཨུས་སི་ལི་ཨན་སློབ་གྲྭ་ཆེན་མོ། བྱང་ཁོ་རེ་ཡ་རྒྱལ་ཁབ། འཇར་པན་རྒྱལ་ཁབ་སོགས་སུ་རྒྱལ་སྤྱིའི་རིག་གཞུང་བགྲོ་གླེང་ཚོགས་འདུ་རུ་ཞུགས་པ་དང་། རྒྱལ་ནང་དུའང་རྒྱལ་སྤྱིའི་རིག་གཞུང་ཁག་གསུམ་ཙམ་གྱི་རིག་གཞུང་བགྲོ་གླེང་ཚོགས་འདུ་རུ་ཞུགས་ནས་ཚོགས་ཐོག་ཏུ་དཔྱད་རྩོམ་བགྲོ་གླེང་བྱས། ཁོང་ཉིད་ཀྱི་འབུལ་བའི་དཔྱད་རྩོམ་འགའ་རེ་དབྱིན་ཇི་དང་། བྱང་ཁོ་རེ་ཡ། འཇར་པན་བཅས་ཀྱི་ཡི་གེར་བསྒྱུར་ཡོད། དེ་ལྟར་ཁོང་ཉིད་ནི་དགེ་རྒན་ཆེན་མོ་ཞིག་གམ་བོད་ཀྱི་ཤེས་ཡོན་པ། འགོ་ཁྲིད་ལས་བྱེད་པ་གང་ཡིན་རུང་། ཡང་ན་གཟེངས་སུ་ཐོན་པའི་གྲུབ་འབྲས་དང་མཚན་སྙན་ཙམ་གྱིས་མི་ཚེ་སྟོང་ཟད་མི་བྱེད་ཅིང་། བདེ་བ་མང་པོ་རྒྱབ་ཏུ་བསྐྱུར་ནས་དཀའ་ངལ་མང་པོ་ཐོད་དུ་བཅིངས་ཏེ་མུ་མཐུད་མི་རིགས་སློབ་གསོའ་ིསྟེགས་བུ་སྟེང་དང་། བོད་རིག་པ་ཞིབ་འཇུག་གི་རྒྱ་མཚོ་གཏིང་དུ་ངལ་དུབ་ཀྱི་གོམ་སྟབས་མདུན་དུ་སྐྱོད་བཞིན་ཡོད་དོ།།
འཕྲིན་སྟེགས། weikangba


text:
༄༅། ། ཨིན་ཡུལ་ནང་རྟེན་གཞི་བྱས་པའི (Rugby Shool) གྱི་གཞོན་སྐྱེས་སློབ་ཕྲུག་རྣམས་བོད་དང་བོད་མིའི་གནས་སྟངས་རྒྱུས་ལོན་ཆེད་ཕེབས་རྒྱུའི་ལས་འཆར་ཡོད་པ་ལྟར། ཕྱི་ལོ་ ༢༠༡༧ ལོའི་ཟླ ༧ ཚེས་ ༧ ཉིན་རག་བི་སློབ་གྲྭའི་དགེ་རྒན་གཉིས་དང་སློབ་ཕྲུག་ ༢༣ བཅས་ཁྱོན་མི་གྲངས་ ༢༥ སྔ་དྲོ་ཕྱག་ཚོད་ ༡༡།༠༠ ཐོག་བོད་མི་མང་སྤྱི་འཐུས་ལྷན་ཁང་དུ་ཕེབས་པར་དཔལ་ལྡན་ཚོགས་གཞོན་ཨཅཱརྱ་ཡེ་ཤེས་ཕུན་ཚོགས་མཆོག་ནས་མཇལ་འཕྲད་གནང་བ་དང་། དཔལ་ལྡན་ཚོགས་གཞོན་མཆོག་ནས་སྤྱི་འཐུས་ལྷན་ཁང་གི་ངོ་སྤྲོད་སྙིང་བསྡུས་གནང་བ་དང་། བོད་དང་བཙན་བྱོལ་ནང་གི་གནས་སྟངས། དེ་བཞིན་རྒྱལ་སྤྱིའི་ནང་བོད་དོན་རྒྱབ་སྐྱོར་ཚོགས་པ་ཁག་གི་ངོ་སྤྲོད་སོགས་གནང་བ་དང་འབྲེལ་རིམ་པས་སློབ་ཕྲུག་རྣམས་སོ་སོའི་རྒྱལ་ཁབ་ལ་ཕྱིར་ཕེབས་རྗེས་བོད་ཀྱི་དངོས་ཡོད་གནས་སྟངས་ཤེས་པའི་ཐོག་ནས་བོད་དོན་རྒྱབ་སྐྱོར་གནང་ཐབས་ཡོང་བ་ཞུས་གནང་སོང།
རག་བེ་སློབ་གྲྭ་དེ་བཞིན་༸གོང་ས་སྐུ་ཕྲེང་ ༡༣ པ་ཆེན་པོ་མཆོག་གི་སྐབས་ནས་བོད་མི་དང་འབྲེལ་བ་བཟང་པོ་ཡོད་པའི་སློབ་གྲྭ་ཞིག་ཡིན་འདུག ཐེངས་འདིའི་བོད་མིའི་གནས་སྟངས་ཤེས་ཐབས་སླད་རྒྱ་གར་དུ་ཕེབས་ཐེངས་གཉིས་པ་དེ་ཆགས་ཡོད་འདུག་པ་བཅས་ཀྱི་གནས་ཚུལ་དུ།།


text:
ཉེ་ཆར་ཞི་ཅིན་ཕིང་གིས་མཛུབ་སྟོན་གལ་ཆེན་གནང་ནས།
ཉེ་ཆར། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་གིས་ཡུལ་སྐོར་ཁོངས་གཏོགས་སུ“གསང་སྤྱོད་གསར་བརྗེར”སྐུལ་འདེད་གཏོང་བའི་ལས་དོན་ལ་ཐོབ་པའི་ཕན་འབྲས་ཐད་མཛུབ་སྟོན་གལ་ཆེན་གནང་བ་རེད། ཁོང་གིས་ཉེ་བའི་ལོ་གཉིས་ལྷག་ཙམ་རིང་ཡུལ་སྐོར་ཁོངས་གཏོགས་ཀྱིས་རྒྱུན་འཁྱོངས་ལྷོད་མེད་ངང“གསང་སྤྱོད་གསར་བརྗེར”སྐུལ་འདེད་བཏང་བ་དེ་ཐོག་ནས་དངོས་འཛིན་དངོས་སྒྲུབ་ཀྱིས་དོན་དངོས་གནད་དོན་ཐག་གཅོད་ཧུར་ཐག་བྱེད་པའི་ལས་ཀའི་རྣམ་འགྱུར་དང་སྤྱོད་ཚུལ་མཚོན་ཡོད། ཡུལ་སྐོར་ལས་རིགས་ནི་གསར་དར་ཐོན་ལས་དང་འཕེལ་རྒྱས་འགྲོ་བཞིན་ཡོད་པས“གསང་སྤྱོད་གསར་བརྗེར”དམ་འཛིན་བྱས་པ་ལྟར་མཉེན་ཆས་དང་མཁྲེགས་ཆས་སྣ་ཚོགས་འཛུགས་སྐྱོང་ལ་རྒྱུན་ཆད་མེད་པར་ཤུགས་སྣོན་བརྒྱབ་ནས་ཡུལ་སྐོར་ལས་རིགས་འཕེལ་རྒྱས་ཆེན་པོ་ཡོང་རྒྱུར་སྐུལ་འདེད་གཏོང་དགོས་ཞེས་ནན་བཤད་གནང་བ་རེད།
ཞི་ཅིན་ཕིང་གིས་གསང་སྤྱོད་ཀྱི་གནད་དོན་ནི་དོན་ཆུང་ཞིག་གཏན་ནས་མིན་པར་གྲོང་ཁྱེར་དང་གྲོང་གསེབ་ཀྱི་ཤེས་དཔལ་འཛུགས་སྐྱོང་གི་ཆ་ཤས་གལ་ཆེན་ཞིག་ཡིན། དེའི་ཐད་མཛེས་ལྗོངས་ཁུལ་དང་གྲོང་ཁྱེར་གྱིས་དམ་འཛིན་བྱེད་དགོས་པ་མ་ཟད། ད་དུང་གྲོང་གསེབ་ཀྱིས་ཀྱང་དམ་འཛིན་བྱེད་དགོས། ལས་དོན་དེ་གྲོང་གསེབ་དར་རྒྱས་འཐབ་ཇུས་ཀྱི་ཞིབ་ཕྲའི་ལས་དོན་ཞིག་ཏུ་བརྩིས་ནས་སྐུལ་འདེད་བཏང་སྟེ་མང་ཚོགས་ཀྱི་འཚོ་བའི་སྤུས་ཚད་ལ་ཤུགས་རྐྱེན་ཐེབས་པའི་ཞན་ཆ་འདི་ཧུར་ཐག་གསབ་དགོས་ཞེས་གསུངས་པ་རེད།
2015ལོའི་ཟླ་བ་བཞི་པར་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས“གསང་སྤྱོད་གསར་བརྗེའི”ཐད་མཛུབ་སྟོན་གལ་ཆེན་གནང་ནས“གསང་སྤྱོད་གསར་བརྗེར”དམ་འཛིན་བྱེད་པ་ནི་ཡུལ་སྐོར་ལས་རིགས་ཀྱི་སྤུས་ཚད་མཐོ་རུ་གཏོང་བའི་དམ་པ་དོན་གཉེར་གྱི་བྱ་སྤྱོད་ཅིག་ཡིན། འཁྱགས་པ་མཐུག་ཚད་ཁྲེ་ཙེ་གསུམ། ཉིན་གཅིག་གྲང་བས་ཆགས་པ་མིན། “སྤྱོད་ཚུལ་བཞིར”ངོ་རྒོལ་བྱེད་པ་ལྟར་སེམས་ཐག་བཅད་ནས་ཡུལ་སྐོར་ཐད་ཀྱི་ཚུལ་མིན་སྲོལ་ངན་སྣ་ཚོགས་བཅོས་སྒྲིག་བྱེད་དགོས། གཟེར་འདེབས་ཀྱི་སྙིང་སྟོབས་དར་སྤེལ་གཏོང་བ་དང་དམིགས་སའི་རང་བཞིན་གྱི་བྱ་ཐབས་སྤྱད་དེ་བྱ་བ་རེ་རེ་བཞིན་དམ་འཛིན་བྱེད་པ་དང་། དམ་འཛིན་བྱེད་རིམ་བཞིན་སྒྲུབ་ཐུབ་པ། ཆུ་ཐིགས་བསགས་ནས་རྒྱ་མཚོ་གྲུབ་པ་ལྟར་བཅས་བྱས་ཏེ་རང་རྒྱལ་གྱི་ཡུལ་སྐོར་ལས་རིགས་འཕེལ་རྒྱས་སྐས་རིམ་གསར་པ་ཞིག་ཏུ་སླེབས་རྒྱུར་སྐུལ་འདེད་གཏོང་དགོས་ཞེས་ནན་བཤད་གནང་བ་རེད།
གསང་སྤྱོད་ཀྱི་གནད་དོན་དེ་ཡུལ་སྐོར་ཁོར་ཡུག་ལེགས་སུ་གཏོང་བ་དང་འབྲེལ་བ་ཡོད་པ་མ་ཟད། ད་དུང་རྒྱ་ཆེའི་མི་དམངས་མང་ཚོགས་ཀྱི་ལས་ཀ་དང་འཚོ་བའི་ཁོར་ཡུག་ལེགས་སུ་གཏོང་བ་དང་རྒྱལ་དམངས་ཀྱི་བྱང་ཚད་མཐོར་གཏོང་དང་སྤྱི་ཚོགས་ཀྱི་ཤེས་དཔལ་ཡར་ཐོན་དང་ཡང་འབྲེལ་བ་ཡོད། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་དེའི་ཐད་ཚད་མཐོའི་མཐོང་ཆེན་དང་ཐུགས་ཁུར་ཆེན་པོ་གནང་གི་ཡོད། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན། ཁོང་གིས་རྒྱལ་ནང་དུ་རྟོག་ཞིབ་དང་བརྟག་ཞིབ་གནང་བའི་བརྒྱུད་རིམ་ནང་ཞིང་དུད་དུ་ཕེབས་ནས་གྲོང་མིར་རྒྱུན་དུ་སྤྱོད་པའི་གསང་སྤྱོད་ནི་ཆུ་བཤལ་གཏོང་བའི་གསང་སྤྱོད་ཡིན་ནམ་ཡང་ན་སྤྱིར་བཏང་གསང་སྤྱོད་ཡིན་ནམ་ཞེས་ཡང་ཡང་དྲིས་གནང་གི་ཡོད། གྲོང་ཚོའི་བཀོད་པ་དང་རྣམ་པར་གཟིགས་ཞིབ་གནང་སྐབས་འབྲེལ་ཡོད་གནས་ཚུལ་མཁྱེན་རྟོགས་ཞིབ་ཕྲ་གནང་གི་ཡོད། ཁོང་གིས་ཞིང་ལས་དེང་རབས་ཅན་གྱི་གོམ་སྟབས་མགྱོགས་སུ་ཕྱིན་པ་དང་བསྟུན་ནས་གྲོང་གསེབ་གསར་པ་འཛུགས་སྐྲུན་ལའང་རྒྱུན་ཆད་མེད་པར་སྐུལ་འདེད་བཏང་སྟེ“གསང་སྤྱོད་གསར་བརྗེ”བྱས་ནས་གྲོང་གསེབ་ཀྱི་མང་ཚོགས་ཚོས་གཙང་སྦྲ་དོད་པའི་གསང་སྤྱོད་བེད་སྤྱོད་ཐུབ་པ་བྱེད་དགོས་ཞེས་ནན་བཤད་ཐེངས་མང་གནང་བ་རེད།
2015ལོ་ནས་བཟུང་རྒྱལ་ཁབ་ཡུལ་སྐོར་ཅུས་ཀྱིས་རྒྱལ་ཡོངས་ཀྱི་ཁྱབ་ཁོངས་ནང་ལོ་གསུམ་རིང་ཡུལ་སྐོར་གསང་སྤྱོད་འཛུགས་སྐྲུན་དང་དོ་དམ་བྱ་སྤྱོད་སྤེལ་འགོ་ཚུགས་ཡོད། བྱ་སྤྱོད་སྤེལ་ཚུན་རྒྱལ་ཡོངས་ཀྱི་ཡུལ་སྐོར་ཁོངས་གཏོགས་ཀྱིས“གསང་སྤྱོད་གསར་བརྗེ”རྨང་གཞིའི་འདུ་འགོད་དང་། ཤེས་དཔལ་འདུ་འགོད། དམངས་འཚོའི་འདུ་འགོད་བཅས་སུ་བརྩིས་ནས་དམ་འཛིན་བྱས་ཏེ་བཀོད་སྒྲིག་ཞིབ་ཚགས་དང་སྐུལ་འདེད་ནུས་ལྡན་བཏང་བས“གསང་སྤྱོད་གསར་བརྗེར”ཕན་འབྲས་མངོན་གསལ་དོད་པོ་ཐོན་ཡོད། འདི་ལོའི་ཟླ་བཅུ་པའི་ཟླ་མཇུག་བར་རྒྱལ་ཡོངས་སུ་ཡུལ་སྐོར་གསང་སྤྱོད་ཁྱོན་བསྡོམས་ཁྲི་6.8བསྐྱར་སྐྲུན་དང་གསར་སྐྲུན་བྱས་ནས་དམིགས་ཚད་ལས་འགན་གྱི་19.3%ལས་བརྒལ་ཡོད། “གསང་སྤྱོད་གསར་བརྗེ”རིམ་བཞིན་མཛེས་ལྗོངས་ཁུལ་ནས་ས་ཁོངས་ཡོངས་སུ་ཁྱབ་པ་དང། གྲོང་ཁྱེར་ནས་གྲོང་གསེབ་ཏུ་ཁྱབ་པ། གྲངས་འབོར་འཕར་བ་ནས་སྤུས་ཚད་ལེགས་སུ་སོང་བའི་བར་འགྱུར་ལྡོག་བྱུང་བས་རྒྱ་ཆེའི་མང་ཚོགས་དང་ཡུལ་སྐོར་བའི་ཡོངས་ཁྱབ་ཀྱི་དགའ་བསུ་ཐོབ་ཡོད།


text:
ཀརྨ་བསམ་གྲུབ་ཀྱིས་རང་གི་སྡུག་བསྔལ་བཤད་པ།
འོད་ཟེར་གྱིས་བྲིས། ནགས་ཤོད་རིག་རལ་གྱིས་བསྒྱུར།
ཁ་ས་ཁྲིམས་རྭ་འཚོགས་སར་ཀརྨ་མཐོང་དུས་སྒྲོལ་དཀར་མཚོ་ཧ་ལས་ཧང་སངས་བར་གྱུར། “ཁོང་གི་སྐད་ངོ་མ་ཆོད་ན་ངས་ཁོང་རང་རྩ་བ་ནས་ངོ་ཤེས་ས་མ་རེད་”ཅེས་སྐྱོ་གདུང་གིས་གཟེར་བའི་བཟའ་ཟླ་སྒྲོལ་དཀར་མཚོས་མགྲིན་པ་རྣང་བཞིན་དུ་བརྗོད་བྱུང་།
ཀརྨས་ཇི་ལྟར་ཁོང་ལ་མནར་གཅོད་ཚ་འདྲི་བཏང་ཚུལ་དེ་དག་རེ་རེ་བཞིན་དྲངས་ནས་ཡོང་དུས་མི་ཆོས་ལས་འདས་པའི་གདུག་རྩུབ་དེ་དག་སྐྱེ་བོའི་བློ་ཡིད་དུ་ཤོང་དཀའ་བར་འདུག ལོ་ཕྱེད་ལྷག་གི་རིང་དུ་ཁོང་རང་ཤིན་ཅང་པྭ་ཀྲིག་ཟེར་བའི་ས་དེར་བཀག་ཉར་བྱས་ལ། མཛོད་དགེ་ནས་ཁུར་ལེ་དང་། དེ་ནས་ད་ལྟའི་ས་དེར་བསྐྱལ་བ་རེད། ཁོང་ལ་ཉིན་ལྟར་ཆུ་ཚོད་བཅུ་གྲངས་འགའ་ཤས་འདྲི་རྩད་བྱས་པ་དང་ཁྱོན་བསྡོམས་འདྲི་རྩད་ཐེངས་མ་90ལྷག་བྱས་འདུག དེའི་རིང་དུ་རྐུབ་སྟེགས་ཐོག་ཏུ་ཐེངས་མ་གསུམ་རང་བསྡད་བཅུག་པ་ཕུད། དེ་མིན་ཚང་མ་ཉེན་རྟོག་པས་ཁོ་པ་གནམ་ཐག་རྒྱག་པ་དང་ལག་པ་རྒྱབ་བཙིར་སློག་པ་སོགས་པའི་མནར་གཅོད་བཏང་བ་ནི་སྨྲ་བརྗོད་ལས་འདས་པ་ཞིག་རེད། དེའི་རིང་དུ་ད་དུང་བཅར་རྡུང་མཚམས་ཚོད་མེད་པ་བཏང་བས་དྲན་པ་ཡང་ཐེངས་མང་པོ་འཐོར་མྱོང་འདུག ཐ་ན་ཁོང་གི་སྣ་རུ་སྨན་རྫས་ཤིག་བཙན་གྱིས་བླུགས་པས་ཀླད་པར་ཟིལ་ཁ་སྟེར་བ་མ་ཚད། མགོ་ལས་ཁྲོག་ཁྲོག་གི་སྒྲ་སྒྲོགས་པ་དང་། མིག་དང་རྣ་བ་དག་ལས་ཀྱང་ཁྲག་དམར་འཛགས་མྱོང་འདུག སྐབས་དེར་ཉེན་རྟོག་པ་དེ་ཚོས་ད་དུང་། “འདི་སྤྱོད་ཆོག་པ་སྤྱི་བདེ་ལས་ཁུངས་ནས་ཆོག་མཆན་ཡོད་པས་ཁྲིམས་དང་མཐུན་པ་ཞིག་རེད། ཁྱོད་ཤི་གི་མ་རེད”ཅེས་ཟེར།
འདྲི་རྩད་ཚར་ནས་བཙོན་ཁང་ནང་ཕར་བསློགས་ཀྱང་ད་དུང་ངལ་གསོ་བའི་སྐབས་མེད་པར། འབྲེལ་ཡོད་སྡེ་ཚན་གྱིས་བཏང་བའི་“བཙོན་པ་”ཟེར་བ་དེ་ཚོས་ཡང་དབང་ཡོད་དང་ཉེས་རྡུང་ཚད་མེད་བཏང་བ་མ་ཚད། མཚན་གང་གཉིད་ཉལ་མ་བཅུག་པ་དང་སྐར་མ་རེ་འགའི་ཚོད་ལ་གཉིད་ཐེངས་རེ་དཀྲོགས་པ་རེད། ད་དུང་ཁོང་ལ་དོན་ཆེ་ཆུང་ཚང་མར་བུན་ཐོ་བྲི་འཇུག་པ་དང་། གསང་སྤྱོད་དུ་འགྲོ་བར་ཡང་བུན་ཐོ་བཞག་དགོས་པས། ད་བར་དུ་བུ་ལོན་ཁྱོན་བསྡོམས་སྒོར་ཁྲི་66ཟུག་ཡོད། མི་དེ་ཚོས་རྗེས་མར་བུན་འཛིན་འཁྱེར་ནས་ཀརྨར་བུ་ལོན་འདེད་དུ་ཡོང་རྒྱུ་དང་། ཁོང་ཕྱི་ལ་མ་ཐར་ན་ཁོང་གི་ཁྱིམ་མིའི་ས་ནས་བུ་ལོན་གཙང་ལེན་བྱེད་ཀྱི་ཡིན་ཟེར་བ་དང་། ད་དུང་ང་ཚོས་ཁྱོད་ཀྱི་ཁྱིམ་རྙེད་ཐུབ། ཁྱོད་ཀྱི་བཟའ་མི་བུ་ཕྲུག་རྙེད་ཐུབ་ཅེས་འཇིགས་སྐུལ་ཡང་བྱས་འདུག ཀརྨའི་ཟ་མ་ནི་རྫབ་ལུད་དང་འདྲ་བ་ཡིན་ལ། དེ་ལྟར་ཡིན་ཡང་མི་དེ་ཚོས་ད་དུང་མོག་མོག་ས་ལ་བསྐྱུར་ནས་རྡོག་པས་བརྫི་བ་དང་། བརྫིས་ནས་ལེབ་ལེབ་ཆགས་པའི་ས་རྡུལ་འདྲེས་པའི་མོག་མོག་བཙོག་པ་དེ་དག་ཁོང་གི་ཁ་ནང་དུ་བརྒྱངས་ཀྱི་ཡོད། མི་དེ་ཚོས། “ཁྱོད་ཀྱིས་ཨེ་ཤེས། ང་ཚོས་ཁྱོད་ཀྱི་ལུས་ཐོག་ལ་གློག་ཆུ་བཤོས་ན་ཡང་འགྲིག་གི་རེད། ཁྱོད་སྐད་ཅིག་ཉིད་དུ་གྲིབ་མ་ཙམ་ཡང་མཐོང་རྒྱུ་མེད་པ་བཟོ་ཐུབ་”ཅེས་ཟེར།
ཀརྨ་བསམ་གྲུབ་ཀྱིས། “ཁོང་ཚོས་བློ་ལ་ཤར་ཐུབ་ཚད་ཀྱི་མནར་གཅོད་སྡུག་སྦྱོང་གཏོང་སྟངས་དེ་དག་ངའི་ལུས་སེམས་གཉིས་ལ་བེད་སྤྱོད་བཏང་བྱུང་། རྒྱུ་མཚན་དེ་དག་གིས་ང་རང་ཡང་གསོན་པ་ལ་རེ་བ་ཆད་མྱོང་ཡོད། ངའི་སེམས་སུ་འཇིག་རྟེན་ནི་འདི་ལྟར་སྙིང་རྗེ་མེད་པ་དང་། མི་སེམས་ནི་འདི་ལྟར་ངམ་ནག་ཡིན་པ་མ་ཚད། ལོ་རྒྱུས་ཡང་ཆེས་མུན་ནག་གི་སྤྱི་ཚོགས་ཤིག་གི་ནང་དུ་ལོག་འདུག་བསམ་བྱུང་”ཟེར། ཁོང་གིས་ཀྱང་རང་ཉིད་གསོན་དཀའ་བར་བསམས་ནས་ཁྱིམ་མི་རྣམས་ལ་ཁ་ཆེམས་ཤིག་འབྲི་འདོད་པ་དང་། ཁོང་རང་ལྔ་ལམ་དུ་ཕྱིན་རྗེས་ཁྱིམ་མི་རྣམས་ཀྱིས་གང་བྱེད་དགོས་པའི་སྐོར་ལ་མངག་ཆ་ཡང་བྱེད་འདོད་སྐྱེས། ཕྱིས་སུ་ཁོང་གིས་ཁ་ཆེམས་དེ་དངོས་སུ་བྲིས་ཡོད་ལ། ཡིད་སེམས་ནས་རེ་ཐག་ཡང་ཡོངས་སུ་ཆད་པ་རེད། འོན་ཀྱང་ཁོང་གི་ཁ་ཆེམས་དེ་ཉེན་རྟོག་པས་ཁོང་གི་ཁྱིམ་མིར་སྤྲད་མི་འདུག
ཀརྨས་མི་ཆོས་ལས་འདས་པའི་སྡུག་བསྔལ་མྱངས་ཚུལ་དེ་དག་གླེང་དུས་ཁོང་ཉིད་དེ་ལྟར་ལྷིང་ཞིང་བརྟན་ལ། བཟོད་དཀའ་བའི་སྡུག་བསྔལ་དེ་དག་ནི་ཁོང་རང་གི་ལུས་ཐོག་ཏུ་མྱངས་པ་མ་ཡིན་པར་འདས་ཟིན་པའི་རྒྱང་རིང་གི་འཇིགས་སྐྲག་དོན་རྐྱེན་ཞིག་གླེང་བ་དང་ཤིན་ཏུ་མཚུངས། ཕར་བལྟས་ཚོད་ལ་ཁོང་རང་གིས་འཆི་གསོན་ཙམ་གྱི་སེམས་རྒྱུ་ནི་སྔ་ས་ནས་རྒྱང་དུ་གཡུགས་ཚར་འདུག འོན་ཀྱང་ཁྲིམས་སར་ཡོད་པའི་ཁོང་གི་གཉེན་ཉེ་ཚོའི་ངོས་ནས་བཤད་ན། དམྱལ་ཁམས་ལན་གཅིག་འགྲིམས་པ་དང་ཁྱད་པར་ཅི་ཡོད། གཟུགས་སྟོབས་ཆེ་བའི་ཁམས་པའི་ཕོ་རྒོད་དེ་ཚོའི་མིག་ནས་ཀྱང་མཆི་མ་ལྷུང་བར་བྱེད་ན། ཁོང་གི་སྐུ་ཟླ་སྒྲོལ་དཀར་མཚོ་ལ་དེ་བས་བརྗོད་ག་ལ་དགོས། ལོ་ཕྱེད་རིང་དུ་ཤིན་ཅང་གི་ས་མཐའ་འདི་རུ་ཐེངས་ལྔ་འོངས་བ་དང་། སྙིང་ཁ་གྲི་ཡིས་བཙབས་ལ་ལུས་ཟུངས་ཡོངས་སུ་ཟད་རུང་། ཤ་ལས་འཆད་པའི་བུ་མོ་གཉིས་ཀྱི་མདུན་དུ་ད་དུང་དགོད་འཚེར་འཚེར་དང་སྣང་བ་སྐྱིད་མདོག་བྱེད་དགོས་པ་རེད། དོན་དངོས་ཐོག་སྒྲོལ་དཀར་མཚོ་ཡང་ལུས་ཟུངས་ཟད་ནས་དྲན་པ་ཐེངས་འགའ་ཤས་འཐོར་མྱོང་ཡོད། ཁོ་མོ་ནི་ད་ལྟ་སྙིང་ཁ་གས་པ་ཙམ་མ་ཚད་མཆི་མས་ཡོངས་སུ་བཏུམ་པར་གྱུར་འདུག དགུང་ལོ་ལྔ་བཅུ་ཡོལ་བའི་སྐད་སྒྱུར་བ་དེ་གཉིས་ཀྱང་ཉན་བཟོད་མེད་པར་མིག་རྩ་དམར་པོར་གྱུར་འདུག་ལ། ཁྲིམས་རྩོད་པ་གཉིས་ཀྱང་བཟོད་བསྲན་མ་ཐུབ་པར་མཆི་མ་དབང་མེད་དུ་ཤོར་སོང་།
རྒྱ་ནག་གི་ཁྲིམས་ལུགས། མ་རེད། འཛམ་གླིང་ཁྱོན་གྱི་རྒྱལ་ཁབ་ཡོད་ཚད་ཀྱི་ཁྲིམས་ལུགས་ནང་དུ། སྡུག་སྦྱོང་ཚ་འདྲི་བྱེད་མི་ཆོག་པའི་གཏན་འབེབས་གསལ་པོ་ཡོད་པ་རེད། འོན་ཀྱང་། དོན་དངོས་ཐོག་གང་འདྲ་ཞིག་ཡིན་འདུག
འདི་དག་ནི་བྱུང་ཟིན་པའི་གནས་ཚུལ་ཡི་གེར་ཕབ་པ་ཡིན་པས་བློ་ཡི་སྦུགས་སུ་འཛིན་པར་འོས།
ཀརྨ་བསམ་གྲུབ་ནི་2010ལོའི་ཟླ་1ཚེས་3ཉིན་འཇུས་པ་དང་། ཟླ་6ཚེས་1ཉིན་ཁྲིམས་རྭ་འཚོགས་རྒྱུ་གཏན་ལ་འཁེལ་ཀྱང་ནར་འགྱངས་བྱས། ཟླ་6ཚེས་22ཉིན་ཁྲིམས་རྭ་དངོས་སུ་ཚུགས། ཟླ་6ཚེས་23ཉིན་ད་ལྟ་མུ་མཐུད་ཁྲིམས་བཤེར་བྱེད་བཞིན་ཡོད། གནས་ཚུལ་གང་ཡང་གོ་རྒྱུ་མི་འདུག དེས་ན་ཁ་ས་ཀརྨ་མི་ངོ་མས་ཁྲིམས་སར་བཤད་ལ། ཞིབ་ཅིང་རྒྱས་པ་ཞིག་མེད་ཀྱང་ཤེས་པའི་གནས་ཚུལ་དེ་དག་ཐོ་ལ་ཕབ་ནས་འཇིག་རྟེན་སྐྱེ་བོའི་སྤྱན་ལམ་དུ་བཤམས་ཡོད།
2010ལོའི་ཟླ་6ཚེས་23ཉིན་གྱི་ཉིན་རྒྱབ་ཆུ་ཚོད་3དང་སྐར་མ་40ལ།
ཚེ་རིང་འོད་ཟེར་གྱི་དྲ་ཚིགས་ལས་བཏུས། པར་འདི་དག་འོད་ཟེར་གྱིས་བཀྱོན་པ་རེད།


text:
དགུན་དཔྱིད་ཀྱི་མེ་སྐྱོན་འགོག་སྲུང་ལས་དོན་ལ་སྐུལ་མ་གཏིང་ཟབ་བཏང་ནས་དུས་ཆེན་རིང་སྤྱི་ཚོགས་ཀྱི་མེ་སྐྱོན་འགོག་སྲུང་ལས་དོན་གྱི་རྨང་གཞི་བརྟན་དུ་གཏོང་ཆེད། 2017ལོའི་ཟླ་12ཚེས་24ཉིན་གྱི་མཚན་མོར་ལྷ་ས་གྲོང་ཁྱེར་སྤྱི་བདེ་མེ་ཟོན་ཉིང་ལག་རུ་ཁག་གྲོང་ཁྱེར་ཡོངས་ཀྱི་ཚན་པ་ཁག་ཏུ་བསྐྱོད་ནས་མཚན་མོར་མེ་ཟོན་བདེ་འཇགས་ཀྱི་ཞིབ་བཤེར་དང་སྐོར་བཤེར་བྱས་ཏེ་གྲོང་ཁྱེར་གྱི་མེ་སྐྱོན་བདེ་འཇགས་ལ་སྲུང་སྐྱོང་གང་ལེགས་བྱས་པ་རེད།
ད་རེས་ཀྱི་མཚན་མོའི་ཞིབ་བཤེར་ཐད་བརྡ་མི་གཏོང་བ་དང་། ཟུར་བཤེར། འཕྲལ་རྒོལ་ཞིབ་བཤེར་བཅས་བྱས་ཤིང་། གླུ་གར་རོལ་རྩེད་ཁང་དང་། གཟུགས་པོ་འཁྲུད་ས། གསོལ་མགྲོན་ཁང་། འབར་གས་ཐོན་ཉེན་ཆེ་ས། ཕྱོགས་བསྡུས་སྒྲིག་གཞི་ཆེ་གྲས་སོགས་བྱེད་སྒོ་སྤེལ་ཡུལ་ཚན་པར་བསྐྱོད་ནས“ཁུག་ཀྱོག་གཅིག་ཀྱང་མི་ལུས་པའི”རྩ་དོན་གཞིར་བཟུང་ཚན་པ་ཁག་གི་མེ་ཟོན་བདེ་འཇགས་དོ་དམ་པ་དང་། ལས་བྱ། མེ་ཟོན་ཚོད་འཛིན་ཁང་གི་ལས་སྒྲུབ་པ་སོགས་ལས་གནས་སུ་ཡོད་མེད་དང་། བདེ་འཇགས་ཐོན་སྒོ་དང་ཁ་འགྲེམ་ལམ་བུ་ཤར་གཏོང་ཐུབ་མིན། མེ་ཟོན་སྐོར་བཤེར་དོན་འཁྱོལ་བྱས་ཡོད་མེད། མེ་ཟོན་སྒྲིག་ཆས་ལ་སྐྱོན་ཡོད་མེད། མེ་གློག་སྣུམ་རླངས་སྤྱོད་པའི་བདེ་འཇགས་དོ་དམ་གནད་ལ་འཁྱོལ་ཡོད་མེད། མེ་ཟོན་བདེ་འཇགས་ཀྱི“ནུས་པ་ཁག་བཞི”འཛུགས་སྐྱོང་ཚད་ལོན་མིན་སོགས་ལ་ཕྱོགས་ཡོངས་ནས་མཐིལ་རྟོགས་གྲལ་བཤེར་བྱས་པ་རེད།
ཤེས་རྟོཌ་བྱས་པ་ལྟར་ན། མཚན་བཤེར་ནང་ལྷ་ས་གྲོང་ཁྱེར་གྱི་ཚན་པ་120ལྷག་ཙམ་ལ་ཞིབ་བཤེར་བྱས་པ་དང་། ཁྲོམ་གཞུང་80ལྷག་ཙམ་ལ་སྐོར་གཡེང་ཞིབ་བཤེར་བྱས་པ། མེ་སྐྱོན་གྱི་མངོན་མེད་རྐྱེན་ངན་དང་མེ་ཟོན་བདེ་འཇགས་ཀྱི་ཁྲིམས་འགལ་བྱེད་སྤྱོད་260ལྷག་ཙམ་བཅོས་སྒྲིག་བྱས་པ་བཅས་ཀྱི་དབང་གིས་མེ་སྐྱོན་ལས་འཛོལ་གཅིག་ཀྱང་ཐོན་མེད་པ་དང་། མེ་སྐྱོན་གྱི་མངོན་མེད་རྐྱེན་ངན་སྣ་ཚོགས་འབྱུང་རྩ་ནས་བསལ་ཡོད་པ་རེད།
པར་འདི་གཉིས་ནི་ལྷ་ས་གྲོང་ཁྱེར་སྤྱི་བདེ་མེ་ཟོན་ཉིང་ལག་རུ་ཁག་གི་ལས་དོན་མི་སྣས་ཚན་པ་ཁག་གི་མེ་ཟོན་ལས་དོན་ལ་ཞིབ་བཤེར་བྱེད་པ།


text:
དེ་ཡང་བོད་མི་རིགས་ལ་གནའ་སྔ་མོ་ནས་རང་ཁྱིམ་དུ་མི་ཤི་རྐྱེན་ངན་བྱུང་ཚེ་གཤིན་པོའི་དོན་དུ་ཕ་མ་དང་བུ་ཚ། ཉེ་འབྲེལ་གྲོགས་པོ་སོགས་ཀྱིས་དགེ་སྒྲུབ་ཀྱིས་དྲིན་དང་ཕྱག་རྗེས་དྲན་པར་བྱ་སྲོལ་ཡོད་པ་དེ་ནི་ཐོག་མར་རྒྱ་རྗེ་ཐང་ཀྲུང་ཙུང་གི་ནུ་བོ་ཡང་དབང་གི་བུ་མོ་བོད་རྒྱ་ཁྲི་ལྡེ་གཙུག་བརྟན་མེས་ཨག་ཚོམ་གྱི་བཙུན་མོ་རྒྱ་བཟའ་གྱིམ་ཤིང་ཀོང་ཇོ་འདི་བོད་ལྕགས་ཁྱི(༧༡༠)ལོར་བོད་དུ་ཕེབས། བོད་ཀྱི་ཆོས་འབྱུང་དང་དམངས་ཁྲོད་ཀྱི་གཏམ་རྒྱུད་ནང་ཁྲི་སྲོང་ལྡེ་བཙན་བཙུན་མོ་འདིར་བལྟམས་རུང་བཙུན་མོ་སྣ་ནམ་བཟས་འཕྲོག་པའི་གཏམ་རྒྱུད་ཡོད། གྱིམ་ཤིང་བོད་དུ་ཕེབས་རྗེས་རྒྱ་བཟའ་འུན་ཤིང་ཀོང་ཇོའི་རྟེན་སྐལ་ཇོ་བོ་ཤཱཀྱ་མུ་ནེ་མང་སྲོང་མང་བཙན་སྐབས་དུས་ཟིང་དབང་གིས་ར་ས་འཕྲུལ་སྣང་གི་དཀྱིལ་འཁོར་མཐིལ་ལྷོ་ངོས་ཀྱི་ལྷ་ཁང་ལྷོ་སྒོ་མོ་མེ་ལོང་ཅན་ནང་བཞུགས་སུ་གསོལ་ནས་སྒོ་བརྩིགས། ཕྱིས་སུ་སྒོ་དེ་ཕྱེ་ནས་མཆོད་པའི་རྒྱུན་བཙུགས་པ་དང་། བློན་པོ་ཤི་ཚད་ལ་ཟན་སྐལ་མེད་པས། ངེད་རྒྱ་ནག་ལ་ཆོས་དར་བས་མི་ཤི་མ་ཐག་ཏུ་ལྷ་མི་སྟོང་ལ་ཟས་ཐུན་གཅིག་རེ་གནང་བས། དེ་ལ་བོད་ཀྱི་ཚེ་ཞེས་གཤིན་པོར་འདས་མཆོད་དགེ་སྒྲུབ་ཀྱི་སྲོལ་བཙུགས་ཞེས་གྲགས།
མི་རིགས་མི་འདྲ་བ་ནས་འདས་མཆོད་མི་འདྲ་བ་གཏོད་སྲོལ་ཡོད་རུང་གང་ལྟར་ད་ཕན་ལོ་སྟོང་ཕྲག་གི་ལོ་རྒྱུས་ཐོག་འདས་མཆོད་གཏོད་སྲོལ་དེ་རྒྱུན་འཛིན་བྱེད་བཞིན་ཡོད་ལ་ཕྱིས་འབྱུང་དུས་རབས་རྫོགས་མཐའ་མེད་པའི་ནང་དུའང་འདས་མཆོད་གཏོང་སྲོལ་གནས་ངེས་ཡིན་པར་ཐེ་ཚོམ་མི་དགོས་པ་ཞིག་རེད་སྙམ། འདས་མཆོད་ནི་འདས་པོ་ཆེ་གེ་མོའི་དྲིན་དང་ཕྱག་རྗེས་དྲན་ཕྱིར་འདས་མཆོད་ཞུ་སྒོའི་ཐོག་ནས་མྱ་ངན་གྱི་རྣམ་པ་མཚོན་པ་བྱེད་རྒྱུ་དེ་ནི་ཤུལ་མིས་སྒྲུབ་འོས་ཀྱི་བྱ་བ་ལེགས་པོ་ཞིག་ཡིན། འོན་ཀྱང་མིག་སྔར་སྤྱི་ཚོགས་ཐོག་ཁྱིམ་ཚང་འགའ་ཤས་ཀྱིས་བདུན་ཚིགས་བཞི་པ་དང་བདུན་པའི་སྐབས་སུ་འདས་མཆོད་ཀྱི་མིང་བེད་སྤྱོད་པ་ལས་དོན་དུ་འདས་མཆོད་ཀྱི་ངོ་བོ་རྦད་དེ་གྱུར་ནས་ཁང་གསོལ་དང་གཉེན་སྟོན་གྱི་རྣམ་པ་དང་འདྲ་བའི་གཞས་དང། ཞབས་བྲོ། བག་མེད་རྩེད་འཇོའི་བྱེད་སྟངས་ལ་རོལ་བ་དེ་ནི་བོད་མི་རིགས་ཀྱི་འདས་མཆོད་ཀྱི་མཚན་ཤས་སུ་འགྲོ་གི་འདུག་ན་ང་ཚོ་ཚང་མས་མི་རབས་རྗེས་མར་འགན་འཁྱེར་ནས་ངོ་བོ་འགྱུར་བའི་འདས་མཆོད་ཡོ་བསྲང་ཡོང་ཆེད་གཤམ་དུ་འདས་མཆོད་བྱེད་སྟངས་ཀྱི་དཔྱད་གཞི་ཁག་ཅིག་བསྡུ་སྒྲིག་ཞུས་ཡོད་པས་འགྲིག་མིན་དཔྱད་དཔྱོད་ཡོད་པ་ཞུ།དེས་ན་བོད་མི་རིགས་ཀྱི་ཐུན་མོང་མ་ཡིན་པའི་ཡུལ་སྲོལ་འདས་མཆོད་བྱེད་སྟངས་ཐད་ཀྱི་ཞིབ་ཕྲའི་གོ་རིམ་ཁ་གསལ་ཞིག་འགོད་རྒྱུར།
འཇིག་རྟེན་འདི་ན་བཙས་པའི་གང་ཟག་ཀུན།
ཉིན་བྱེད་ཆུ་ལྷའི་ཕྱོགས་ལ་གཞོམ་པ་བཞིན།
ཐ་མ་གསུམ་གྱི་གནས་ལ་སླེབས་པའི་དུས།
གྱེས་པའི་སྡུག་བསྔལ་མཐའ་ཀླས་སེམས་སུ་འཚེ།
ཅོལ་པོའི་གཏམ་དེ་མཁས་པའི་རྣ་ལ་གཟོན།
ར་གན་གསེར་ལ་བསྒྲུན་པར་མི་ནུས་མོད།
འོན་ཀྱང་མཐའ་མ་འཆི་བར་ངེས་གྱུར་བའི།
ན་འཆི་ལན་གཅིག་དྲན་པའི་གདུང་དབྱངས་སྦྱིན།
ཞེས་སྔོན་དུ་བརྗོད་ནས་ཇི་སྐད་དོ།
དང་པོ། ནད་པ་འཆི་ཁར་བྱེད་དགོས་ངེས་སྐོར།
གཏམ་གྱི་མཐའ་མ་ཁ་ཆེམས་དང་། ཟས་ཀྱི་མཐའ་མ་འཕེལ་གདུང་། བཏུང་བའི་མཐའ་མ་བྱིན་རྟེནརེད་ཅེས་ཟེར་སྲོལ་ཡོད་པ་དེ་ཀློག་པ་པོ་ཕལ་ཆེ་བའི་ཐུགས་ལ་ལྷང་ལྷང་འཆར་ངེས་རེད། བོད་མི་རིགས་ནི་ལོ་ངོ་སྟོང་ཕྲག་གི་ལོ་རྒྱུས་དམ་ཆོས་འཕེལ་རྒྱས་བྱུང་བ་དང་ཆབས་ཅིག་མི་རྣམས་ཀྱི་འདུ་ཤེས་འཛིན་སྟངས་ཀྱང་དེ་ལྟར་འཕེལ་རྒྱས་བྱུང་ནས་ཆོས་དད་བྱེད་མཁན་ཞིག་ལ་ཆ་མཚོན་ན་ཚེ་འདི་ལས་ཚེ་ཕྱི་མ་ལམ་ཐག་དེ་བས་རིང་བར་བརྩིས་ཤིང་། དཔལ་འབྱོར་ཚང་བའི་མི་ལུས་རིན་ཆེན་འདི་ཐོབ་རྗེས་མཐའ་མ་རང་གི་ཚེ་སྲོག་འདི་རླུང་ཁའི་མར་མེ་ལྟར་འབྱུང་རྐྱེན་ག་གེ་མོ་ཞིག་གིས་ཚེ་ཡི་འཕེན་པ་རྫོགས་ཏེ་འཆི་བ་ལས་འོས་མེད་པའི་གནས་སུ་གྱར་སྟབས་དང་ཡང་ན་འཆི་རྗེས་ཇི་ལྟར་བྱའམ་ཞེ་ན། སྔོན་ཙམ་ནས་ནད་པས་གཏམ་སྨྲ་ཐུབ་པའི་དུས་ལ་ནད་གཡོག་གི་ནད་པའི་བློ་དཀར་མི་ཞིག་འབོད་དེ་ཁ་ཆེམས་འཇོག་རྒྱུ་ཡོད་མེད་སྐད་ཆ་འདྲི་དགོས། དེ་ནས་ནད་པའི་ཉལ་གདན་ལ་གཅན་གཟན་དང་། དུད་འགྲོའི་པགས་རིགས་ཡོད་མེད་བལྟས་ནས་ཡོད་ན་དེ་ཚོ་དང་ལུས་གྱོན་པགས་རིགས་མེད་པ་བཟོ་དགོས། གང་ལགས་ཤེ་ན། འཆི་དུས་ལུས་འབྱར་པགས་རིགས་ཡོད་ན་འཕོ་བ་ཐེབས་དཀའ་བའི་སྐྱོན་ཡོད་པར་བཤད། དེ་བཞིན་སྔོན་ཙམ་ནས་རང་ངམ་ནད་གཡོག་གི་གྲ་སྒྲིག་བྱས་ཏེ་བྱིན་རླབས་རྩ་ཆེན་རྣམས་ཤེལ་དམ་མམ་དཀར་ཡོལ་གང་རུང་གི་ཆུར་སྦྱར་ཏེ་བཞག ནད་པ་དེ་ཕྱི་དབུགས་མ་ཆད་ཙམ་ནས་ཁ་ནང་བླུགས་ཏེ་འཐུང་དུ་འཇུག་པ་དང་། དེ་དང་ཆབས་ཅིག་བདེ་བར་གཤེགས་པའི་རིང་སྲེལ་རྡོག་རེ་གཉིས་ཤིག་ཀྱང་འབྲི་མར་རམ་བ་མར་དང་སྦྱར་ཏེ་ཁ་ནང་མིད་དུ་འཇུག་དགོས། དེ་དག་ནི་མཐའ་མ་གསུམ་གྱི་གནས་སུ་བབ་པས་ཡིད་གདུང་བས་མནར་བཞིན་པར་ཚེ་འཕོས་རྒྱུར་ངེས། དེའི་ཚེ་ནད་པ་དེ་གཏམ་སྨྲ་མིི་ཐུབ་ཅིང་ཕྱི་དབུགས་ཆད་ལ་ཁད་པའི་དུས་ནད་རོགས་ཀྱི་ནད་པ་དེའི་སྔར་གྱི་བློ་མཐུན་པ་ཞིག་འབོད་ནས་ནད་པའི་རྣ་ཅོག་འཁྲིས་སུ་སྐད་ཤུགས་ཆེན་པོས་ནད་པར་ཁོ་རང་གི་རྒྱུན་དུ་དད་པ་བྱེད་པའི་བླ་མ་སུ་ཡིན་པ་དེའི་མཚན་དང་ནད་པ་དེའི་རྒྱུན་གཏན་གྱི་ཡི་དམ་གང་ཡིན་པ་དེའི་མཚན་ནས་སྨོས་ཏེ་དེ་དག་སྒོམ་ཅིག་ཅེས་ནད་པའི་དབང་ཤེས་ཕྲ་མོས་ལེགས་པར་གོ་བ་ཞིག་ལབ་དགོས། དཔེར་ན། འཕགས་པ་སྤྱན་རས་གཟིགས་སྒོམས་ཤིག་ཅེས་ལྟ་བུ་ཡིན། ནད་པ་མི་སྐྱ་བཟའ་ཚང་ཡོད་པ་ལྟ་བུ་ཡིན་ན་ནད་པའི་འགྲམ་དུ་བཟའ་ཟླ་དང་ཕྲུ་གུ་འགྲོ་རུ་མ་བཅུག་པར་དགེ་སེམས་ཁྱད་པར་ཅན་གྱི་ངང་དུ་འཆི་ན་སྐྱེ་བ་བཟང་པོ་ལེན་པར་ཁྱད་པར་ཆེན་པོ་ཡོད་འདུག དེ་ནས་ནང་དབུགས་ཀྱང་ཆད་དེ་འཆི་ཟིན་པ་ན་ཕུང་པོ་འཕྲལ་སེལ་རང་བབས་སུ་འཇོག་པ་ལས་ལམ་སེང་གང་བྱུང་གིས་ལག་པ་འཆང་ན་མི་རུང་བ་རེད།།
གཉིས་པ། ནད་པ་འཆི་ཟིན་འཕྲལ་བྱེད་སྒོའི་སྐོར།
འཕོ་བ་ཞུ་རྒྱུའི་བྱེད་སྒོ་ལེགས་པར་མ་ཟིན་པར་ཕུང་པོར་སུས་ཀྱང་ལག་པ་འཆང་རྒྱུ་མེད། དེ་འཕྲལ་དགའ་ཉེ་ནང་མི་རྣམས་ལ་བརྡ་བཏང་སྟེ་འབོད་ནས་མཉམ་རོགས་ཀྱིས་འཕོ་བ་གནང་མཁན་བླ་མ་དང་རྒྱུན་པ་དགེ་འདུན་གདན་ཞུ་བྱ་རྒྱུ། མགྱོགས་བསྔོ་འབུལ་རྒྱུ། རྩིས་བཤར་རྒྱུ་སོགས་སྐབས་འཕྲལ་བྱ་དགོས་པས་ཞིབ་ཆ་གཤམ་དུ་རིམ་བཀོད་ཡོད་པ་ལྟར་དང་ཕུང་པོའི་ཉེ་འཁྲིས་སུ་མར་མེ་མང་པོ་རྒྱུན་མི་ཆད་པ་འབུལ་དགོས་ཀྱི་རེད། དེ་ནི་གཅིག་ཏུ་མཆོད་འབུལ་དང་ཡང་སྒོས་བདུད་གདོན་མ་ཞུགས་པའི་ཁྱད་པར་ཡོད་ཚོད། བོད་དུ་མར་མེ་དེ་དག་སྣུམ་གྱིས་ཕུལ་ཡོང། དེའི་རྒྱུ་མཚན་ནི་གཅིག་ཏུ་མྱ་ངན་གྱི་མར་མེ་ཡིན་པ་དང་གཉིས་སུ་མར་ཁུ་བཙག་བཅོས་ལོང་མེད་པས་བྲེལ་ཆེ་བའི་སྟབས་ཀྱིས་ཡིན་འདུག ནང་མི་རྣམས་ནས་མྱ་ངན་མཚོན་བྱེད་དུ་མགོ་བོའི་སྐྲ་ལྷས་བཤིག སྐྲ་གཞུག་བཀྲོལ། གདོང་པ་མི་འཁྲུ། རྣ་རྒྱན་གྱི་མཚོན་རྒྱན་ཆ་མི་འདོགས། གྱོན་པ་རྙིང་སོང་ནག་པོའི་མདོག་ཅན་གྱོན།འགའ་ཞིག་ནས་ཐོག་སྟེང་གི་དར་ལྕོག་ཀྱང་འབེབས་པར་བྱེད་འདུག། འདས་ཞག་ཞེ་དགུ་མ་རྫོགས་བར་རྐང་བྲོ་གླུ་གཞས་མི་བྱེད། འདས་པོའི་ལྟོ་ཕོར་ནང་ཇ་སྤགས་འབྲས་གསུམ་གྱི་ལྟོ་སྐལ་བླུགས་ཏེ་འཇོག་པ་དང་། ལྷག་པར་རྫ་ཁོག་དམར་པོ་བེད་སྤྱོད་མ་བྱས་པ་ཞིག་གི་ནང་ཉིན་ལྟར་སྔ་དགོས་སོ་སོར་ཏིང་ཤག་གི་སྒྲ་དང་བཅས་ཏེ་བུ་སུར་ཐེངས་རེ་གཏོང་བར་བྱེད།
གསུམ་པ། འཕོ་བ་ཞུ་སྟངས་སྐོར།
གཤིན་པོའི་ཕུང་པོར་བླ་མས་འཕོ་བ་མ་གྲུབ་བར་སུས་ཀྱང་ལག་པ་སོགས་ཀྱིས་རེག་མི་རུང་ཤིང། མ་སྒུལ་བར་རང་བབས་འཇོག་དགོས། དེ་མ་བཞག་ན་ཐོག་མར་སུས་ལག་པ་འཆང་ས་ནས་འདས་པོའི་རྣམ་ཤེས་ཕྲ་མོ་ཕྱིར་ཐོན་གྱི་ཡོད་པ་རེད། དེ་ཡང་སྐེད་པ་ནས་ཐོན་ན་ངན་སོང་དང་སྐེད་པ་ཡན་ནས་ཐོན་ན་བདེ་འགྲོར་སྐྱེ་བ་རེད་ཟེར་སྲོལ་ཡོད་ཀྱང༼གཞུང་ལས་༽ཁ་ནས་འཕོས་ན་ཡི་དྭགས་དང་། ལྟེ་བ་ནས་འཕོས་ན་འདོད་ཁམས་ཀྱི་སྐྱེ་བ་སོགས་རྣམ་ཤེས་འཕོ་བའི་སྐྱེ་དགུ་སོ་སོ་ནས་འཕོས་པས་ངན་འགྲོ་དང་མཐོ་རིས་ཀྱི་འགྲོ་བ་སོ་སོར་གསུངས་ཤིང། དེས་ན་འཕོ་བའི་གདམས་པར་བྱང་ཆུབ་པའི་བླ་མ་ཞིག་གདན་དྲངས་རེ་འཕོ་བ་ཞུ་དགོས།
ཁྱད་པར་ངན་སོང་གསུམ་ལས་སྐྱོབ་ཆེད་རྣམ་ཤེས་བཙན་ཐབས་ཀྱིས་དག་ཞིང་དུ་སྐྱེལ་བའི་གསང་སྔགས་ཀྱི་ཐབས་ལམ་ཁྱད་དུ་འཕགས་པ་ཞིག་རེད། བླ་མ་རྩ་ཆེན་འགའ་ཞིག་ངོ་ཕེབས་མ་ཐུབ་པའི་སྐབས་སུ་རྒྱང་འཕོ་གནང་སྐྱོང་ཞུ་དགོས། དེ་རིགས་ལ་ཕུང་པོའི་མགོ་བལྟ་ཤུལ་ཕྱོགས་གཙང་ཇི་འཁེལ་གསལ་པོ་ཞུ་ཐུབ་པ་དགོས། ཡང་བླ་མ་འགའ་ཞིག་ནས་འཕོ་རྫས་རིལ་བུ་གནང་སྲོལ་ཡོང། རིལ་བུ་དེ་གནང་ན་འདས་པོའི་ཕུང་པོར་གཞན་གྱི་ལག་པ་མ་རེག་གོང་ཁྱོ་ག་གཙང་བ་ཞིག་གི་ལག་པ་བཀྲུས་ཏེ་འབྲི་མར་རམ། བ་མར་གང་རུང་ཞིག་འདས་པོའི་སྤྱི་གཙུག་ལ་སྦྱར་རེ་མནན་ནས་འཇོག་དགོས། རིལ་བུ་སྦྱར་སའི་མར་དེ་མཛོ་མོའི་མར་གྱིས་མི་རུང་ཞིང། དེ་ནི་མཛོ་མོ་རིགས་བཙོག་པརརྩིས་སྲོལ་འདུག་པས་རེད། གལ་རེ་འཕོ་རྫས་རིལ་བུ་གནང་རིགས་མེད་པ་ཡིན་ན་བླ་མས་འཕོ་བ་གྲུབ་ནས་ཆུ་ཚོད་འགའ་ཤས་ཙམ་སོང་རྗེས་ཕུང་པོར་ལག་པ་ཐོག་མར་འཆང་བ་པོས་དང་པོར་ཕུང་པོའི་སྤྱི་གཙུག་གི་སྐྲ་ནས་འཐེན་ཙམ་བྱས་ཏེ་དེ་ནས་ལག་པ་འཆང་ན་འགྲིག །དེ་ནི་འདས་པོའི་རྣམ་ཤེས་སྤྱི་གཙུག་ནས་ཐོན་པའི་ཆེད་དུ་རེད། འདས་པོའི་རྣམ་ཤེས་སྤྱིར་བཏང་ལུས་སྒོ་གང་རུང་ནས་ཐོན་ཀྱང། སྤྱི་གཙུག་གསེར་གྱི་སྒོ་ནས་ཐོན་དཀའ་ཞིང། གལ་ཏེ་སྤྱི་གཙུག་ནས་ཐོན་ན་བདེ་འགྲོ་ལྷ་མིའི་རྟེན་བཟང་འཐོབ་པ་སོགས་ཕན་ཡོན་བརྒྱད་གསུངས་ཡོད་ཅིང། དེར་བརྟེན་ས་སྐྱ་དང་། དགེ་ལུགས། བཀའ་བརྒྱུད། རྙིང་མ་བཅས་ཚང་མའི་སྔགས་ཀྱི་མན་ངག་ལས་ཆ་མཐུན་གསུངས་པ་རྣམ་ཤེས་སྤྱི་བོ་ནས་འདྲེན་པའི་ཐབས་ལམ་ཟབ་མོ་འཕོ་བ་གནང་སྨིན་ཐེབས་པ་བྱ་རྒྱུ་དེ་འདས་པོའི་དགེ་རྩར་གལ་ཆེ་ཤོསཤིག་རེད། གལ་ཏེ་སེང་གེའི་ཉལ་སྟབས་ཀྱིས་འཆི་བ་ཡིན་ན་སྒོ་གཞན་རྣམས་རང་ཤུགས་ཀྱིས་ཁེགས་ཏེ་རྣམ་ཤེས་ཕྲ་མོ་སྤྱི་གཙུག་ནས་ཐོན་འགྲོ་བས་འདི་ལ་སྤྱོད་ལམ་གྱི་འཕོ་བ་ཞེས་གསུངས་ཡོད་པ་མ་ཟད། རང་སྟོབས་སམ། བླ་མའི་མན་ངག་བྱིན་མཐུར་བརྟེན་ནས་དག་ཞིང་དུ་འཕོ་ཐུབ་ཀྱི་ཡོད་པ་རེད། འདི་དག་ནི་གསང་སྔགས་ཀྱི་མྱུར་ཐབས་ཡིན་པས་གང་བྱུང་སྤོར་མི་ནུས་གཤིས། སྐལ་ལྡན་དོན་གཉེར་ཅན་གྱིས་ཞིབ་ཆ་ཤེས་འདོད་ན་བླ་མའི་ཞལ་ལུང་དང་འཕོ་འཁྲིད་ལས་ཤེས་པར་བྱའོ།།
བཞི་པ། མགྱོགས་བསྔོ་འབུལ་སྟངས་སྐོར།
དེ་ནས་དགའ་ཉེ་འཛོམས་ཏེ་རོགས་བྱས། བླ་མ་རྩ་ཆེན་ཁག་ལ་མགྱོགས་བསྔོ་འབུལ་དགོས། འདི་ལ་སྤྱང་ཞུ་མ་དགོས་ཀྱང་། བསྔོ་ཞུའི་དར་དངུལ་དང་དེ་མཉམ་རབ་ལ་ཐུབ་དབང་གི་སྐུ་གསེར་རམ་ལི་མ། འཇིམ་སྐུ་སོགས་འབུར་སྐུ་ནམ་བཅས་གཅིག་དགོས།
དེ་མིན་ཞལ་ཐང་ངམ། ཐ་མ་ཙཀ་ལི་སོགས་གང་རུང་ཞིག་ཡོད་པ་ལེགས་མོད། གལ་ཏེ་དེ་ལྟར་མ་བྱུང་ཡང་ཁ་བཏགས་དང་། དངུལ། བསྔོ་ཡིག་བཅས་འབུལ་དགོས་ཤིང་། མགྱོགས་བསྔོ་འབུལ་ཡུལ་རྩ་་ཆེན་ཁག་དང་། སྐུ་རྟེན་བྱིན་ཅན་དག་ལའང་འབུལ་སྲོལ་ཡོད། བསྔོ་ཡིག་འབྲི་སྟངས་འོག་ཏུ་བཀོད་ཡོད།།
ལྔ་པ། རྒྱུན་པའི་སྐོར།
འདས་པོའི་ཕུང་པོ་ཕྱི་འདོན་མ་བྱས་པར་རྒྱུན་པ་ཞེས་སྨོན་ལམ་གསུངས་མི་དགེ་འདུན་འགའ་ཤས་གདན་དྲངས་པ་རྣམས་ཕུང་པོའི་ཉེ་འཁྲིས་སུ་ཉིན་མཚན་མེད་པར་རྟག་བཞུགས་གནང་སྟེ་སྨོན་ལམ་གྱི་རིམ་པ་གང་རྒྱས་དང་། མི་འཁྲུགས་པ་དང་། ཀུན་རིག་སོགས་ཡིད་དམ་གང་རུང་གི་སྒོ་ནས་བདག་འཇུག་བཞེས་ཏེ་ཉིན་ལྟར་སྦྱང་ཆོག་ཅེས་འདས་པོའི་སྡིག་པ་སྦྱོང་བའི་ཆོ་ག་དང་། སྦྱིན་སྲེག་མཛད་རྒྱུ། ཉིན་རེ་སྦྱང་བ་ཐེངས་རེར་བྱང་རྟེན་ཞེས་དཀྱིལ་འཁོར་གྱི་སྟེགས་བུའི་སྟེང་མིང་བྱང་འོག་འཇོག་བྱེད། འདས་པོའི་གྱོན་སྣེ་རྙིང་ཧྲུལ་མ་ཡིན་པའི་ཁ་ནེམས་རེར་སྣེ་འདོགས་ཁ་བཏགས་རེ་བསྒྲོགས་ཏེ་འབུལ་དགོས་པ་དེ་དག་གི་ཐེབས་ཆི་གཅིག་རེ་བཀོག་སྲོལ་འདུག །
དྲུག་པ། རྩིས་བཤད་རྒྱུའི་སྐོར།
ཚེ་འདས་དེ་ཉིད་ཀྱི་ཕུང་འདོད་ཚེ་ཆ་ཇི་ལེགས་དང་། སླར་རྗེས་འཇུག་ལ་འཚུབ་ཆའི་སྐ་ཉེས་མི་འབྱུང་བའི་གཏོ་བཅོས་བྱ་འོས་སོགས་ཀྱི་ཆེད་དུ་འདས་དུས་སྔ་ཕྱི་བཅས་ཀྱི་ཤོག་ལྷེ་ཁ་གསལ་ཞིག་དང་། སྐུ་ཡོན་དར་དངུལ་བཅས་རྩིས་པའི་སར་འབུལ་བར་བཏང་སྟེ་རྩིས་བཤར་དགོས། གལ་སྲིད་རྩིས་འབྲས་ཤོག་ལྷེའི་ནང་གཏོ་བཅོས་བྱ་དགོས་རིགས་ཡོད་ཚེ་རྩིས་པ་རང་གདན་དྲངས་ན་ཁོ་རང་གིས་གང་དགོས་གནང་གི་རེད། གལ་ཏེ་འདས་པོའི་རྣམ་ཤེས་ཕྲ་མོ་གཞི་དུས་ཀྱི་འཆི་བ་འོད་གསལ་དུ་མཉམ་གཞག་གི་ཐུགས་དམ་ལ་བཞུགས་ཡོད་ན་གདོང་མདངས་མ་ཡལ་ཞིང་། ཕུང་པོར་དྲི་སུངས་མི་འབྱུང་བས་དེ་རིགས་ལམ་སེང་ཐུགས་དམ་དཀྲོག་ན་སྡིག་ཆེ་བས་མི་རུང་གཤིས། ཐུགས་དམ་མ་གྲོལ་བར་རམ་ཐ་མ་ཉིན་གཉིས་གསུམ་རིང་ཕུང་པོ་མ་སྒུལ་བར་རང་མལ་དུ་འཇོག་དགོས་ཤིང་། ཅི་སྟེ་ཐུགས་དམ་མ་གྲོལ་བར་དུས་ཚོད་སྒུག་ཡུན་མ་འཁྱོལ་ན་ཐུགས་དམ་སད་ཐབས་སྤེན་རྐང་འགའ་ཤས་ལ་མེ་སྤར་བའི་དུད་པ་ཕུང་པོའི་སྣ་ཁུག་གི་འཁྲིས་སུ་བཏང་སྟེ་རོལ་མོ་སིལ་སྙན་དང་། རྒྱ་གླིང་ཊ་དྲིལ་བཅས་དཀྲོལ་ཏེ་བདེ་ལྡན་ནམ། མཁའ་སྤྱོད་ཞིང་ཁམས་སུ་བགྲོད་པའི་སྨོན་ལམ་དབྱངས་དང་བཅས་ཏེ་བཏོན་ན་དེ་འཕྲལ་ཐུགས་དམ་གྲོལ་གྱི་རེད། ཐུགས་དམ་གྲོལ་ན་ཕུང་པོའི་སྐེ་ཡོ་བ་དང་། སྣ་ཁུག་ནས་བྱང་སེམས་དཀར་དམར་འཛགས་པ། ཕུང་པོར་དྲི་སུངས་བཅས་ཡོང་ཞིང་། ཐུགས་དམ་གྲོལ་ནུས་པའི་རྣལ་འབྱོར་པ་དེ་ཐུགས་དམ་གྲོལ་སྐབས་སྣ་ཁུག་གཡོན་ནས་བྱང་སེམས་དཀར་དམར་འདུས་པའི་སྙིང་པོ་གཙོ་བོ་ཞིག་སྙིང་དབུས་སུ་གནས་ཤིང་། དེ་ལས་ཁ་གྱེས་པའི་ཕའི་དཀར་པོའི་ཆ་ཤས་ཤིག་སྤྱི་བོའི་རྩ་འཁོར་གྱི་དབུས་དང་། མའི་བྱང་ཆུབས་དམར་པོའི་ཆ་ཤས་ཤིག་ལྟེ་བའི་རྩ་དབུས་སུ་ཡོད་པ་དེ་གཉིས་སྙིང་གའིསྲོག་འཛིན་རླུང་གི་ཡན་ལག་གྱེན་རྒྱུ་དང་། ཐུར་སེར་རླུང་གིས་ཡས་འདེད་མས་འདེེད་ཀྱི་ཚུལ་དུ་བརྟེན་ནས་ཡོད་པ་འཆི་དུས་རླུང་དེ་གཉིས་ཀྱི་ནུས་ཤུགས་ཉམས་པ་ན་བྱངས་སེམས་དཀར་དམར་དེ་གཉིས་རང་སར་གནས་མ་ཐུབ་གཉིས་ཀ་རིམ་གྱིས་སྙིང་ཁར་འདུས་ཏེ་སྙིང་གའི་སྲོག་འཛིན་གྱིས་རླུང་ཕྲ་མོ་དང་ལྷན་ཅིག་རྣམ་ཤེས་གནས་པའི་ཐིག་ལེའི་སྟེང་འོག་གའུ་ཁ་སྦྱོར་དུ་སྡོད། དེ་དུས་གཞི་དུས་ཀྱི་འོད་གསལ་འཛིན་ནུས་པ་རྣམས་ཐུགས་དམ་ལ་བཞུགས། དེ་ནས་སྲོག་འཛིན་གྱི་རླུང་ཕྲ་མོ་དེའང་གཞིག་སྟེ་ནུས་པ་ཉམས་པ་ན་རྣམ་པར་ཤེས་པ་ཕུང་པོ་སྙིང་པ་དང་བྲལ་ཏེ་བར་སྲིད་ཀྱི་ལུས་ལེན། དེའི་སྐབས་སྔར་གྱི་ཕུང་པོའི་ནང་དུ་ལྷན་སྐྱེས་ཀྱི་རླུང་མེད་སྟབས་ཕྱིའི་འབྱུང་བའི་ཤུགས་ཀྱིས་ནང་གི་བྱངས་སེམས་དཀར་དམར་སྣ་ཁུག་གཡས་གཡོན་དང་། འགའ་ཞིག་ཕོའི་ལིདྒ་དང་། མོའི་ཆུ་སྒོ་ནས་ཀྱང་ཕྱིར་ཐོན་གྱི་ཡོད་འདུག་པས་ཞིབ་ཆ་གསང་སྔགས་ཀྱི་འཁྲིད་ལས་རྒྱས་པར་འབྱུང་བས་དེ་ཤེས་དགོས་ན་སྔོན་ལ་ལམ་ཐུན་མོང་བས་རྒྱུད་སྦྱངས། བར་དུ་ཚད་ལྡན་བླ་མའི་དྲུང་ནས་སྔགས་བླ་མེད་ཀྱི་དབང་ནོད། དེ་ནས་འཁྲིད་ཞུས་ན་ཤེས་པར་འགྱུར་བ་ལས། དེ་འདྲའི་ཐུགས་དམ་བཞུགས་པའི་ཕུང་འདོན་ཚེས་ཆའང་ཐུགས་དམ་གྲོལ་མཚམས་སུ་རྩིས་ཞུས་ཏེ་འདོན་སྟངས་བྱ་དགོས་པ་ལས། ཐུགས་དམ་ལ་མ་བཞུགས་པའི་དབང་དུ་བྱས་པའི་རྩིས་འབྲས་སྔོན་བཏོན་དེས་མི་འགྲིགས་སོ།།
བདུན་པ། ཕུང་པོ་སྒྲིལ་བྱང་སྐོར།
འདས་པོ་དེ་ཉིད་ཐུགས་དམ་གྲོལ་བའམ། དེ་མིན་འཕོ་ཞུའི་བྱ་བ་ཟིན་རྗེས་རྩིས་གསལ་ཕུང་འདོན་གཟའ་ཚེས་ཉིན་གསུམ་བཞི་རིང་མེད་ན་དེ་བར་ཕུང་པོ་ཁང་ནང་འཇོག་ཉར་དགོས་པས་དྲི་སྲིད་ཆུང་ཁྱད་དང་། དེའང་བོད་དུ་ཡིན་ན་ཕུང་པོ་བྱ་གཏོར་དགོས་སྟབས་གཙང་སྤྲ་དོད་པོ་བྱུང་ན་བྱ་རྒོད་ཀྱིས་མྱུར་བཞེས་ཀྱི་ཁྱད་པར་ཡོད་པར་བརྟེན་ཕུང་པོ་འཁྲུ་དགོས་ཤིང་། དེའི་དབར་རྒྱུན་པའི་དགེ་འདུན་རྣམས་ཐུན་སེང་འཁྲུག་ཙམ་མཛད་པའི་ཤུལ་དུ་ཕུང་པོ་ལྕགས་ཟངས་ཤིང་སོགས་གང་རུང་གི་གཞོང་པའི་ནང་དྲི་བཟང་དང་། གུར་གུམ། ག་བུར་བཅས་ཀྱི་ཕབ་ཡོད་པའི་ཆུ་དྲོད་འཇམ་ཞིག་གིས་ལེགས་པར་བཀྲུས། འཁྲུས་རྫས་ཡི་རྩི་མ་དགོས། དེ་ནས་རས་གཙང་དྲི་མེད་པས་ཕྱིས། ཁ་སྒོ་སོགས་ནས་བརླན་མི་འཛགས་པའིི་ཆེད་དུ་སྐྱེས་པ་ཡིན་ན་ཕོ་རྟགས་ཀྱི་རྩེ་མོ་བལ་ལམ་རས་སྐུད་ཀྱིས་བསྡམས། ཁ་སྣ་དང་འོག་སྒོ་མར་གྱི་བཀག བུད་མེད་ཡིན་ན་ཆུ་སྒོ་མར་གྱི་བཀག་གི་རེད། དེ་ནས་ཕུང་པོ་ཆུ་བཀྲུས་སོགས་ཟིན་རྗེས་སྒྲིལ་བྱང་ཞེས་ཉམས་མྱོང་ཡོད་པའི་མི་ཞིག་དང་རོགས་བྱེད་བཅས་ཀྱིས་ཕུང་པོ་རྩོག་བུ་བཟོས་ནས་རྩྭ་ཐག་གིས་དམ་པོར་བསྡམས་ཏེ་གོས་སམ་མང་ཆེ་བ་མལ་ཆས་ཉལ་གཟན་དཀར་པོ་ཞིག་གིས་བཏུམས་ནས་འཆི་སའི་ཁང་པ་དེའི་ཟུར་ཁུག་ཏུ་ས་ཕག་འགའ་ཤས་བསྒྲིགས་པའི་སྟེང་བཞག་སྟེ་འབྱོར་ལྡན་ནམ། མཐུན་རྐྱེན་འཛོམས་པའི་རིགས་ནས་དབང་རྫས་རིགས་ལྔ་དང་། སྟོད་ལྷེ་ཞིག་སྒྲོན། ཡོལ་བའི་བཅད་ཅིག་བཏང་ནས་འཇོག་པ་རེད། དེ་ལྟར་མ་བྱས་པར་གདན་ཁྲིའམ་ས་གང་རུང་སྟེང་བཞག་ན་དེར་དུར་ཆས་ཆགས་ཏེ་རྗེས་སུ་ཁང་པ་དེ་ནང་མི་བདེ་བ་ཡོང་གི་རེད་ཅེས་ཟེར་སྲོལ་འདུག རྩྭ་ཐག་གིས་བསྡམས་པའི་རྒྱུ་མཚན་ནི་གཅིག་ཏུ་རོ་ལངས་མི་རྒྱག་པའི་ཆེད་དུ་དང་། སྙོམ་ཆུང་ལྟ་བུའི་རིགས་ཕུང་པོ་དུར་རྐྱེལ་སྐབས་སྟོབས་ལྡན་མི་གཅིག་གིས་རྒྱབ་འཁུར་བདེ་བ། རྩྭ་ཐག་མཁྲེགས་པོ། གཙང་མ་ཡིན་པ་མ་ཟད། དུར་ཁྲོད་དུ་བསང་ཤིང་མཉམ་དུ་ཐག་པ་མེར་བསྲེགས་གཏོང་སྐབས་གཞོབ་འཐུལ་མི་བྱུང་བ་སོགས་ཀྱི་ཆེད་དུ་ཡིན་འདུག མི་རིགས་གཞན་འགས་ཕུང་པོ་སྒྲིལ་བྱང་བོད་ལུགས་དེ་འདྲ་བྱེད་སྲོལ་ཡོད་པ་མ་རེད། ཕུང་པོ་དུར་འདོན་བྱས་མ་ཟིན་པར་ཕུང་པོའི་འཁྲིས་སུ་ཁྱི་དང་ཞུམ་བུ་མ་འགྲོ་བ་དང་། ལྷག་པར་ཞུམ་བུ་མ་ཤོར་བ་གཟབ་ནན་བྱེད་སྲོལ་འདུག གང་ལགས་ཤེ་ན། སེམས་ཅན་དེ་ཚོའི་སྤུ་ལ་གྲ་ཡོད་པས་ཕུང་སྟེང་བསྡད་ཤོར་བྱས་པ་ལྟ་བུ་བྱུང་སྲིད་ན་གདོན་བཞུགས་ཏེ་རོ་ལངས་ཡོང་གི་རེད་ཟེར་སྲོལ་ཡོད་པ་མ་ཟད། སྔ་མོ་ཕུང་པོ་ཁང་པའི་ནང་ཉིན་མང་པོ་འཇོག་སྲོལ་ལྟར་བཞག་པས་སྐབས་རེ་རོ་ལངས་བྱུང་སྟེ་ཡུལ་གྲོང་སྟོང་པ་རེད་ཅེས་དེང་སྐབས་ཀྱང་བོད་ཀྱི་གྲོང་གསེབ་འགའ་ཞིག་ལ་ཁང་གྲོང་མང་པོ་སྟོང་ཤུལ་ཡོད་པ་དང་། སྔ་མོ་ཁང་པའི་རིགས་སྒོའི་དཔང་ལ་སྤྱི་ཁྲི་གཅིག་དང་ཕྱེད་ཀ་ཙམ་ལས་མེད་པ་དེ་འདྲ་ཡོང་། དེ་ནི་རོ་ལངས་ཀྱི་རིགས་སྒུར་པོར་འགྲོ་མི་ཐུབ་པས་གལ་ཏེ་དེ་འདྲ་བྱུང་ན་སྒོའི་ཡར་ཐེམ་ལ་བརྡབ་སྟེ་འགྱེལ་བའི་ཆེད་དུ་རེད་ཅེས་བརྗོད་རྒྱུན་འདུག
དེ་ནས་སྤུན་གྲོགས་དགའ་ཉེ་རྣམས་ནས་མཉམ་རུབ་ཀྱིས་བླ་མ་ཁག་ལ་བསྔོ་རྟེན་འབུལ་རྒྱུའི་དངོས་པོ་གྲ་སྒྲིག་དང་། བསྔོ་གཞུང་དང་། བསྔོ་ཡིག་བཟོ་བྲིས་དགོས་པས་བསྔོ་བརྟེན་འབུལ་ཡུལ་གྱི་བླ་མའི་མཚན་གཞུང་ནི་དུས་དེ་དང་ཉེ་བར་སྐུ་གཤེགས་ཟིན་པའི་རྗེས་འཇུག་གི་ཁྱིམ་ཚང་དག་ལས་བསྔོ་གཞུང་རྙིང་པ་གཡར་ཏེ་དེར་དཔེ་བལྟའི་ཐོག་ནས་རྒྱས་བསྡུས་བློས་དཔྱད་ཀྱིས་གསར་དུ་བཟོ་བྲིས་བྱ་དགོས། དེ་བཞིན་བདུན་ཚིག་སོ་སོར་མཆོད་འབུལ་བྱ་རྒྱུའི་མཆོད་གཞུང་བཅས་དཀར་མེ་བསྔོ་ཞུའི་གོང་ལ་ཚང་མ་གྲ་སྒྲིག་བྱས་ཟིན་པ་བྱ་དགོས་གཤིས། དེ་དག་གི་ལས་ཀའི་ཆེད་དུ་དགའ་ཉེ་ནང་མི་རྣམས་ནས་རོགས་རམ་ཉིན་མཚན་ལྟོས་མེད་གནང་ཡོང་།
བླ་མ་རྩ་ཆེན་ཁག་ལ་སྦྱང་བཞུ་འབུལ་དགོས་ཀྱི་སྦྱང་རྟེན་ལ་འདས་པོའི་གྱོན་གོས་གང་རུང་ཁ་ནེམས་ཞེས་དྲི་ཕོག་པ་ལེགས་པ་རེ་ངེས་པར་འབུལ་དགོས་པའི་གྱོན་པ་དེ་དག་གི་ཐེབས་ཆི་གཅིག་རེ་བཀོག་སྲོལ་དང་། གལ་ཏེ་སྦྱང་ཞུ་མ་གཏོགས་བསྔོ་རྟེན་རྐྱང་པར་དངོས་པོ་འབུལ་མིན་རྗེས་སྡོད་ཀྱི་བློ་བཅད་ཆོག་འཐུས་ལས་ཡིན་མིན་མ་དགོས་པས་དངུལ་ཕུལ་ན་འགྲིག་པས་འཁོས་བསྟུན་བློས་བཅད་ཀྱིས་རིས་སུ་མ་ཆད་པའི་བླ་ཁག་དང་བྱ་བཏང་ཚེ་མཚམས་པ་སོགས་བསྔོ་ཞུ་རྒྱ་གང་ཆེ་འབུལ་དགོས་པ་རྣམས་དང་། མཇུག་ཏུ་མཚམས་གཅོད་རལ་གྲི་ཞེས་པས་ཕྱིས་འཆི་བའི་རྒྱུན་གཅོད་པའམ། འཆི་བདག་གཤིན་རྗེ་འགོག་པའི་བརྡ་མཚོན་དུ་གྲི་རིང་ཐུང་སྣེ་དགོས་ཁ་བཏགས་དང་འདོད་གསོལ་བསྔོ་ཡིག་ཤོག་ལྷེ་བསྒྲོགས་པ་ཞིག་བཅས་དཀར་མེ་བསྔོ་ཞུའི་གོང་ལ་ཚང་མ་བསྡོགས་ཏེ་འགྲེམས་འབུལ་བྱས་ཚོགབཟོས་ཟིན་བ་བྱ་དགོས།།
བརྒྱད་པ། བསྔོ་རྟེན་འབྲི་སྟངས་སོགས།
ཞྭ་སེར་བསྟན་པའི་རྒྱན་མཆོག་སྐྱབས་གནས་བླ་མ་རིན་པོ་ཆེའི་ཞབས་དྲུང་དུ་འཇིག་རྟེན་འདི་ནས་ཕྱི་མའི་ལམ་དུ་གྱུར་པxxཆེད་དུ་མཇལ་དར་ཟུབ་ཕྱི་དང་། དངུལ་སྒོར་བཅོ་ལྔ་བཅས་ཕུལ་བ་ལགས་ན་དེ་ཉིད་ཀྱི་གཙོས་མར་གྱུར་པའི་སེམས་ཅན་་ཚེ་ལས་འདས་ཚད་རྣམས་ཚེ་རབས་འཁོར་བ་ཐོགས་མེད་ནས་བྱས་བསགས་སྡིག་ལྷུང་ཅི་མཆིས་སྦྱངས་ཞིང་དག་ནས་དལ་རྟེནརིམ་བརྒྱུད་བླ་མེད་རྫོགས་བྱང་མྱུར་དུ་ཐོབ་པའི་བསྔོ་སྨོན་སྐྱབས་འཇུག་བརྩེ་བས་གཟིགས་པ་མཁྱེན། མཁྱེན། གསོལ་བ་འདེབས་པ་ལགས་ཞེས་སོ།
དཀར་མེ་བསྔོ་ཞུའི་གོང་ལ་ཞལ་འདེབས་འབུལ་མི་ཚོས་འབུལ་རྒྱུའི་དངུལ་གྱི་ཤོག་ཆག་གི་ཁ་ཡིག་ལ་མར་མེའི་ཞལ་འདེབས་ཞེས་འགོད་པ་དང་། དེ་ནས་འགྱངས་ཚེ་ཤོག་ཆག་གི་ཁ་ཡིག་ལ་ཐུགས་གསོས་དང་། ཡང་ན་མཆོད་སྤྲིན་ཞལ་འདེབས་དང་དེ་ནས་འགྱངས་ཚེ་འཁྲུངས་རྟགས་ཞལ་འདེབས་སོགས་གང་རིགས་འགོད་སྲོལ་ཡོད། དེ་མཉམ་ཁ་བཏགས་ལེགས་འབྲིང་ཇི་ཡིན་དེ་དག་རིང་པོར་མ་གློད་པར་མྱ་ངན་གྱི་ཚུལ་དུ་ལྟེབ་བརྩེགས་རྒྱག་དགོས་པ་དང་། འགའ་ཞིག་ནས་སྤོས་ཆག་འགའ་ཞིག་ཀྱང་འབུལ་སྲོལ་འདུག།
དཀར་མེ་བསྔོ་ཞུ་ཞེས་ནི། རྩིས་འབྲས་ནང་གསལ་ཕུང་པོ་ཕྱི་འདོན་གྱི་སྔོན་མ་དེ་ལ་ཟེར་བས། དཔེར་ན། ཕུང་འདོན་སང་ཉིན་འཁེལ་ན་དེ་ཉིན་དཀར་མེ་བསྔོ་ཞུ་ཡིན། དེ་ཉིན་སྔ་དྲོ་དགའ་རོགས་མང་འཛོམས་རྣམས་ཁག་བགོས་ཀྱིས་གཙུག་ལག་ཁང་ཡས་མས་སོགས་ཉེ་སྐོར་ཕྱོགས་བཞིའི་རྟེན་གསུམ་ཁག་ལ་མར་ཞུ་ཡོད་པའི་ཟོ་ལག་དང་། སྙན་ཤལ་མང་པོ་དང་སྤོས་བཅས་བསྐུར་ཏེ་ཉིན་དགུང་གོང་ལ་ཚང་མ་འབུལ་དུ་བཏང་ཚར་བ་བྱེད་དགོས། དེ་བཞིན་དབུལ་ཕོངས་ལ་སྤྲང་འགྱེད་སོགས་སྤྲང་འགྱེད་སོགས་ལ་སྦྱིན་གཏོང་ཡང་བྱེད་དགོས། གྲ་སྒྲིག་སྔོན་ཟིན་བསྔོ་རྟེན་ཁག་ཀྱང་ས་གནས་འབྲེལ་ཡོད་ཚོ་ཁག་བསྒྲིལ་བསྡམས་བཟོས་ཏེ་དགའ་སྤུན་གྲོགས་འགའ་ལ་ཁག་བགོས་ཀྱིས་བསྐུར་ཐོག་མཇུག་ཏུ་མཚམས་གཅོད་རལ་གྲི་སྣེ་ཅན་དེ་ཉེ་སྐོར་མགོན་ཁང་ཞིག་ལ་འབུལ་རྒྱུ་བཅས་བསྐུར་ཏེ་དགའ་གྲོགས་རྣམསདེ་ཉིན་འདས་པོའི་ཁྱིམ་དུ་ཕྱིར་ལོག་གནང་སྲོལ་མེད། དེ་ནས་དགའ་ཉེ་རེ་ཟུང་བཞུགས་ཏེདགོང་དྲོ་རྒྱུན་པ་རྣམས་ལ་སྐུ་ཡོན་ཆེན་པོ་ཕུལ་ཏེ་དགེ་འདུན་རྣམས་ཕྱིར་ལོག་མཛད་ཀྱི་རེད།
དེའི་བར་རྒྱུན་པ་ཚོར་གསོལ་ཚིགས་གཟབ་འབུལ་དགོས་པ་སྨོས་མ་དགོས། དགའ་གྲོགས་ནས་སྔོན་ཚུད་གྲ་སྒྲིག་ཇི་དགོས་ཟིན་པ་ལྟར་ཕུང་འདོན་དངོས་གཞི་ནི་དཀར་མེ་བསྔར་ཞུའི་ཕྱི་ཉིན་སྔ་དྲོ་ཐོ་རེངས་སྟག་གི་དུས་ཚོད་ཐོག་ཞོགས་པ་ཆུ་ཚོད་གསུམ་པ་ནས་ལྔ་པ་བར་ལ་ཕུང་པོ་ཕྱིར་འདོན་དགོས་པས་དེའི་སྐབས་ཕུང་པོ་གདན་བྱེད་ཕེབས་བྱང་ལྟ་བུ་ཞིག་དགོས་པ་ཟུར་དུ་བཟོ་ཐུབ་ན་རབ་དང་། དེ་མིན་ཕལ་མོ་ཆེས་རྒྱ་ལྕོག་གྲུ་བཞི་ཞིག་ཁ་བསླངས་ཏེ་གཡས་གཡོན་སོ་སོའི་འོག་ཏུ་རྒྱུག་པ་ཕྲ་འདྲོངས་རིང་པོ་རེ་བཏང་། ཙྭ་ཐག་གམ་རས་ཐག་གིས་དམ་པོར་བཅིངས། དེའི་ནང་ཕུང་པོ་ཙོག་ཙོག་དེ་བཞག་དབང་རྫས་ཀྱི་སྟོད་ལྷེ་དང་རིགས་ལྔའི་དབུ་རྒྱན་བསྒྲོན། ནང་མི་དང་རོགས་མི་རྣམས་ནས་ཁབཏགས་རེ་ཕུལ། ཁང་པའི་སྒོའི་ཕྱིར་བསང་དུད་ཆེ་ཙམ་ཞིག་བཏང་། ཕུང་པོ་ཡོད་པའི་བྱང་འཁྱེར་ཁྱོ་ག་གཞོན་ཐང་མི་བཞིས་དཔུང་འགྱོགས་ཀྱིས་འཁྱེར། ཕྱི་མའི་ལམ་དཀར་པོ་འགྲོ་བའི་མཚོན་དོན་དུ་དར་སྣེ་འདྲེན་པ་ཞེས་ཕུང་པོར་ཁ་བཏགས་ཤིག་སྒྲོགས་པའི་སྣེ་ནས་བཟུང་སྟེ་ཐོག་མར་དང་པོའི་འདས་ཁང་གི་སྒོ་ཐོན་མ་ཐག་རྩེས་གསལ་ཕྱོགས་གཙང་ཇི་ཡིན་ལ་ཁ་བསྐོར་ཏེ་ངང་ཙམ་བྱས། དེ་ནས་བསང་དུད་ཡོད་པ་དེ་གཡས་སྐོར་གསུམ་དང་། གཡོན་སྐོར་གསུམ་བརྒྱབ་སྟེ་འཁྱེར་འཁྱུག་ཙམ་རེ་བྱེད། འོན་ཀྱང་དེ་ཚོས་ཕུང་སྐྱེལ་དངོས་སུ་འགྲོ་མ་དགོས། ནང་མི་བུད་མེད་གཅིག་ནས་ཁ་བཏགས་དང་མདའ་དར་ཞིག་གི་སྒོ་འགྲམ་ནས་ཕུང་མཇུག་གཡང་འགུགས་བྱ་སྲོལ་ཡོད། འོན་ཀྱང་རྗེས་འདོད་བརྩེ་ཞིན་ཅན་འགའ་རེས་གཡང་འགུགས་བྱས་ན་འདས་པོ་དེ་ཉིད་ཕྱི་མ་དབུལ་པོར་གྱུར་དོགས་ཀྱིས་གཡང་ལེན་མི་བྱེད་པའང་ཡོད། ཕུང་འཁྱེར་གྱི་སྔོན་གདོང་དུ་དེར་འཛོམས་དགའ་ཉེ་རྣམས་སྤོས་སྤར་བ་རྐང་འགའ་ཤས་རེ་འཁྱེར་ཏེ་སྐྱེལ་བར་འགྲོ། དེ་སྐབས་གཙུག་ལག་ཁང་མདུན་དུ་ལམ་ཁ་འཁེལ་ན་ཕུང་ཞལ་གཙུག་ལག་ཁང་སོ་སོར་བསྟན་ཙམ་རེ་བྱེད་སྲོལ་ཡོད། དེ་ནས་གྲོང་ཁྱེར་གྲོལ་ཙམ་ནས་ཕུལ་སྐྱེལ་དགའ་ཉེ་རྣམས་ནས་སྤོས་ས་གཙང་ཞིག་ལ་བསྐྱུར་ཏེ་རང་གནས་སོ་སོར་ལོག་པ་ལས་དེ་ཉིན་འདས་པོའི་ཁྱིམ་དུ་མི་ཡོང་བ་རེད། དུར་ཁྲོད་དུ་འགྲོ་མིའི་རྒྱབ་རྫི་དོ་ཆོད་གཅིག་གཉིས་གང་རུང་ནས་ཕུལ་སྐྱེལ་ཐུན་མོང་གི་ཚ་ཆས་རྩམ་པ་དང་། ཇ་མར། སྤགས་ཐུད་ཤ་བཙོས་བཅས་འཁྱེར་ཏེ་རྟ་ཐོག་གམ། རྐང་ཐང་གང་རུང་ལ་སྔོན་ཙམ་ལ་འགྲོ་བར་བྱེད། ཕུང་པོ་གདན་མི་གསོ་ལེན་ཕོ་གཞོན་འཐེབ་འཁྲོལ་ཇི་ཡོད་བཅས་སྟོབས་ལྡན་དང་། ཕུང་གདན་རྣམས་ལ་འགྲོ་ཁར་གླ་ཆ་གང་གཟབ་དང་། ཁ་བཏགས་རེ། འདས་པོའི་གྱོན་སྣེ་དང་། ཉལ་ཆས་སོགས་སྣེ་འགའ་ཤས་སྤྲོད་དགོས་པ་མ་ཟད། ལྷག་པར་ཕུང་པོ་གཏོར་གསེས་བྱེད་མི་སྟོབས་ལྡན་ལ་གསོལ་རས་གང་གཟབ་སྤྲོད་དགོས་ཐོག་ཕུང་པོ་སྒྲིལ་རྫས་རྣམས་ཐོབ་པ་བརྗོད་མེད་ཀྱང་། དབང་རྫས་ཕུང་རྫི་ནས་གཡང་ལེན་རྩ་བར་ཕྱེར་འཁྱེར་ཡོང་དགོས། ཕུང་སྐྱེལ་བ་ཚོས་ལམ་བར་ངལ་གསོ་མི་བྱེད་ཅིང་དེ་ནི་ངལ་གསོ་བརྒྱབ་སྟེ་ཕུང་པོ་ས་སྟེང་བཞག་ན་དེར་དུར་ས་ཆགས་ཀྱི་ཡོད་པའི་དབང་གིས་རེད། ཡང་འབྱོར་ལྡན་འགའ་ཞིག་གི་ཕུང་པོ་གནས་ཆེན་ཐག་རིང་ཙམ་གྱི་དུར་ཁྲོད་ལ་སྐྱེལ་བསྐྱོད་སྔོན་འགྲོ་བས་གུར་དང་ཐབ་ཆས་སོགས་འཁྱེར་ཏེ་སོང་ནས་ཚ་ཞག་འཁེལ་སར་གྲོང་ནང་མི་སྡོད་ཁར་ཕུང་ཡོར་འགྱོགས་བྱང་འཇོག་ཡུལ་ཡང་ངེས་པར་ས་ཕག་འགའ་ཤས་བསྒྲིགས་པའི་སྟེང་འཇོག་གི་ཡོད་འདུག ཕུང་རྫི་སྔོན་བསྐྱོད་དུར་ཁྲོད་དུ་འབྱོར་འཕྲལ་ཕུང་པོ་དུར་སྟེང་དུ་བཞག་སྟེ་དེ་ནས་སྟོབས་ལྟན་དང་ཕུང་གདན་རྣམས་ལ་ཇ་སྤགས་ཤ་གསུམ་གཏོང་དགོས། དེ་སྐབས་ཁྱིམ་ཚང་དྲག་གྲས་ཡིན་ན་ཕུང་པོ་བྱ་གཏོར་མ་བྱས་གོང་གི་ཉེ་སྐོར་གྱི་དགོན་པའམ། རི་ཁྲོད་གང་རུང་ནས་སྨོན་ལམ་གསུང་མིའི་དགེ་འདུན་ཡང་གདན་དྲངས་ཏེ་ཆུ་ཚོད་ཕྱེད་ཙམ་རིང་སྨོན་ལམ་གསུངས་པར་སྐུ་ཡོན་ཕུལ་ཏེ་ཕེབས་འགྲོ་བས་ཁོང་རྣམ་པར་གསོལ་ཇ་འབུལ་མ་དགོས།
དེ་ནས་སྟོབས་ལྡན་གྱིས་བསང་དུད་ཆེན་པོ་ཞིག་བཏང་སྟེ་ཕུང་པོའི་སྒྲིལ་རྫས་བཤུས་ནས་ཕུང་པོ་དུར་སྟེང་དང་པོ་ཁ་སྦུབ་ཏུ་བཞག་སྟེ་གྲི་རྣམས་ཁྲམ་བརྒྱབ། དེ་ནས་གན་རྐྱལ་དུ་བཞག་སྟེ་ཁྲམ་བརྒྱབ་ནས་འཇོག་པ་དང་། དུར་ཁྲོད་ཕལ་ཆེ་བ་བྲག་ལེབ་ཆེན་པོའི་སྟེང་ཡོད་པ་རེད། དེ་ལ་དཀྱིལ་འཁོར་ཞེས་འབོད་སྲོལ་ཡོད་པ་རེད།
དུར་ཁྲོད་མང་ཆེ་བའི་དཀྱིལ་འཁོར་གྱི་མགོར་རྡོ་ཚུགས་བསླངས་ཡོད་པ་རེད། དེ་ལ་དཀྱིལ་འཁོར་ཞེས་འབོད་སྲོལ་ཡོད་པ་རེད། དེ་ནི་བྱ་རྒོད་ཀྱི་ཕུང་ཤ་ཕར་འཐེན་ཚུར་འཐེན་བྱེད་སྐབས་ཕུང་པོ་དཀྱིལ་འཁོར་ཕྱིར་མི་དྲུད་པའི་ཁྱད་ཡིན་འདུག དེའི་ཚེ་བྱ་རྒོད་མང་པོ་རིམ་བཞིན་འཛོམས་ཐོག་ཕུང་པོའི་ཉེ་འཁོར་དུ་བསྐོར་ཏེ་སྡོད་པས་ཧབ་ཐོབ་བཤིག་བཤིག་གིས་ཤ་རྣམས་ཟ་གི་ཡོད། དུར་ཁྲོད་འགའ་ཞིག་ལ་བྱ་རྒོད་ཚོའི་ནང་ནས་འགོ་པ་ལྟ་བུ་ཞིག་ཡོད་པ་དེ་མ་སླེབས་པར་སྤྱི་བྱིངས་ཀྱི་མི་བཟའ་བ་དང་། འགོ་པ་ལྟ་བུ་དེ་སླེབས་པའི་མཚམས་བྱ་རྒོད་དེས་སྔོན་ལ་ཤ་རྡོག་གསུམ་བཞི་ཙམ་ཞིག་ཟོས་ཏེ་ཕར་ཙམ་ཕྱིན་འཕྲལ་བྱ་རྒོད་གཞན་རྣམས་ཚང་མས་འཚང་ཁ་བཤིག་གི་ཡོད་པ་རེད། དེའི་སྐབས་བྱ་རྒོད་ཚོས་མི་ལའང་ཞེད་སྣང་རྩ་བ་ནས་མི་བྱེད་སྟབས་སྟོབས་ལྡན་ཚོས་བྱ་རྒོད་ཀྱི་གཤོག་པའི་འོག་ནས་རྒོད་སྤུ་ལྷོབ་ལྷོབ་དེ་གྲས་བཀོག་སྟེ་རྗེས་ལ་ཚོས་སྣ་ཚོགས་བརྒྱབ་ནས་བུ་མོ་གཞོན་ནུ་ཚོའི་རྩེད་ཆས་ཐེ་བེད་ཟེར་བ་བཟོས་ཏེ་ཚོང་གི་ཡོད་པ་རེད། ཡང་འགའ་ཤས་ནས་ཕུང་པོ་བྱ་གཏོར་བྱེད་སྐབས་གཅོད་པ་རེ་ཟུང་གི་གཅོད་གྱི་ཞལ་འདོན་གནང་མིའང་ཡོད། ཕུང་ཤ་རྣམས་བྱ་རྒོད་ཀྱིས་ཟས་ཟིན་མཚམས་རུས་པ་སྐྱ་རོང་ངེར་གྱུར་པ་དེའི་ཐོད་པ་ཀླད་པ་རང་འགྲིགས་བཀོག་སྟེ་ཟུར་དུ་རྡོ་ལེབ་ལྗིད་ཙམ་ཞིག་གིས་ཁེབས་བརྒྱབ་ནས་བཞག རུས་པ་རྣམས་རྡོ་བརྡུངས་ཀྱིས་བཅགས་ཏེ་ཞིབ་ཞིབ་བཟོས་ཟིན་མཚམས་ཐོད་པའི་ཀླད་པ་དང་རུས་པ་མཉམ་དུ་བསྲེས་ཏེ་འཇོག གལ་ཏེ་ཐོད་པ་དེ་རྗེས་འཇུག་ལས་མིའམ། བླ་མ་སོགས་ལ་དགོས་གལ་ཡོད་ན་ཕུང་རྫིས་ཉར་བར་བྱེད། དེ་མིན་རུས་པ་མཉམ་དུ་རྫོག་རྐྱང་བྱེད་པ་ལས་ཐོད་པ་དེ་བདག་མེད་ཀྱིས་སུ་བྱུང་ལ་གཏན་ནས་སྤྲོད་སྟེར་མི་རུང་བ་རེད། རུས་པ་ཀླད་བསྲེས་དེ་དག་དང་དུར་སྟེང་ཤ་ཁྲག་ཀླད་གསུམ་ཞིབ་ཞིབ་འཐོར་ལུས་རྣམས་ཀྱི་སྟེང་རྩམ་པ་བརྒྱབ་སྟེ་སྤགས་ཕྱིས་གཙང་མར་བྱས་པའི་སྤགས་ཞིབ་བཅས་སྤུངས་ཏེ་བཞག་ནས་སྟོབས་ལྡན་ཚུར་ཙམ་ཡོང་འཕྲལ་བྱ་རྒོད་རྣམས་ཀྱིས་སྔར་བཞིན་ཧབ་ཐོབ་ཀྱིས་ཟ་གི་རེད། གང་ཡིན་ཞེ་ན་ཀླད་པ་ཡོད་པའི་རྐྱེན་གྱིས་ཡིན་པ་དང་། བྱ་རྒོད་རྣམས་ཆོས་པ་རྣམ་དག་ཅིག་དང་འདྲ་བར་གཞན་སྲོག་མི་གཅོད་པར་ཤི་ཤ་འབའ་ཞིག་ཟ་ཞིང་། ཀླད་པ་ནི་ཕྱི་དྲོའི་ཁ་ཟས་སྤངས་པའི་ཕྱི་ཆབ་བླངས་པ་དང་འདྲ་གཤིས། ཀླད་པ་སྔོན་ལ་སྤྲོད་ཐལ་ཤོར་ན་རུས་པ་ལྟ་བཞག་ཤའང་ཟས་མི་ཡོང་ཟེར་སྲོལ་ཙམ་འདུག་ཀྱང་བདེན་མིན་ཐག་གཅོད་མ་ཐུབ་ཅིང་། དེ་ནས་ཕུང་པོའི་མགོ་སྐྲའང་ལོགས་ཞིག་ལ་མེར་སྲེག་གཏོང་བ།མཐུན་རྐྱེན་འགྲིགས་པ་འགའ་ཞིག་ནས་དགེ་འདུན་གཉིས་གསུམ་གྱིས་སྐྲ་ཆོག་མཛད་ཡོང་། དེ་དག་ཟིན་རྗེས་སྟོབས་ལྡན་ནས་ཐག་ཉེ་སའི་རྒྱུགས་ཆུ་ཞིག་གི་རྩར་སོང་སྟེ་གདོང་ལག་དཀྲུས། ཇ་སྤགས་ཐུད་གསུམ་ཟས་པར་རང་གནས་སོ་སོར་ལོག་པ་མ་གཏོགས་དེ་ཉིན་ཞག་གཅིག་ཕུང་རྫི་སོགས་ཀྱང་འདས་པོའི་ཁྱིམ་ལ་འགྲོ་མི་ཆོག་སྟབས་དེ་ཁོངས་ནང་མི་ཡོད་ན་དགའ་ཉེ་གཞན་ནམ་ཡང་ན་གཞན་སར་གནས་ཚང་གཡར་སྡོད་བྱེད་པ་ལས་རང་གི་ནང་འདས་ཁྱིམ་དུ་ཡོང་ན་མི་འགྲིགས་པའི་ཁར། ཚ་ཆས་ཀྱི་ལྷག་མའང་ཕྱིར་འཁྱེར་ཡོང་མི་རུང་བས་སྣོད་སྟོང་བཟོ་དགོས། ཕུང་པོ་ཕྱིར་བཏང་ཟིན་ཤུལ་གྱི་ས་ཕག་རྒྱུགས་ཆུའམ་རིང་སར་བརྐྱུར་ཏེ་བསང་བསྐོར་བརྒྱབ། དེའི་ཤུལ་དུ་དགེ་སློང་གཉིས་ཙམ་ཞིག་ཟུར་དུ་གདན་དྲངས་ཏེ་བརྒྱད་སྟོང་པ་ཚར་གཅིག་དག་ཐོན་སྒྲོག་སྦྱང་ཞུས་ཏེ་སྐུ་ཡོན་ཕུལ་ནས་ཕེབས་འགྲོ་ཞིང་ཡང་འབྲུམ་ནད་དང་མཛེ་ནད་སོགས་འགོས་ནད་ཚབས་ཆེས་འཆི་བའི་ཕུང་པོའི་རིགས་བྱ་གཏོར་དང་ཆུ་བསྐྱུར་གཉིས་ཀ་མི་ཆོག་པས་ས་སྦས་གཏོང་བ་དང་། དེ་བཞིན་མཚོན་འོག་ཤི་བའི་རིགས་ཀྱང་བྱ་གཏོར་མི་རུང་སྟབས་ཆུ་བསྐྱུར་གཏོང་དགོས་པ་བཅས་འདི་དག་ནི་ཁ་གཏམ་ལ་ཕུང་པོ་རི་བརྩེའི་རྒོད་ལ་སྟེར། ཡང་ན་ཆུ་ནང་ཉ་ལ་སྦྱིན་ཞེས་འབོད་རྒྱུན་ཡོད་པ་ལྟར་ཡིན་འདུག་ཀྱང་ཆ་རྐྱེན་ཅུང་འཛོམས་པའི་ཁྱིམ་ཚང་གིས་ཕུང་པོ་མེར་སྲེགས་གཏོང་སྐབས་ཕུང་པོ་ནར་སྟབས་སུ་མགྱོགས་བྱང་སྟེང་བཞག་སྟེ་མི་བཞིས་དཔུང་མགྱོགས་ཀྱིས་འཁྱེར་བའམ། ཡང་ན་རླངས་འཁོར་ནང་འཁྱེར་སྐྱེལ་བྱེད་པ་དང་། ས་ཁུལ་རེ་ཟུང་ཉམ་ཆུང་འགའ་ཞིག་ད་དུང་སྔོན་སྲོལ་ལྟར་ཕུང་པོ་སྒྲིལ་བྱང་བྱས་ཏེ་སྲེག་ཁང་ནང་བསྐྱལ་རྗེས་ཐོག་མའི་མེ་སྤར་མཁན་དེ་འདས་པོའི་སྤུན་མཆེད་ཅིག་གིས་མེའི་དཔལ་འབར་ཞིག་འཁྱེར་ནས་ཕུང་པོའི་མགོ་ཕྱོགས་ནས་དང་པོར་མེ་སྤར་བར་བྱེད་པ་སོགས་བྱ་སྟངས་འགའ་དུས་ཡུལ་དུས་དང་བསྟུན་པའི་འགྱུར་བ་ཙམ་ལས་བྱིངས་སྤྱི་གཅིག་མཚུངས་ལྟར་མཆིས། དེ་རིགས་ཕུང་ཐལ་རྒྱུགས་ཆུར་བཤམས་པ་བྱེད་ཅིང་། ཡང་འགའ་ཤས་ནས་རུསཔ་རྣམས་ཟུར་བསྒྲུགས་ཀྱིས་སྣོད་ནང་བླུགས་ཏེ་མི་འཁྲུགས་པ་སོགས་ལྷ་མཆོག་གང་རུང་གི་སྒོ་ནས་རུས་ཆོག་གཏོང་། དེ་རྗེས་ཞིབ་མོར་རྫོག་ནས་ས་དང་མཉམ་བསྲེས་ཀྱིས་སཙྖ྄་པར་འདེབས་བྱས་ཏེ་རི་སྟེང་སྐྱེལ་བ་རེད།
དགུ་པ། མགོ་འཁྲུ།
མགོ་འཁྲུ་ཞེས་པ་རྗེས་སྡོད་ནང་མི་ཚོའི་འཁྲུས་ཀྱི་ཉིན་མ་ནི་སྤྱིར་བཏང་འདས་པོ་དེ་ཉིད་གཤེགས་རྗེས་ཀྱི་བདུན་ཚིགས་དང་པོར་ཡིན་རུང་འདི་ནི་རྗེས་འདོད་ཀྱི་བླ་སྲོག་གཟའ་ཚེས་བཟང་བ་གཙོ་བཟུང་དགོས་སྟབས་དེའང་རྩིས་བཤར་ཏེ་གཟའ་སྐར་ཚེས་ཆ་དང་། དུས་ཚོད། ཁ་ཕྱོགས་ཀྱི་ཕྱོགས་གཙང་། མགོ་བོར་ཆུ་དང་པོའི་འདྲེན་པ་པོའི་ལོ་རྒྱུས་ལོ་རྟགས་སོགས་རྩིས་འབྲས་ལ་ཇི་ལྟར་གསལ་བ་བཞིན་བྱས་ཏེ་མགོ་གདོང་ལེགས་པར་འཁྲུ་བར་བྱེད། དེ་བཞིན་འགའ་ཉེ་ནང་མི་རྣམས་ནས་ཁྲུས་རྫས་ཡི་ཙི། ཨ་ཅོར། སྐྲ་གཞུག སྐྲ་ཤད། སྐྲ་སྣུམ་སོགས་སྤྲོད་སྲོལ་ཡོད་པ་ལྟར་ཡོ་ཆས་གསར་པ་རྣམས་བེད་སྤྱོད་བྱས། ཁྲུས་ཀྱི་ཡོ་ཆས་རྙིང་པ་ཟད་འཕྲོ་རྣམས་རྒྱང་རིང་དུ་སྐྱུར་ཏེ་དོར། སྐྲ་ལྷས་ཏེ་སྐྲ་གཞུག་གསར་པ་བསྒྲོགས། རྒྱུན་གོས་གྱོན། རྣ་རྒྱན་སོགས་རྒྱུན་གྱི་རྒྱན་ཆ་རྣམས་བཏགས། ཐོག་ཁའི་དར་ཤིང་ཡང་རང་འཇགས་བསླངས་ནས་མྱ་ངན་སངས་པའི་ཚུལ་བྱེད་པ་རེད། དེ་ནས་བདུན་རེ་བདུན་ཚིགས་རེ་ཟིན་ཏེ་ཉིན་ཞག་ཞེ་དགུ་བར་བདུན་ཚིགས་བདུན་ཟིན་ཞེས་བཤད་སྲོལ་ཡོད།
བཅུ་པ། ཞེ་བཅུ་ཞེ་དགུ།
བདུན་ཚིགས་བདུན་དེ་ལ་བཞེ་བཅུ་ཞེ་དགུ་ཟེར་ཞིང་། གང་ལ་ཤེ་ན། འདས་པོ་ཚེ་འདས་ནས་ཉིན་གྲངས་དེ་དག་སོང་བས་མིང་དུ་ཆགས་ཤིང་། འདི་ནི་བདུན་ཚིགས་ཀྱི་མཐའ་དེ་ཡིན། བདུན་ཚིགས་ཀྱི་མཐའ་མ་འདིར་མཆོད་འབུལ་རྒྱས་ཤོས་དེ་བྱ་སྲོལ་ཡོད་པས་དེ་ཉིན་འདས་ཁྱིམ་དུ་བླ་མ་དགེ་འདུན་མང་ཙམ་གདན་དྲངས། དགའ་ཉེ་རྣམས་ཀྱང་འཛོམས། སྔོན་དུ་བསྔོ་ཞུར་སྦྱང་ཞུ་ཕུལ་རིགས་ཁང་ལ་སྦྱང་རྟགས་ཞེས་འདས་པོའི་སྐྱེ་རྟགས་ལྷ་སྐུ་ཇི་འདྲ་བ་བཞེངས་དགོས་བཀའ་ཕེབས་རིགས་ཀྱི་ལྷ་རྣམས་རབ་བྱུང་ན་གསེར་ཟངས་དང་། དངུལ་སྐུ་ལི་མ། འཇིམ་སྐུ་སོགས་རང་རང་འབྱོར་པར་གཞིགས་པའི་འབུར་སྐུ་བཞེངས་ཏེ་ཞལ་གསེར་དབྱེ་གཟུངས་འབུལ་དང་། ན་བཟའ་་སོགས་སྔོན་ཚུད་ཕུལ་ཟིན་བྱས་པ་དང་། ཡང་ན་ཞལ་ཐང་། མ་མཐར་ཡང་ཙ་ཀ་ལི་ཚུན་གང་འགྲུབ་བཞེངས་ཏེ་དེ་དག་བཤམས། དགའ་ཉེ་རྣམས་ནས་འཁྲུངས་རྟགས་ལ་སྙན་དར་ཕུལ། མཆོད་འབུལ། སྦྱང་ཞུ་སོགས་གྲ་སྒྲིག་སྔར་ལས་རྒྱས་པར་བྱེད། དགེ་འདུན་རྣམས་ནས་འཁྲུངས་རྟགས་ལ་ཁྲུས་གསོལ་དང་རབ་གནས་སྟབས་བདེ་ཞིག་དང་འབྲེལ་ཡི་དམ་གྱི་བདག་འཇུག་སྦྱང་ཆོག་སོགས་སྔར་ལྟར་མཛད། མཇུག་ཏུ་ཚོགས་འཁོར་རྒྱས་པ་བཤམས་འབུལ་གནང་། དེ་ཉིན་དགེ་འདུན་ལ་བསྙེན་བཀུར་གཟབ་རྒྱས་དང་དགའ་ཉེ་རྣམས་ལའང་རོགས་རམ་སྐུ་ངལ་དྲིན་གསབ་མཚོན་ཕྱིར་ཇ་ཆང་གསོལ་སྟོན་གང་གཟབ་འབུལ། དགའ་ཉེ་ནས་རོགས་རམ་གྱིས་སྔ་དྲོ་དང་། དགུང་རྒྱབ་ཉེ་སྐོར་ཁང་ཁག་ལ་སྙལ་ཤལ་དང་། ཞལ་གསེར་སྤྱན་དབྱེ། གསེར་ཀོང་བརྗེས་འབུལ། མཆོད་ཐིག་སོགས་རྒྱ་གང་ཆེ་མཛད་པར་ཕེབས། དེ་བཞིན་དམིགས་བསལ་དགོན་ཁག་ཆེ་ས་རེ་གཉིས་ལ་ཟུར་དུ་བསྙེན་འགྱེད་ཕུལ། ཉེ་སྐོར་ངན་སྤྲ་ཡོད་ཚད་ལ་སྤྲང་འགྱེད་རྒྱ་གང་ཆེ་བཏང་། དགེ་འདུན་རྣམས་ནས་མཇུག་ཏུ་སྨོན་ལམ་རྣམ་གསུམ་སོགས་བསྔོ་བ་སྨོན་ལམ་གྱི་རིམ་པ་གང་གཟབ་དང་། བསྟན་འབར་མ་སོགས་ཤིས་བརྗོད་ཀྱི་རིམ་པ་གང་རྒྱས་གནང་རྗེས་མཇུག་ནས་སྐུ་ཡོན་དང་མཇལ་དར་ཕུལ། དེ་བཞིན་དགའ་ཉེ་རྣམས་ལའང་ཚོགས་སྐལ་དང་། ཇ་ཆང་གསོལ་ཚིགས་བཏང་། རྗེས་འཇུག་ནས་མཇལ་དར་རེ་ཕུལ་ཏེ་ཚང་མ་སེམས་པ་རྗེས་དྲན་གྱི་བརྩེ་སྐྱོང་ཟུང་འབྲེལ་ངང་ནས་བཞི་བཅུ་ཞེ་དགུ་བར་གྱི་འདས་རྗེས་དགེ་འཇུག་གི་རིམ་པ་ལེགས་པར་ཟིན་པ་ཡིན་ཞིང་། འདི་དག་ནི་དཔལ་འབྱོར་གང་འཚམས་ཡོད་པའི་དབང་དུ་བྱས་པ་ཡིན་གྱི་འཁོས་ཁ་ཆུང་རིགས་ཀྱི་རྗེས་ཤུལ་ནས་ཀྱང་བདུན་ཚིགས་སོ་སོར་རྣམ་དཀར་གྱི་ས་བཅད་མཚོན་པ་ཙམ་རེ་ངེས་པར་བྱས་ནས་འདས་གསོན་ཚང་མར་ཕན་པར་འགྱུར་བའི་ཁྱད་པར་ཡོད་ཅེས་གྲགས་སོ།
བཅུ་གཅིག་པ། ལོ་མཆོད།
འདས་པོ་གཤེགས་ནས་ལོ་འཁོར་གཅིག་སོང་བའི་རྗེས་སུ་ལོ་མཆོད་ཅེས་མཆོད་འབུལ་བྱེད་སྲོལ་ཡོད་། དེ་ནི་གོང་གི་རྣམ་དཀར་རྗེས་འཇུག་དེ་དག་གི་མཐུ་དང་བསོད་ནམས་ལ་བརྟེན་ནས་འདས་པོ་སྐྱེ་བ་བཟང་པོ་ཞིག་བླངས་ཟིན་པའི་དབང་དུ་བྱས་ཏེ་གར་སྟོན་གྱི་མཆོད་འབུལ་ཡིན་པས་ཚེས་ཆ་བཟང་བ་ཞིག་གི་ཉིན་དགའ་ཉེ་ནང་མི་རྣམས་ལ་མགྲོན་བརྡ་བཏང་། བླ་མ་དགེ་འདུན་གདན་དྲངས། ཁྱིམ་གྱི་རྟེན་དྲུང་མཆོད་པ་སྣ་ལྔའི་བརྒྱ་མཆོད་སོགས་ཚར་དུ་དངར་བ་བཤམས་། དགེ་འདུན་རྣམས་ནས་ཡི་དམ་གྱི་བདག་སྐྱེད་རྒྱས་པ་ཞིག་བཞེས་ཏེ་བླ་མཆོད་ལྟ་བུའི་ཚོགས་ཞིང་སྤྱན་དྲངས་མཆོད་འབུལ་ཞལ་འདོན་གྱི་རིམ་པ་གང་རྒྱས་དང་བསྙེན་བཀུར་དང་། ཆོགས་འཁོར་གཟབ་རྒྱས་འབུལ། འབྱོར་ན་སྔ་དྲོ་གཙུག་ལག་ཁང་ཡས་མས་ལའང་སྙན་དར་དང་མཆོད་འབུལ་ཞུས། དགེ་འདུན་ལ་སྐུ་ཡོན་དང་མཇལ་དར་ཕུལ། དགའ་ཉེ་རྣམས་ལ་ཇ་ཆང་གི་གསོལ་སྟོན་གང་གཟབ་ཐོག་དགའ་སྤྲོའི་གླུ་གཞས་ཀྱང་བླངས་མཐར་མཇལ་དར་རེ་ཕུལ་ཏེ་གྲོལ་བར་བྱེད་པ་དང་། ནང་མི་རྗེས་ཤུལ་ཚོས་རང་ལ་བཀའ་དྲིན་ཆེ་བའི་རྩ་བའི་བླ་མ་དང་། ཕ་མ། དགེ་རྒན། བཟའ་ཟླ། སྤུན་མཆེད་སོགས་ཀྱི་ལོ་རེའི་གཤེགས་ཚེས་ཉིན་མོར་དྲིན་གསབ་ཆེད་དུ་ལོ་ལྟར་མཆོད་འབུལ་དང་སྦྱིན་གཏོང་ཆད་མེད་བྱ་སྲོལ་ཡོད། གོང་གསལ་རྣམས་ནི་སྤྱིར་བཏང་བོད་མི་སེར་སྐྱ་ཕོ་མོ་ཁྱད་མེད་སོ་སོའི་སྐྱེ་བོ་ཕལ་པ་ཞིག་གི་འདས་རྗེས་ཀྱི་རིམ་པ་ཇི་ལྟར་བྱ་སྲོལ་ཡོད་པ་རྣམས་རོབ་ཙམ་བཀོད་པ་ཡིན་གྱི་སྐྱེས་མཆོག་དམ་པ་རྣམས་ཀྱི་སྐུ་གདུང་གི་རིགས་ཇི་ལྟར་ཞུ་ཕྱོགས་སོགས་གཞུང་ཟུར་དུ་སྔར་ནས་ཡོད་པ་ལས་ཤེས་ནུས་པས་འདིར་བརྗོད་པའི་གོ་སྐབས་མ་ཡིན་ནོ།
ཞར་བྱུང་དུ་མི་ཤི་བྱུང་རྗེས་ཚེས་དགུ་དང་། བཅུ་དགུ། ཉི་ཤུ་དགུ་བཅས་ཚེས་ཆ་དེ་གསུམ་ལ་རེས་གཟའ་ཉི་མ་འཁེལ་ན་ཉི་མ་དགུ་ཁྲིད་ཅེས་འདས་ཚེས་སྡུག་ཤོས་སུ་བརྩི་བ་རེད། དཔེར་ན་ཚེས་དགུ་ཉིན་རེས་གཟའ་ཉི་མ་འཁེལ་བ་དང་དེ་ཉིན་མི་ཤི་བྱུང་ན་ཁྱིམ་ཚང་དེ་རང་དང་དེའི་ཁོར་ཡུག་ཁྱིམ་མཚེས་ལྟ་བུ་མི་རྣམས་འཚུབ་ཆ་ཆེ་བས་ཡང་བསྐྱར་དུས་ཚོད་ཐུང་ངུའི་ནང་གཅིག་རྗེས་གཉིས་མཐུད་ལྟ་བུའི་རྐྱེན་གོད་བར་ཆད་ཡོང་བའི་སྔ་ལྟས་ལ་ངོས་འཛིན་བྱེད་ཅིང་། འོན་ཀྱང་དུར་རྩིས་ལས་སྟོན་པའི་གཏོ་བཅོས་ཡག་པོ་སྒྲུབ་ན་ཕྱིར་བཟློག་ཡོང་ཟེར་བ་རེད།
ཕུང་པོ་ཕྱིར་འདོན་དུས་ཞོགས་པ་ཁ་བ་བབས་ན་ཅུང་ལེགས་པར་རྩིས་ཏེ་དུར་ལམ་ཁ་བས་བཀག་པ་ཟེར་ནས་རྗེས་འཇུག་མི་ལ་བགེགས་བར་མི་ཡོང་བའི་སྔོན་རྟགས་བཟང་པོར་བརྩི་སྲོལ་འདུག
འབྲུམ་ནད་དང་འཛེ་ནད་སོགས་འགོས་ནད་ཚགས་ཆེས་འཆི་བའི་ཕུང་པོའི་རིགས་བྱ་གཏོར་དང་ཆུ་བསྐྱུར་གཉིས་ཀ་མི་རུང་བར་ས་སྦས་གཏོང་བ་ནི་འགོས་ནད་དེ་དག་མི་དང་བྱ་རྒོད་སོགས་ལ་མི་ཁྱབ་པར་སྔོན་འགོག་དང་དགེ་ཕན་བྱེད་པ་མཚོན་པ་ཡིན་འདུག།
མཚོན་འོག་ཤི་བའི་རིགས་ཀྱང་བྱ་གཏོར་མི་ཆོག་པས་ཆུ་བསྐྱུར་གཏོང་དགོས་པ་ནི་གོང་སྨོས་པ་ལྟར་བྱ་རྒོད་ནི་ཆོས་པ་རྣམས་དག་ཅིག་དང་འདྲ་བར་དེས་ཤི་ཤ་མ་གཏོགས་བསད་ཤ་མི་ཟ་བ་ཡིན་ཚོད་འདུག་པས་གལ་ཏེ་ང་ཚོས་མཚོན་འོག་ཤི་བའི་ཤ་དེ་བྱ་རྒོད་ལ་སྟེར་ན་དགེ་སྟེག་བླང་དོར་མི་ཤེས་པའི་སྣང་ཚུལ་ངོས་འཛིན་བྱེད་པ་རེད།།


text:
དྲ་བའི་གཙོ་སྒྲུབ་པ་ཁྱུང་ཁྲི་ལྡེས་བསྡུས་བརྩམས་བྱས།
༄༅། །གཡུང་དྲུང་བོན་གྱི་བསྟན་པ་ཕྱི་དར་སྐབས་སུ་སྒྲུབ་རྒྱུད་ཀྱི་བསྟན་པ་ལ་ཤིན་ཏུ་བཀའ་དྲིན་ཆེ་བའི་རྟོགས་ལྡན་ཉམས་བརྒྱུད་ཀྱི་བླ་མ་རྨེའུ་སྒོམ་མཛོད་རི་ཁྲོད་ཆེན་པོ་མཆོག་ནི་ཡུལ་ཤངས་ཀྱི་གུར་ཞོགས་སུ་ཡབ་མཁས་པ་རྨེའུ་གདུང་ལས་བྱོན་པའི་རྨེའུ་ཤཀྱ་རྟེན་དང་། ཡུམ་རྡོ་རྗེ་མཚོ་གཉིས་ཀྱི་སྲས་སུ་དུས་རབས་བཅུ་གཅིག་པའི་ས་སྟག་སྤྱི་ལོ་(༡༠༣༨)ལོ་ལ་འཁྲུངས། ཡབ་ཡུམ་གཉིས་ལ་སྲས་བཞི་ཡོད་པའི་གཅེན་པོ་དེ་ཡིན། སྔོན་སྦྱངས་ཀྱི་ལས་འཕྲོ་ལྡན་པས་ཆུང་ནས་དགེ་ལ་མོས་ཞིང་ཡ་རབ་སྤྱོད་བཟང་གི་རང་གཤིས་ལྡན། ཆུང་ནས་དགེ་སྦྱོར་བ་ཞིག་བྱེད་འདོད་ཡོད་ཀྱང་ཕ་མ་བཀའ་བཙན་ནས་ལོ་བཅོ་བརྒྱད་བར་དུ་ཁྱིམ་དུ་ཉར་ཏེ་ལྕམ་ཡང་བླངས་ནས་ཁྱིམ་ཐབ་སྐྱོང་དུ་བཅུག དེ་ནས་ཐབས་སྣ་ཚོགས་ཀྱི་སྒོ་ནས་ཁྱིམ་ནས་བྲོས་བྱོལ་མཛད་དེ། བླ་མ་ཞུ་སྐྱེ་སེ་ཆེན་པོའི་དྲུང་དུ་བྱོན་ནས་བོན་ཞུས། ཞུ་སྐྱེ་སེ་ཆེན་པོས་ཞུ་སྒྲོལ་བ་གཤེན་རྒྱལ་དང་། བྲུ་རྗེ་བཙུན་གཡུང་བླ་མ་གཉིས་ཀྱི་མདུན་དུ་སོང་གསུངས་པ་ལྟར་དེ་རུ་ཕེབས་ནས་བྲུ་རྗེའི་མདུན་ནས་གབ་པ་གསན། ཞུ་སྒྲོལ་བའི་མདུན་ནས་སེམས་ཕྲན་གྱི་བོན་གསན་ཏེ་གསང་སྔགས་ཀྱི་ཕྱག་ལེན་ཡང་བསླབས། སྐབས་དེར་བྲུ་ཞུ་གཉིས་བསྡེབས་ཏེ་མྱང་སྟོད་སྟག་པ་ཁ་ཆེ་ལ་ཚད་མ་སྦྱོང་སྐབས་དགོངས་མཛོད་ཆེན་པོས་འདི་ལྟར་གསུངས། བྲུ་ཞུ་གཉིས་ཀྱིས་གདན་ས་སྐྱོང་ཞིང་བཤད་རྒྱུད་ཀྱི་བསྟན་པ་སྤེལ་གྱི་འདུག ང་ལ་འདིས་མི་ཕན་དོན་ཉམས་སུ་ལེན་དགོངས་ཏེ། བྲུ་ཞུ་གཉིས་ཀྱི་མདུན་ནས་དགེ་བསྙེན་གྱི་སྡོམ་པ་ཞུས་ནས་མཚན་ལ་གཡུང་དྲུང་རྒྱལ་མཚན་གསོལ།
དེ་ནས་ཤངས་ཀྱི་དཀར་པོའི་བྲག་ལ་བྱོན་ཏེ། བླ་མ་ཏྲེ་སྟོན་གོ་ཆའི་ཕྱག་བཞེས་དང་ཞལ་གདམས་ལ་གཟིགས་རྟོགས་དང་། ཉམས་ལེན་ལོ་འགའ་མཛད། བླ་མ་ཁྲོ་ཚང་འབྲུག་ལྷའི་ཐུགས་བརྡོལ་གདམས་པ་ལ། ཐེག་ཆེན་གྱི་གོ་དོན་སྐྱེས་ཅིང་ནན་སྒོམ་མང་དུ་མཛད་དུས་ན། རེ་ཞིག་རྨི་ལམ་དུ་དྲན་པ་ནམ་མཁའ་ཡིན་ཟེར་བའི་རྣལ་འབྱོར་པ་ཞིག་གིས་སྣང་བ་སེམས་སུ་ངོ་སྤྲད། སེམས་ཉིད་རྩལ་བྲལ་དུ་ངོ་སྤྲད། གཉིས་འཛིན་གྱི་འཁྲུལ་པ་གཉིས་མེད་ཡེ་ཤེས་སུ་ཁྲོལ་ལ་མ་སྤངས་ལ་སྒྲུབ་རྒྱུ་མེད་པར་ཉམས་སུ་ལོངས་ཤིག་གསུངས་ནས་གཤེགས་པའི་སྣང་བ་ལ་གཉིད་སད་པས། ཉམས་ཐོད་རྒལ་དུ་སྐྱེས། རྟོགས་པ་ཤར་ཡང་བླ་མ་དངོས་སུ་མ་མཇལ་བས་སྟབས་ཀྱིས་དོན་ལ་འཆུག་ཨི་ཡོད། ད་དུང་བླ་ཆེན་མཇལ་ནས་ངོ་སྤྲོད་ཅིག་གནང་ན་རང་གཞན་ཡོངས་ཀྱི་ཆེད་ཡོང་བར་འདུག་དགོངས་ཏེ་ཐེ་ཚོམ་གྱི་སྒྲོལ་མ་གྲོལ་བའི་དུས་ན། སྔགས་པ་འགའ་དང་མཉམ་དུ་ལྡོམ་བུ་འགྲོ་སྐབས་སྔགས་པ་གཅིག་སྔགས་བཙུན་རེས་མོ་མང་པོ་བྱེད་མྱོང་མཁན་ཞིག་ཡོད་འདུག དེ་ལ་རང་གཞན་གྱི་དོན་སྒྲུབ་པ་ལ་རྟེན་གང་བཟང་ཞེས་དྲིས་པས། སྔགས་པ་དེས་བདག་གིས་མ་ནུས་ཀྱང་དོན་གཉིས་སྒྲུབ་པ་ལ་རབ་བྱུང་ལས་ལྷག་མི་འདུག་ཟེར།
ཁོང་དེ་ལ་མོས་ནས། དགུང་ལོ་ཉི་ཤུ་རྩ་བཞིའི་སྐབས་དབུས་སུ་བྱོན་ནས་སློབ་དཔོན་ཇོ་གཡུང་ལ་ཞུས། ཇོ་གཡུང་གི་ཞལ་ནས། སྤྱིར་མི་བྱ་བ་ནི་དར་དྲགས་ལ་སྐྱོ་སྐྱེན། དེའི་ནང་ནས་ཁྱེད་གཙང་པ་ཁ་དད་ཆེ་ལ་གཏིང་དད་ཆུང་བས། ཁྱེད་ཀྱིས་བཙུན་པ་མི་ཡོང་གིས་ཕྱིར་སོང་ཞིག་གསུངས། སླར་ཡང་ཞུ་བ་མང་དུ་ཕུལ་བས། འོ་ན་མཁན་པོ་འཚོ་སྟོན་ནམ་མཁའ་རྒྱལ་མཚན་དབེན་ལ་བཞུགས་པ་དེ་སྤྱན་དྲོངས་ཤོག་གསུངས་ནས་མཁན་པོའི་དྲུང་དུ་བྱོན། དེ་ནུབ་མཁན་པོས་ཉེ་གནས་ལ་མདང་རྨི་ལམ་བཟང་བས་དེ་རིང་སུ་ཡོང་ན་ང་དང་སྤྲོད་གསུངས་པས། ཉེ་གནས་ཀྱིས་ཁྲིད་ནས་ཞུ་དོན་ཕུལ་བས་མཁན་པོ་མཚམས་གྲོལ། སློབ་དཔོན་གྱིས་མཁན་པོ་ལ་ཁྱེད་ཀྱི་མཚམས་ལ་རྒྱུ་མཚན་མེད་པ། ཞག་རེ་ལ་ཨང་གསུངས་པས། མཁན་པོས་ཁྱེད་ཀྱིས་མ་གཟིགས་སམ། འདི་ནི་འདུལ་བརྒྱུད་འཛིན་པའི་སྐྱེ་བུ་ཞིག་འོང་བ་གདའ་གསུངས་ཏེ། དབུས་ཀྱི་མཁན་སློབ་གཉིས་ཀྱིས་རབ་བྱུང་གི་སྡོམ་པ་གནང་སྟེ་རྣམ་དག་འདུལ་བ་འཛིན་པ་ཀུན་གྱི་གཙུག་རྒྱན་དུ་གྱུར། མཁན་པོའི་མདུན་དུ་ལོ་གཅིག་ཙམ་བཞུགས་ནས་ཞལ་གདམས་མང་དུ་གསན། དེ་ནས་མཁན་པོས་ལུང་བསྟན་ཏེ། གཡས་རུ་དཀར་པོ་བྲག་སོགས་ཀྱི་རི་ཁྲོད་འགྲིམ་ནས་སྒོམ་སྒྲུབ་ཉམས་ལེན་མཛད། རེ་ཞིག་སྲིད་པ་རྒྱལ་མོས་རྩ་རླུང་ཐེག་ལེའི་ཉམས་ལེན་དང་གགས་སེལ་མང་དུ་གསུངས་སོ། །
ཁོང་ལ་བཀའ་དྲིན་ཆེ་བའི་བླ་མ་བརྒྱད་ཡོད་དེ། ཤེས་རྒྱུད་སྦྱོང་ཞིང་སྔགས་སེམས་ལ་བཀའ་དྲིན་ཆེ་བ་ཞུ་སྐྱེ་སེ་ཆེན་པོ་དང་། རྨེའུ་ལྷ་རི་གཉེན་པོ་གཉིས། ལམ་སྒོར་གཞུག་ཅིང་བཤད་པའི་བོན་ལ་བཀའ་དྲིན་ཆེ་བ་ཞུ་སྒྲོལ་བ་གཤེན་རྒྱལ་དང་། བྲུ་རྗེ་གཡུང་དྲུང་བླ་མ་གཉིས། སྲུང་ཁྲིམས་འདུལ་སྡོམ་ལ་བཀའ་དྲིན་ཆེ་བ་མཁན་སློབ་འཚོ་གཡུང་གཉིས། ཞལ་མ་མཇལ་ཡང་བྱིན་རླབས་ཞུགས་ཏེ་སྙན་རྒྱུད་གདམས་པ་ལ་བཀའ་དྲིན་ཆེ་བ་ཁྲོ་ཚང་འབྲུག་ལྷ་དང་། ཏྲེ་སྟོན་གོ་ཆ་གཉིས་དང་བརྒྱད་ཡིན། ལྟ་དགོངས་ཁྲིད་ཀྱི་སྐོར་ལ་བཀའ་དྲིན་ཆེ་བ་བླ་ཆེན་དྲན་པ་དང་སྲིད་པའི་རྒྱལ་མོ་གཉིས་ཡིན་པར་གསུངས་ཤིང་། དེ་རྣམས་ཀྱི་ཞབས་ལ་བཏུགས་ཏེ་རྒྱུ་འབྲས་ཀྱི་བོན་ལ་ཚུལ་བཞིན་བློ་སྦྱངས་ཤིང་ཉམས་ལེན་མཛད་པས། ཉམས་རྟོགས་ཁྱད་པར་ཅན་རྒྱུད་ལ་འཁྲུངས་ཏེ་གྲུབ་རྟགས་རྫུ་འཕྲུལ་དཔག་ཏུ་མེད་པ་བྱུང་། ཉིན་ཞིག་སྲིད་པ་རྒྱལ་མོས་གནས་འདི་རུ་མ་འདུག་ཤངས་ཀྱི་བློན་པོ་སྡེངས་སུ་སོང་ཞིག་གསུངས་ནས་དེར་ཕེབས། དེ་རུ་བཞུགས་དུས་འཁོར་ལ་སྔ་བ་བླ་མ་བདེ་ཆེན། ཡོན་བདག་ལ་སྔ་བ་བ་ལེ་བེ། སྲིབས་ཀྱི་ར་ཙ་བོན་པོ་བཅས་བྱུང་། དེ་ནས་འཁོར་དང་བུ་སློབ་མང་དུ་འདུས་ཏེ། །
སྤྱིར་བླ་མ་དེ་ལ་ལྟ་དགོངས་གཉིས་འཛིན་བྲལ་བ་དོན་ལྡན་སྒོམ་ཆེན་གྱི་འཁོར། བསྙེན་སྒྲུབ་མཐའ་རུ་ཕྱིན་པའི་གསང་སྔགས་སྒྲུབ་པ་པོའི་འཁོར། འདུལ་ཁྲིམས་སྤངས་རྟོགས་མཐའ་རུ་ཕྱིན་པའི་རྣམ་དག་བཙུན་པའི་འཁོར། ཐུགས་བསྐྱེད་སྨོན་འཇུག་དང་ལྡན་པའི་སྡུག་འཕོངས་སྨོན་པའི་འཁོར་བཅས་འཁོར་སྡེ་བཞི་ཡོད་དོ། །དེའི་ནང་ནས་མཆོག་ཏུ་གྱུར་པ་ཐུགས་ཀྱི་སྲས་བཞི་ལྕམ་གཉིས་བྱུང་བ་ནི། སྟོད་ནས་དམྱལ་སྐྱེ་མེད་དྲང་སྲོང་། བྱང་ནས་ཕོ་སྒོམ་ཞིག་པོ། ལྷོ་ནས་ཡར་འབྲོག་མེ་སྟོན་ཤེས་རབ་འོད་ཟེར། རུ་མཚམས་གཞབས་ནས་རྟོགས་ལྡན་སྒོམ་ཆེན་འབར་བ་དང་བཞི། ལྕམ་གཉིས་ནི་ཇོ་མོ་རྒྱལ་མོ་དང་། བཙུན་མ་དར་སྒྲོན་གཉིས་སོ། གཞན་ཡང་གྲུབ་ཐོབ་ལྔ་བཅུ་ང་བརྒྱད། རི་འགྲིམ་སྒོམ་ཆེན་སུམ་བརྒྱ་སོགས་བྱུང་།
ལྷག་པར་དུ་བོན་གྱི་བསྟན་པ་ལ་དར་ནུབ་མང་བའི་རྐྱེན་གྱིས་བཀའ་གསུང་རབ་རྣམས་གཏེར་དུ་སྦས་དགོས་བྱུང་བ་དག་གཤེན་གྱེར་རྨ་དབྱིལ། གཉལ་ཁུ་བཞོད་སོགས་ཀྱིས་གཏེར་ཞལ་ཕྱེས་ཏེ། སེམས་ཕྱོགས་ཀྱི་བོན་བཤད་བརྒྱུད་དང་། དཔེ་བརྒྱུད་ཙམ་དུ་སོང་སྟེ། མན་ངག་དགོངས་ཉམས་ཀྱི་བརྒྱུད་པའི་སྲོལ་མ་ཚུགས་ཏེ། ཐེག་ཆེན་གྱི་བཀའ་ལྡིངས་པ་ལྟ་བུ་གྱུར་ཏེ། སྒྲུབ་རྒྱུད་ཀྱི་བསྟན་པ་འཛིན་པའི་སྐྱེས་བུ་ནམ་ལང་གི་སྐར་མ་ལྟར་གྱུར་བའི་སྐབས་དེར་རྗེ་བཙུན་མཆོག་གིས་སྒྲུབ་རྒྱུད་བསྟན་པའི་དར་ཆེན་གྱེན་དུ་སྒྲེང་སྟེ་ཨ་རྫོགས་སྙན་གསུམ་གྱི་བསྟན་པ་དེ་ཉིད་ཚིག་ཐོག་ཏུ་མ་ལུས་དོན་ཐོག་ཏུ་འབྱོར་བར་མཛད་དེ་སློབ་རྒྱུན་མང་པོ་བསྐྱངས།
རྗེ་བཙུན་ཉིད་ཀྱིས་མཛད་པའི་གསུམ་རྩོམ་ནི། ལྟ་རིམ། སྤྱོད་རིམ། སྒོམ་རིམ་གསུམ་དང་། གེགས་སེལ་གཅོད་དང་སྤྱི་གདམས། བཀའ་འཁོར་ཚིག་བཞི། ཞལ་གདམས་སྐོར་བཅས་མང་པོ་ཡོད་དོ། །མཐར་དགུང་ལོ་ལྔ་བཅུ་རྩ་དགུའི་མེ་ཕོ་བྱི་བའི་(༡༠༩༦)དགུན་ཟླ་འབྲིང་པོའི་ཚེས་བཞིའི་སྐྱ་རེངས་ཤར་ཙམ་ནས་སྐུ་ཞི་བར་གཤེགས། ཚེས་བརྒྱད་ཉིན་སྐུ་གདུང་ཞུགས་ལ་ཕུལ་བས་ཐུགས་རྟེན་རིང་སྲེལ་མང་དུ་བྱོན་ཏེ། བསྟན་པའི་རྒྱན་དུ་བུ་ཆེན་ཀུན་གྱིས་ཕྱི་ནང་གི་རྟེན་རེ་བཞེངས་པ་བཅས་ཀྱི་ངོ་སྤྲོད་མདོ་བསྡུས་སུ་ཁྱུང་ཁྲི་ལྡེས་བྲིས།། །།


text:
ལུས་སེམས་སྲོག་གི་བགྲོ་གླེང་ཚོགས་ཆེན་ཐེངས་བཞི་པ་ལེགས་གྲུབ།
བོད་ཀྱི་སྨན་རྩིས་ཁང་ལུས་སེམས་སྲོག་གི་སྡེ་ཚན་གྱིས་གོ་སྒྲིག་ཞུས་པའི་ལུས་སེམས་སྲོག་གི་བགྲོ་གླེང་ཚོགས་ཆེན་ཐེངས་བཞི་པ་དེ་བཞིན་ཕྱི་ལོ་༢༠༡༦ ཟླ་ ༡༠ ཚེས ༡༢ ནས ༡༤ བར་བཞུགས་སྒར་དྷ་ས་སྨན་རྩིས་མཐོ་སློབ་ཚོགས་ཁང་དུ་ཚོགས་ཡོད་ཅིང་། ཉིན་དང་པོའི་མཛད་སྒོའི་སྐུ་མགྲོན་གཙོ་བོ་སྒྲུབ་བརྒྱུད་བསྟན་པའི་མངའ་བདག་༸དཔལ་རྒྱལ་བ་ཀརྨ་པ་རིན་པོ་ཆེ་མཆོག་དང་། དམིགས་བསལ་སྐུ་མགྲོན་བོད་མིའི་སྒྲིག་འཛུགས་ཀྱི་འཕྲོད་བསྟེན་བཀའ་བློན་ཆོས་སྐྱོང་དབང་ཕྱུག་རྣམ་གཉིས་ཀྱིས་གཙོས་པའི་བཀའ་ཟུར་དང་མཛད་གཙོ་རྣམ་པ་དང་། སྨན་རྩིས་ཁང་གི་འགན་འཛིན་ལྷན་ཚོགས་ནང་ཡོད་པའི་འབྲེལ་ཡོད་ལྷན་ཁང་ཁག་གི་དྲུང་ཆེ་རྣམ་པ། གཞན་ཡང་དྷ་ས་ཁུལ་གྱི་དགོན་སྡེ་དང་སློབ་གྲྭ་ཁག་གི་དབུ་འཛིན་སོགས་སྐུ་མགྲོན་རྣམ་པ་འཛོམས་ཐོག བགྲོ་གླེང་ཚོགས་ཆེན་ཐེངས་བཞི་བའི་གསུང་བཤད་པ་རྣམ་པ་དང་ཕྱི་ནང་གི་ཚོགས་བཅར་བ་བཅས་མི་གྲངས་སུམ་བརྒྱ་ཙམ་ཚོགས་ཞུགས་ཞུས་ཡོད།
དེ་རྗེས་སྨན་རྩིས་ཁང་གི་ལུས་སེམས་སྲོག་གི་སྡེ་ཚན་གྱི་འགན་འཛིན་དགེ་བཤེས་བསྟན་པ་བཀྲ་ཤིས་ལགས་ཀྱིས་ཚོགས་ཆེན་གྱི་ཕེབས་བསུའི་གཏམ་བཤད་གནང་དོན། "དེ་རིང་གི་ཚོགས་ཆེན་འདི་ལུས་སེམས་སྲོག་གི་བགྲོ་གླེང་ཚོགས་ཆེན་ཐེངས་བཞི་པ་དེ་ཆགས་ཡོད། འདས་པའི་ཚོགས་ཆེན་ཐེངས་གསུམ་འཚོགས་པའི་སྐབས་གསུང་བཤད་མཁན་དང་ཚོགས་བཅར་བ། བརྗོད་གཞི་སོགས་ཅུང་ཙམ་མི་འདྲ་ཡོད་པ་ལས། དམིགས་ཡུལ་གཙོ་བོ་འགྲོ་བ་མིའི་སེམས་ཁམས་དཀའ་ངལ་སེལ་ཐུབ་པ་བྱ་རྒྱུ་དེ་གཅིག་མཚུངས་ཡིན། ཞེས་དང་། ཐེངས་འདིའི་བརྗོད་གཞི་ནི་སེམས་ངལ་གྱི་རྒྱུ་རྐྱེན་དང་བཅོས་ཐབས་སྐོར་ཡིན་པས། སེམས་ཀྱི་དཀའ་ངལ་དེ་ཛ་དྲག་དང་སྤྱི་ཚོགས་ཀྱི་འཕྲོད་བསྟེན་ནང་རྡོག་ཁྲེས་ཆེན་པོ་ཞིག་ཏུ་གྱུར་ཡོད་པས། འདིར་བཞུགས་གསུང་བཤད་གནང་མཁན་ཚོས་རྒྱུ་རྐྱེན་སྔོག་འདོན་དང་བཅོས་ཐབས་རྩལ་འདོན་བྱེད་དགོས་པ་དེ་ནི་བགྲོ་གླེང་འདིའི་དགོས་འདུན་དང་རེ་བ་ཉག་ཅིག་ཡིན་"སྐོར་གསུངས།
དེ་ནས་དམིགས་བསལ་སྐུ་མགྲོན་མཆོག་གིས་ནང་པའི་སེམས་ཁམས་རིག་པའི་ལྟ་གྲུབ་དང་ནུབ་ཕྱོགས་ཀྱི་སེམས་ཁམས་རིག་པ་གཉིས་བར་བགྲོ་གླེང་གི་ལས་གཞི་དེ་ནི་ཕྱི་ལོ ༡༩༨༠ ཙམ་ནས་༸གོང་ས་མཆོག་གིས་དབུ་འཛུགས་གནང་བའི་བརྒྱུད་རིམ་དང་འབྲེལ་ནས་༸གོང་ས་མཆོག་གི་བཀའ་སློབ་ཁག་ཅིག་ལུང་འདྲེན་གྱིས་སྨན་རྩིས་ཁང་ནས་འདི་བཞིན་སེམས་ཁམས་སྐོར་ལ་བགྲོ་གླེང་ཚོགས་ཆེན་བསྐོང་ཚོགས་གནང་བ་ཧ་ཅང་གི་གལ་གནད་ཆེ་བའི་སྐོར་གསུངས་ཏེ། མ་འོངས་པར་བོད་པའི་སྤྱི་ཚོགས་ནང་སེམས་ཁམས་ཀྱི་འཕྲོད་བསྟེན་བཟང་དུ་འགྲོ་བའི་རེ་བ་ཡོད་པ་དང་། རྩ་བའི་བོད་པའི་སྤྱི་ཚོགས་ནང་ལ་ནུབ་ཕྱོགས་ཀྱི་སེམས་ནད་དྲན་ཤེས་ཉམས་པ་ལྟ་བུ་ཡོད་མཁན་མཐོང་མྱོང་མེད་པས། དེ་ཡང་ནང་པའི་ཆོས་ཀྱི་ཉམས་ལེན་དང་འབྲེལ་བ་ཡོད་པ་དྲན་གྱི་ཡོད་སྐོར་སོགས་གསུངས་སོང་།
དེ་ནས་སྐུ་མགྲོན་གཙོ་བོ་༸དཔལ་རྒྱལ་བ་ཀརྨ་པ་རིན་པོ་ཆེ་མཆོག་གིས། བགྲོ་གླེང་ཚོགས་ཆེན་འདི་བཞིན་གལ་ཆེན་པོ་ཡིན་པའི་ཆ་ནས་འདིའི་དགོས་པ་དང་དམིགས་ཡུལ་སོགས་ལ་རྒྱབ་སྐྱོར་ཚུལ་དུ་ཡོང་བ་ཡིན་པ་དང་། "འགྲོ་བ་མིའི་ནང་སེམས་ཀྱི་བདེ་ཐང་ཆེད་དུ་ཤར་ནུབ་ཀྱི་མཁས་དབང་ཚང་མས་ཐབས་ཤེས་ཡོད་རྒུ་རྩལ་སྤྲུག་གནང་རྒྱུ་གལ་ཆེན་ཡིན། དྷ་སར་སེམས་དང་སྲོག་གི་ཚོགས་ཆེན་ཐེངས་ཁ་ཤས་༸གོང་ས་མཆོག་གི་ཕོ་བྲང་ནང་འཚོགས་ཡོད་པས། དེ་གར་ཕེབས་རྒྱུ་བྱུང་བས། སྐབས་དེར་སྔར་ཐོས་མ་མྱོང་བ་མང་པོ་ཞིག་ཐོས་པ་དང་གནད་འགག་གསར་པ་མང་པོ་ཞིག་ཤེས་རྒྱུ་བྱུང་བ་དེས་མཐོང་རྒྱ་དང་ཐོས་རྒྱ་ཆེ་རུ་འགྲོ་རྒྱུར་ཕན་ཐོགས་ཀྱི་ཡོད་པ་ཚོར་སྣང་བྱུང་། དེ་གར་ཚོགས་ཞུགས་པ་རྣམས་དང་སྨན་རྩིས་སློབ་མ་རྣམས་ཀྱིས། བོད་ཀྱི་ཆོས་དང་རིག་གཞུང་དེ་རྩ་ཆེན་པོ་དང་གཏིང་ཟབ་པོ། ཕན་ཐོགས་པོ་ཡོད་པ་དེ་མཁས་དབང་གི་བགྲོ་གླེང་སྐབས་སུ་ངེས་ཤེས་རྙེད་པའི་རེ་བ་ཡོད། དེང་གི་ཆར་ཕྱི་དངོས་པོའི་ཡར་རྒྱས་དང་ཟང་ཟིང་གི་དབྱིངས་བ་ལ་བརྟེན་ནས། སེམས་ངལ་གྱི་གནས་ཚུལ་མང་པོ་ཡོང་གི་ཡོད་པ་མ་ཟད། མ་འོངས་པར་གནས་ཚུལ་དེ་དག་མང་དུ་འགྲོ་རྒྱུ་ཡིན་པ་འདྲ་བོ་ཡོད་པ། དེ་བཞིན་སེམས་ཀྱི་དཀའ་ངལ་དེར་ནུབ་ཕྱོགས་ཀྱི་ཚན་རིག་དང་ལྟ་གྲུབ་ཀྱིས་ཞིབ་འཇུག་དང་ཉམས་ལེན་བྱེད་ཀྱི་ཡོད་ཀྱང་། མཐིལ་ཕྱིན་པ་དང་འགན་ལེན་ཡོད་པ་ཞིག་ཡོང་རྒྱུ་ཁག་པོ་ཡིན་པ་འདྲ་བོ་འདུག་པས། དེའི་ཐོག་ལ་ནུབ་ཕྱོགས་དང་ཤར་ཕྱོགས་ཀྱི་ནང་ཆོས་སོགས་ཆོས་ལུགས་རྣམས་ཀྱི་བར་ལ། དམིགས་ཡུལ་གཙོ་བོ་འགྲོ་བ་མིའི་ཕན་བདེའམ་ལུས་སེམས་བདེ་ཐང་གཞི་ལ་བཞག་ནས། གོ་བསྡུར་དང་རིག་གཞུང་བརྗེ་ལེན་ལྟ་བུ་ཞིག་བྱེད་རྒྱུ་གལ་ཆེན་ཡིན་"སྐོར་གསུངས་སོང་།
ཐེངས་འདིར་སེམས་ངལ་གྱི་རྒྱུ་རྐྱེན་དང་བཅོས་ཐབས་སྐོར་ལ་ནང་པའི་སེམས་ཁམས་ཚན་རིག་ལ་ཆེད་མཁས་གཉིས་དང་། ཕྱི་ལུགས་སེམས་ཁམས་ཚན་རིག་པ་གཉིས། བོད་ཀྱི་སྨན་རྩིས་ཁང་གི་སྨན་པ་གཉིས་དང་སྐར་རྩིས་པ་གཉིས་བཅས་ཀྱིས་ཉིན་གསུམ་རིང་བགྲོ་གླེང་གནང་ཡོད་པ་མ་ཟད། དུས་ཡུན་དེའི་ནང་ཚོགས་བཅར་བ་རྣམས་ཀྱིས་དྲི་བ་གང་མང་བཏང་བར་ལན་འདེབས་སོགས་བགྲོ་གླེང་གང་ལེགས་བྱུང་བ་གཤམ་གྱི་དྲ་ཐག་བརྒྱུད་ནས་ཆ་ཚང་གསན་ཐུབ་པ་ཡོད།
ཕྱི་ཚེས ༡༤ ཕྱི་དྲོར་བོད་མི་མང་སྤྱི་འཐུས་ཚོགས་གཙོ་སྐུ་མགྲོན་གཙོ་བོར་གདན་ཞུས་ཐོག་མཇུག་སྡོམ་མཛད་སྒོ་ཚོགས་ཡོད་ཅིང་། མཇུག་སྡོམ་མཛད་སྒོའི་སྐབས་སྐུ་མགྲོན་གཙོ་བོ་མཆོག་ནས་གསུང་བཤད་པ་རྣམ་པར་ཆེ་བསྟོད་ལེགས་འབུལ་དང་ཚོགས་བཅར་བ་རྣམས་ལ་ཚོགས་བཅར་ལག་ཁྱེར་གནང་། དེ་ནས་སྨན་རྩིས་ཁང་གི་འགན་འཛིན་མཆོག་གིས་བགྲོ་གླེང་གི་བརྒྱུད་རིམ་དང་འབྲེལ་བའི་གལ་ཆེའི་གསུང་བཤད་གནང་ཞིང་། སྐུ་མགྲོན་གཙོ་བོ་མཆོག་གིས་ནང་པའི་སེམས་ཁམས་རིག་པའི་གལ་གནད་དང་དགེ་ཕན་སོགས་ལས་བརྩམས་པའི་གལ་ཆེའི་གསུང་བཤད་ཀྱང་གནང་ཡོད་དོ།།
འབྲེལ་ཡོད་བརྗོད་གཞི། སེམས་ངལ་གྱི་རྒྱུ་རྐྱེན་སོགས་གླེང་བ།
མཐའ་མའི་འདོན་ཐེངས་།: 29.06.2017 ཉིན། 9:34 AM<< སྔ་མ།


text:
ཁཱ་ཐ་ལོ་ནེ་ཡཱ་(Catalonia)འཛིན་སྐྱོང་ལྷན་ཚོགས་ཀྱིས་གསལ་བསྒྲགས་སྤེལ་བ་ལྟར་ན། མི་རིང་བའི་ཕྱི་ཟླ་ ༡༠ པའི་ནང་ཁཱ་ཐ་ལོ་ནེ་ཡཱ་མི་མང་གིས་མང་མོས་འོས་བསྡུ་བྱས་ཏེ་ཁཱ་ཐ་ལོ་ནེ་ཡཱ་སི་པན་ལས་ལོགས་སུ་རང་བཙན་བྱེད་མིན་ཐག་གཅོད་བྱ་རྒྱུ་ཡིན་པ་དང་། གལ་ཏེ་འོས་ཤོག་ཐོབ་པ་ཡིན་ན་གང་མགྱོགས་ཁཱ་ཐ་ལོ་ནེ་ཡཱ་རང་བཙན་བྱ་རྒྱུ་ཡིན་འདུག
ཁཱ་ཐ་ལོ་ནེ་ཡཱ་ནི་སི་པན་རྒྱལ་ཁབ་ཀྱི་བྷར་སི་ལོ་ནཱ་(Barcelona)དང་། གྷེ་རོ་ནཱ་(Girona)ཊཱ་རཱ་གྷོ་ནཱ་(Tarragona)སོགས་མངའ་སྡེ་ཆེན་པོ་གསུམ་གྱིས་གྲུབ་ཡོད་པ་དང་། བྷར་སི་ལོ་ནཱ་ནི་ས་གནས་ཆེ་ཤོས་དང་ཁཱ་ཐ་ལོ་ནེ་ཡཱའི་ས་གནས་སྲིད་གཞུང་གི་རྒྱལ་སའང་ཡིན་འདུག ས་ཆ་དེ་ནི་ཡུ་རོབ་ཀྱི་བཟོ་ལས་དང་ཚོང་གཉེར་གྱི་ལྟེ་བ་ཡིན་པ་མ་ཟད། སི་པན་ནང་གི་ཡུལ་སྐོར་སྤྲོ་འཆམ་པའི་ལྟེ་བ་ཞིག་ཀྱང་ཆགས་ཡོད་པ་རེད།
ཡུལ་དེའི་ལྷོ་བྱང་ས་ཁུལ་གྱི་མི་མང་ཚོས་དུས་ཡུན་རིང་པོ་ནས་སི་པན་ནས་ལོགས་སུ་གྱེས་འདོད་ཀྱི་འཐབ་རྩོད་བྱས་ཡོད་པ་དང་། ཁོ་ཚོར་རང་གི་སྐད་ཡིག་རིག་ཞུང་དང་ཡུལ་སྲོལ་གོམས་གཤིས་སོགས་ཡོད་པའི་ལོ་རྒྱུས་ཡུན་རིང་ཡོད་པའི་མི་རིགས་ཤིག་ཆགས་ཡོད་འདུག
ད་ལྟ་ཁཱ་ཐ་ལོ་ནེ་ཡཱའི་རང་བཙན་འཐབ་རྩོད་ལ་རྒྱབ་སྐྱོར་བྱེད་མཁན་ཇེ་མང་དུ་འགྲོ་བཞིན་ཡོད་ཅིང་། དེ་ནི་སི་པན་ལ་མཚོན་ན་དཔལ་འབྱོར་ཐོག་གྱོང་གུད་ཆེན་པོ་ཞིག་ཡིན་པ་མ་ཟད། རྒྱལ་ཁབ་གཅིག་གྱུར་གྱི་ཆབ་སྲིད་གནས་སྟངས་ལའང་ན་ཟུག་ཆེན་པོ་ཞིག་ཆགས་ཡོད་པ་རེད། འབྱུང་འགྱུར་ཕྱི་ཟླ་ ༡༠ བའི་ནང་མང་མོས་འོས་འཕེན་གྱི་ལམ་ནས་ཐག་གཅོད་བྱ་རྒྱུ་ཡིན་པ་དང་། མང་མོས་འོས་བསྡུའི་འོས་ཤོག་སྟེང་ (ཁྱེད་ཀྱིས་ཁཱ་ཐ་ལོ་ནེ་ཡཱ་སྤྱི་མཐུན་རང་བཙན་རྒྱལ་ཁབ་ཅིག་བྱ་འདོད་ཡོད་དམ།)ཞེས་བྲིས་ཡོད་འདུག
༢༠༡༤ ལོར་སི་ཁོ་ཊི་ལན་ཌི་(Scotland)ཡིས་དབྱིན་ཇིའི་འོག་ནས་རང་བཙན་བྱེད་འདོད་ཀྱི་མང་མོས་འོས་བསྡུ་བྱས་ཏེ་རང་བཙན་མི་དགོས་ཟེར་མཁན་འོས་བརྒྱ་ཆ་ ༥༥ དང་། རང་བཙན་དགོས་ཟེར་མཁན་གི་འོས་བརྒྱ་ཆ་ ༤༥ བཅས་ཐོབ་སྟེ་རང་བཙན་མི་བྱེད་པའི་ཐག་གཅོད་བྱུང་ཡོད་པ་རེད། ད་ལྟ་སི་པན་གཞུང་གིས་ཀྱང་དབྱིན་ཇི་གཞུང་དང་སི་ཁོ་ཊི་ལན་ཌའི་བར་གྱི་གནས་སྟངས་དེ་འབྱུང་ཐབས་ལ་འབད་བརྩོན་ཆེན་པོ་བྱེད་བཞིན་ཡོད་པ་རེད།
ད་ལྟ་ག་རེ་འབྱུང་གི་ཡོད་དམ།
ད་ལྟ་སི་པན་གྱི་རྒྱལ་ས་མཱ་ཌི་རེ་ཌི་(Madrid)དང་ཁཱ་ཐ་ལོ་ནེ་ཡཱའི་བར་གདོང་ཐུག་ཆེན་པོ་བྱུང་སྟེ། ཕྱོགས་སོ་སོར་ལངས་ཏེ་མུ་མཐུད་གྲོས་མོལ་བྱེད་བཞིན་ཡོད་པ་རེད།
ད་ལོའི་ལོ་གསར་སྐབས་ཁཱ་ཐ་ལོ་ནེ་ཡཱའི་དབུ་ཁྲིད་ཆཱར་ལེ་པོག་ཌེ་མོན་ཊི(Carles Puigdemont)ཡིས་གཏམ་བཤད་སྤེལ་སྐབས། ཁྲིམས་མཐུན་དང་ཁྲིམས་སྲུང་གི་ཐོག་ནས་རང་བཙན་བྱེད་འདོད་ཡོད་མེད་ལ་འོས་བསྡུ་བྱེད་ཆོག་ཅེས་ཁས་ལེན་བྱས་ཡོད་ཀྱང་། སི་པན་གཞུང་གིས་སྐད་ཆ་དེས་སི་པན་རྒྱལ་ཁབ་ཀྱི་མཐུན་ལམ་ལ་གནོད་སྐྱོན་བཟོས་ཡོད་སྐོར་བརྗོད་དེ། སི་པན་སྲིད་བློན་(Mariano Rajoy)ལགས་ཀྱིས་ཁྲིམས་རྩོད་པ་སྐད་བཏང་སྟེ་ལས་དོན་དེར་བཀག་འགོག་བྱེད་དགོས་པར་སྐུལ་ཡོད་འདུག
ད་ལྟའི་ཆར་ཁཱ་ཐ་ལོ་ནེ་ཡཱས་རང་བཙན་སྐོར་གྱི་ཁྲིམས་ཡིག་ཅིག་བཟོས་ཤིང་། སི་པན་གཞུང་གི་ཁྲིམས་ལུགས་དང་མཐུན་པར་ངོ་སྤྲོད་བྱས་ཏེ། སི་པན་གཞུང་གིས་དེ་ལ་ངོས་ལེན་བྱེད་མིན་ཚོད་ལྟ་བྱེད་བཞིན་ཡོད། ཕྱི་ཟླ་ ༨ པའི་ནང་ཁཱ་ཐ་ལོ་ནེ་ཡཱའི་ས་གནས་གྲོས་ཚོགས་འཛུགས་འཆར་ཡོད་པ་དང་། ཁཱ་ཐ་ལོ་ནེ་ཡཱ་ས་གནས་ཀྱི་ཚགས་པར་ཆེ་ཤོས་(La Vanguardia)ཞེས་པའི་སྟེང་། རང་བཙན་བྱེད་མིན་གྱི་མང་མོས་འོས་བསྡུ་དེ་ཡག་པོ་འགྲོ་ཐུབ་པ་ཡིན་ན། ཆུ་ཚོད་ ༤༨ ནང་ཐག་གཅོད་བྱ་ཐུབ་ཀྱི་ཡོད་སྐོར་འཁོད་ཡོད་འདུག
འདས་པའི་འོས་ཤོག་དེ་དག་ཅིའི་ཕྱིར་ལམ་ལྷོང་མ་བྱུང་བ་རེད།
ཕྱི་ལོ་ ༢༠༡༤ ལོའི་ཟླ་ ༡༡ པའི་ནང་ས་གནས་སྲིད་གཞུང་གིས་འོས་བསྡུ་ཤིག་བྱས་སྐབས་འོས་འཕེན་པའི་བརྒྱ་ཆ་ ༨༠ ཡིས་རང་བཙན་ལ་རྒྱབ་སྐྱོར་བྱས་ཡོད། འོན་ཀྱང་། སྐབས་དེར་འོས་ཤོག་འཕེན་པའི་ཆ་རྐྱེན་ཚང་བའི་མི་གྲངས་ས་ཡ་ ༦.༣ ནས་ས་ཡ་ ༢.༢ ཙམ་ལས་འོས་འཕེན་མཁན་བྱུང་མེད་སྟབས། སི་པན་རྩ་ཁྲིམས་ལྷན་ཚོགས་ཀྱིས་འོས་བསྡུ་དེ་ཁྲིམས་མཐུན་ཆགས་མེད་སྐོར་བསྒྲགས་བྱས་ཡོད། གལ་ཏེ་འབྱུང་འགྱུར་ཕྱི་ཟླ་ ༨ པའི་ནང་གི་མང་མོས་འོས་བསྡུ་ལ་སི་པན་གཞུང་གིས་སྟངས་འཛིན་མ་བྱས་ཚེ་མི་མང་ག་ཚོད་ཅིག་འཛོམ་མིན་ཚོད་དཔག་བྱེད་དཀའ་བ་ཞིག་ཆགས་ཡོད།
༢༠༡༤ ལོར་འི་ས་གནས་ཀྱི་ཚོད་ལྟའི་འོས་བསྡུ་དེ་ཁཱ་ཐ་ལོ་ནེ་ཡཱ་ས་གནས་མགོ་ཁྲིད་ཨཱར་ཊུར་མཱ་སི་(Artur Mas)དང་སྲིད་འཛིན་ཟུར་བ་སོགས་ཀྱིས་སི་པན་གཞུང་གི་ཁྲིམས་ཞིབ་ལྷན་ཚོགས་ཀྱི་སྒྲིག་ཁྲིམས་མ་རྩིས་པར་ཉེས་ཆད་བཏང་སྟེ། སྐུ་ཞབས་ཨཱར་ཊུར་མཱ་སི་ལགས་གཞུང་གི་ལས་གནས་སུ་ཞུགས་མི་ཆོག་པ་བྱས་ཡོད། ༢༠༡༥ ལོར་ཁཱ་ཐ་ལོ་ནེ་ཡཱའི་རྒྱལ་ཞེན་ཚོགས་པར་ས་གནས་གྲོས་ཚོགས་ནང་རྐུབ་སྟེགས་ ༡༣༥ ཙམ་ཐོབ་ཡོད་སྟབས། སྐབས་དེ་ནས་བཟུང་ཁཱ་ཐ་ལོ་ནེ་ཡཱའི་རང་བཙན་ལ་མང་མོས་འོས་བསྡུ་བྱ་རྒྱུའི་ལས་རིམ་དེ་མགོ་བཙུགས་ཡོད་འདུག
ཁཱ་ཐ་ལོ་ནེ་ཡཱ་ལོགས་སུ་གྱེས་ཐུབ་བམ།
ཉེ་སྔོན་རང་ལ་ཁཱ་ཐ་ལོ་ནེ་ཡཱའི་ས་གནས་སྲིད་གཞུང་གིས་མུ་མཐུད་རང་སྐྱོང་བྱས་ཏེ་བསྡད་ན་བཟང་ངམ་ལོགས་སུ་གྱེས་ན་ཁེ་ཕན་ཡོད་ཅེས་པའི་ཐད་འོས་བསྡུ་ཞིག་བྱས་པར། མི་མང་བརྒྱ་ཆ་ ༤༨.༥ རང་བཙན་ལ་འདོད་མོས་མེད་པ་དང་། བརྒྱ་ཆ་ ༤༤.༣ གྱིས་ལོགས་སུ་གྱེས་འདོད་ཡོད་པའི་གནས་སྟངས་བྱུང་ཡོད་འདུག བྷར་སི་ལོ་ནཱའི་(El Periodico)ཞེས་པའི་ཚགས་པར་སྟེང་སྐབས་དེའི་འོས་གྲངས་བཏོན་ཡོད་པའི་ནང་། རང་བཙན་ལ་རྒྱབ་སྐྱོར་བྱེད་མཁན་མེད་སྐོར་འཁོད་ཡོད་ཀྱང་། ད་ལྟ་མི་མང་བརྒྱ་ཆ་ ༨༠ ཡིས་མང་མོས་ཐག་གཅོད་དགོས་པའི་བསམ་ཚུལ་འདོད་བཞིན་ཡོད།
སི་པན་སྲིད་བློན་གྱིས་ “ངས་དོན་དག་དེར་ཐག་གཅོད་གང་ཡང་བྱ་རྒྱུ་མིན། གནད་དོན་དེས་སི་པན་གྱི་མཐུན་བསྒྲིལ་དང་རང་སྐྱོང་ས་ཁུལ་ལ་གནོད་སྐྱོན་ཆེན་པོ་བཟོ་ངེས་རེད།”ཅེས་བརྗོད་ཡོད། ཁཱ་ཐ་ལོ་ནེ་ཡཱས་སི་པན་རྒྱལ་ཡོངས་མི་འབོར་གྱི་བརྒྱ་ཆ་ ༡༦ ཙམ་ལས་ཟིན་གྱི་མེད་ཀྱང་། ཁོ་ཚོས་རྒྱལ་ཡོངས་དངོས་ཟོག་ཐོན་སྐྱེད་ཐོག་བརྒྱ་ཆ་ ༡༩ ཙམ་ཟིན་གྱི་ཡོད་འདུག ཁཱ་ཐ་ལོ་ནེ་ཡཱའི་སྲིད་འཛིན་ཆཱར་ལེ་པོག་དྷེ་མོང་ཊི་ལགས་ནི། རང་བཙན་ལ་མཐའ་གཅིག་ཏུ་རྒྱབ་སྐྱོར་བྱེད་མཁན་ཞིག་ཡིན་པ་དང་། ཁོས་ཁཱ་ཐ་ལོ་ནེ་ཡཱར་རང་བཙན་ཐོབ་ཐུབ་པ་མ་ཟད། མགྱོགས་མྱུར་ངང་ཐག་གཅོད་བྱུང་དགོས་པར་རྗོད་ཀྱི་ཡོད་པ་རེད།
ཁཱ་ཐ་ལོ་ནེ་ཡཱའི་ལོ་རྒྱུས་གནད་བསྡུས།
ཁཱ་ཐ་ལོ་ནེ་ཡཱ་ནི་སི་པན་གྱི་བྱང་ཤར་ཕྱོགས་སུ་ཡོད་པ་དང་སྤྱི་ལོའི་དུས་རབས་བརྒྱད་པའི་ནང་ཁ་ཆེ་བ་ཚོས་ཕེ་རེ་ནཱེ་སི་ལྷོ་ཁུལ་དུ་བཙན་གནོན་བྱེད་སྐབས། གྷོ་ཋཱ(Gothia)དང་ཧེ་སི་པཱ་ནེ་ཁུ་(Hispanic)ཞེས་པའི་ས་ཁུལ་གཉིས་མཉམ་འབྲེལ་གྱིས་ཁ་ཆེ་བ་ཚོ་འགོག་ཆེད་ཧྥ་རཱན་ཁེ་ཤི་རྒྱལ་ཕྲན་( Frankish kingdom)ཞེས་པ་ཞིག་བཙུགས་པ་དེ་རྗེས་སུ་ཁཱ་ཐ་ལོ་ནེ་ཡཱ་ཞེས་པའི་རྒྱལ་ཕྲན་དེ་ཆགས་ཡོད་པ་དང་། ༡༡༣༧ ལོའི་ནང་ཁཱ་ཐ་ལོ་ནེ་ཡཱའི་རྒྱལ་པོ་དང་ཨ་རཱ་གྷོན་རྒྱལ་ཕྲན་( Kingdom of Aragon)གྱི་རྒྱལ་མོ་གཉིས་གཉེན་སྒྲིག་བྱས་ཏེ་སྲིད་དབང་མཉམ་དུ་བསྐྱངས་ཡོད། (༡༤༦༩ ནས་ ༡༥༡༦)ལོའི་བར་ཁཱ་ཐ་ལོ་ནེ་ཡཱའི་རིག་གནས་དང་རྩོམ་རིག་ལ་དར་རྒྱས་ཆེན་པོ་བྱུང་ཡོད།
(༡༦༣༥ ནས་ ༡༦༥༩)ལོའི་བར་གྱི་ཧྥ་རན་སི་དང་སི་པན་གྱི་དམག་འཁྲུག་སྐབས། ཁཱ་ཐ་ལོ་ནེ་ཡཱས་ཉེ་འཁོར་རྒྱལ་ཁབ་དག་གི་དམག་ཤུགས་འགོག་ཆེད་འཐབ་རྩོད་ཡུན་རིང་བྱས་སྟབས། མཐར་ཁཱ་ཐ་ལོ་ནེ་ཡཱ་དེ་ཧྥ་རན་སའི་སྲུང་སྐྱོབ་འོག་ནས་སྤྱི་མཐུན་རྒྱལ་ཁབ་ཆགས་ཡོད་ཀྱང་། ཡུན་རིང་མ་འགོར་བར་ཧྥ་རན་སིས་ཁཱ་ཐ་ལོ་ནེ་ཡཱ་ཧྲིལ་བོར་དབང་བསྒྱུར་བྱས་ཡོད། རྗེས་སུ་སི་པན་གྱིས་ ༡༦༥༩ ལོའི་ཕེ་རེ་ནཱེ་སི་(Pyrenees)ཆིངས་ཡིག་འོག་ནས་ཁཱ་ཐ་ལོ་ནེ་ཡཱར་བསྐྱར་དུ་དབང་བསྒྱུར་བྱས་རྗེས་ཧྥ་རན་སི་དང་སི་པན་གྱི་དམག་འཁྲུག་མཚམས་བཞག་ཡོད། ༡༩༣༡ ནས་ ༡༩༣༩ ལོའི་བར་སི་པན་དམངས་གཙོ་དང་སྤྱི་མཐུན་ཚོགས་པ་ཆགས་རྗེས་ཁཱ་ཐ་ལོ་ནེ་ཡཱ་ལ་རང་སྲིད་རང་སྐྱོང་ཐོབ་ཡོད་པ་རེད།
གསར་འགོད་པ། སངས་རྒྱས་དཀོན་མཆོག